Page2| މުސްތޮގެ ރިވާޔަތްތައް 4:އަނބުގަސްދޮށު ހިޔާ | ވާހަކަ | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ވާހަކަ މުސްތޮގެ ރިވާޔަތްތައް 4:އަނބުގަސްދޮށު ހިޔާ\nމުސްތޮގެ ރިވާޔަތްތައް 4:އަނބުގަސްދޮށު ހިޔާ\nޒަމާންތަކެއް ފަހުން މާލެ:\nރޭގަނޑު ނުވަގަޑި ބައިކަންހާއިރު ޣާޒީ ބިލްޑިންގުން ނިކުތް ޒުވާނަކު، އެމަގުގައި ބަހައްޓާފައި ހުރި އޭނާގެ ސައިކަލު ހުރިތަނުން ނެރެ އެޔަށް އަރައި ދުއްވާލައިފިއެވެ. ފަހަތަށް ބެލުމެއްނެތި ނުހަނު އިތުބާރު ހުރި ތަޞްވީރެއްގެ ވެރި އެ ޒުވާނާއަކީ ޙާމިދު ނަމަކަށްކިޔާ ކުއްޖެކެވެ.\nޢުމުރުން އެވީ އަދި ބާވީސް އަހަރެވެ. ސްކޫލް ނިންމާފައި މިހާރު އޭނާ އުޅެނީ ވަޒީފާއެއްގައެވެ. ވިސްނުންތޫނު، މުރާލި، ހަރަކާތްތެރި ޒުވާނެކެވެ. އޭގެ އިތުރުން ހެދިހުރި ރީތި ހަށިގަނޑެއް އޭނާއަށް ވަނީ ލިބިފައެވެ. މުސްތަޤުބަލް އޮތީ ދިމާ ކުރިމަތީގައެވެ. އުއްމީދުތަކާއި ރީތި ހުވަފެންތަކުން ފުރިފައިވާ ދިގު މަގުގެ އަނެއް ކޮޅުގައެވެ.\nޙާމިދު ގެ މައިންބަފައިންވެސް އަދި ގައިގައި ވަރު ހުރީތީ މަސައްކަތް ކުރެއެވެ. ގޭތެރޭގެ ހުރިހާ ޚަރަދެއް ބައްޕަ ބަލަހައްޓައެވެ. އޭނާ އަށް ލިބޭ މުސާރަ އެމީހުން ބޭނުމެއް ނުކުރެއެވެ. ޅަނދޮޅު ދަރިފުޅުގެ މުސްތަޤްބަލަށްޓަކައި ދެކޭ ފޮނި ހުވަފެންތައް ކާމިޔާބު ކުރުމައްޓަކައި އޭނާގެ މުސާރަ އޭނާއަށެވެ.\nއޭނާގެ ހުވަފެންތަކުގައި ވަނީ ކޮންފަދަ ރީތި ކުލަތަކެއްބާވައެވެ. ހިތުގެ ގުލްޒާރުގައި ފަރިވެ ފޮޅެނީ ކޮންކަހަލަ މާތަކެއްބާވައެވެ؟\nޔަޤީނުންވެސް މިހާރު އޭނާގެ އުމުރަށް ބަހާރުގެ މަރުޙަލާ އައިސް ޖެހިއްޖެއެވެ. ނޭނގޭކަމަކީ އެހިތުގެ ދަރުބާރުގައި ރަނިކަންކުރާ ފަރާތެކެވެ. އެބަހާރުގެ ގުލްޒާރަކީ ކާކުގެ މިލްކެއް ކަމެވެ.\nއޮފީހުގެ އިތުރުގަޑީގައި ކުރަންޖެހުނު މަސައްކަތެއް ނިންމާލާފައި މިހާރު އެދަނީ ހަމަ ސީދާ ގެއަށެވެ. އެއިރު އޭނާގެ ކުރިމަތިން ޅަވަރެއްގެ ދެ ސޮރަކު އެހެން ދިޔަ އަންހެން ކުއްޖަކަށް މައްލަވަ ކުރަނީއެވެ. އަންހެން ކުއްޖާ ވަރަށް ކަންބޮޑުވެފައި ހުރެ އޭނާ އަށް ހިނގުނުހައި ހަރެއްކޮށް ހިނގަމުން ދެއެވެ. މި ފެންނަ ނޭއްގާނީ މަންޒަރުން، ޙާމިދުގެ ލޭ ހޫނުވެ ރުޅިއަންނަ ގޮތް ވިއެވެ. އެންމެ ފަހުން ނުހުރެވިގެން އޭނާގެ ސައިކަލު މަޑުކޮށްފައި އެ ނުލަފާ ދެ ޒުވާނުންނާ ދިމާއަށް ނިކަން ރަނގަޅަށް ބަވާލިއެވެ. އޭގެ ދެމީހުންނަށް ޙާމިދުގެ މޫނުމަތީގެ ހައިބަތު ފެނި ޖެހިލުންވާގޮތްވިއެވެ. އަދި އަންހެން ކުއްޖާ ދޫކޮށްލާފައި އަވަސް އަވަހަށް އެތަނުން ހިނގައްޖެއެވެ. އަންހެން ކުއްޖާވެސް އެއިރު އެތަންބަލަން ހުއްޓިގެން ހުއްޓެވެ. ހާމިދަށް އެއީ ކޮން ކުއްޖެއްކަން އެނގިއްޖެއެވެ. އެމީހުންގެ ގެއާ ޖެހިގެން ހުންނަ ގޭ ރާމިޒާއެވެ.\nރާމިޒާމެންގެ ޢާއިލާ އާ ޙާމިދުމެންގެ ޢާއިލާއަކީ ވަރަށް ދުޝްމަން ދެ ޢާއިލާއެވެ. ވަރަށް ޒަމާންވީ ރުޅިވެރިކަމެކެވެ. ހުރިހާވެސް މައްސަލައަކީ ގޯއްޗެވެ.\nގޯއްޗަކީ ޙަގީގަތުގައި ޙާމިދު ގެ މަންމަފަރާތު ކާފަގެ ގޯއްޗެކެވެ. ކާފަ މަރުވުމުން މާމަ ފަހުން އިން މީހާ އަށް ގޯތި ރަޖިސްޓަރީ ކޮށްދިނީއެވެ. އެއިރު ޙާމިދުގެ މަންމަ ޚަދީޖާ ދާދި ކުޑައެވެ. ޚަދީޖާގެ ދޮންބައްޕަ ނުވަތަ ޙާމިދުގެ ދޮންކާފަ، ޚަދީޖާއަށް ވަރަށް ރަނގަޅެވެ. އޭނާގެ އުފަން ދަރިއަކު ފަދައިން ޚަދީޖާގެންގުޅުނެވެ. މަންމަ މަރުވުމަށް ފަހު މީހަކާ އިންނަން ޖެހެންދެން އެ ދޮންބައްޕަ ޚަދީޖާ ބެލިއެވެ. އެކަމަކު ޚަދީޖާ މީހަކާ އިނދެގެން އަދި ކުއްޖަކުވެސް ނުލިބެނީސް ދޮންބައްޕަ ނިޔާވެއްޖެއެވެ. ދެން ސަރުކާރުން، އެ ދޮންބައްޕަގެ ވާރިސަކު ހުރިތޯ ޢިއުލާން ކުރި ތަނުން، ކޮންމެސް ރަށެއްގެ ރުޤިއްޔާއަކު މާލެ އައިސް އޭނާ އަކީ މަރްޙޫމް ގެ ހުރި ހަމަ އެކަނި ވާރުތަ ވެރިޔާ ކަމަށް ދައުވާ ކުރަން ފެށިއެވެ. އާނއެކެވެ. ރުޤިއްޔާ އަކީ ދޮންބައްޕަގެ އުފަން ދަރިއެކެވެ. މިހުރިހާ ދުވަސް ވީއިރު އެކަން ދެނެ ހުރި މީހަކު ނެތެވެ. އެކަމަކު ޙަގީގަތް ވާނީ ހަގީގަތަށެވެ. ގޯތީގެ ރަޖިސްޓަރީ އެ އޮތީ ދޮންބައްޕައަށެވެ. ރުޤިއްޔާ އަކީ އެ ދޮން ބައްޕަގެ ހުރި ހަމަ އެކަނި ދަރިއެވެ. ދެން އެ ގޯއްޗާ ހެދި ބޮޑު އަރާރުން ގަނޑެއް އެހިސާބުން އުފެދުނުވެ. އެންމެ ފަހުން ކޯޓުން ނިންމީ ގޯތި ހަމަޔަށް ދެބައި ކޮށް، ޚަދީޖާއަށް އެއްބައި، ރުޤިއްޔާ އަށް އަނެއްބައި ދިނުމަށެވެ. އެހިސާބުން ފެށިގެން، ޚަދީޖާ އާ ރުޤިއްޔާ އާ ކަނޑިއާ ކަނޑިއެވެ. ދިލޭރު މޫސާފުޅާ އިބްރާހިމްދީ އާވެސް ހަމަ ކަނޑިއެވެ. ދިލޭރު މޫސާ ފުޅަކީ ޚަދީޖާގެ ފިރިމީހާ އެވެ. އިބްރާހިމްދީ އަކީ ރުޤިއްޔާގެ ފިރިމީހާއެވެ. ދެން އެ ރުޅިވެރިކަން ދަރިންނަށް ވެސް އޮތީ ދަސްކޮށްދީފައި ކަމުން، ޙާމިދާއި ރާމިޒާ އަކީވެސް ޖެހިފައި ވެއްޓުނަސް އަނގައިން ނުބުނާ ދެކުދިންނެވެ. ރާމިޒާގެ ރީތިކަމާހުރެ ވައްކަޅިއަކުން ބައެއްފަހަރު ޙާމިދު ބަލައިނުލައެކޭ ނޫނެވެ. އެއީ ވެސް އޭނާ ޤަސްތުގައި ކުރާކަމެއް ނޫނެވެ. ބޭއިޚްތިޔާރުގައެވެ. ބޭއިޚްތިޔާރުގައި ކުރެވޭ ކަންކަމުގެ ހިސާބެއްނޯންނާނެއެވެ. އެއީ އުޒުރެކެވެ.\nރާމިޒާގެ ރީތި ކަމާހުރެ ޙާމިދު ޖެހިލުންވިއެވެ. ހިނދުކޮޅަކަށް ނަމަވެސް އެއީ ދުޝްމަނެއްކަން ހަނދާންނެތުނެވެ.\n'' ޝުކުރިޔާ ވަރަށް ބޮޑަށް ''\nރާމިޒާ ވާޖިބު އަދާ ކުރިއެވެ.\n'' މިއޮއް ރޭގަނޑު އެކަނި ކީއްވެތަ ހިނގަނީ؟ ''\nޙާމިދު މޫނަށް ރޫއަރުވާލަމުން އޭނާއަށް ކޮށްފައި ހުރި އަސަރު ފޮރުވިއެވެ. އޭނާ އަކީ ހަރުދަނާވެސް ޒުވާނަކީ އެވެ. ފެންނަހާ ރީތި އަންހެން ކުދިންނަށް ހިނިތުންވުމާ ޢިޝްޤީ ގޮތްގޮތަށް ބެލުމަކީ އޭނާ ކުރާ ކަމެއްނޫނެވެ.\n'' އަސްލު މާ ކުރިން ނިމުނީ.... މަންމަ އަކަށް ނޭނގޭނެއްނު އެކަމެއް... ދެން ސްކޫލްގެ އޮފީސް ބަންދުކޮށްފައި ހުރީމަ އަސްލު ފޯނު ނުކުރެވުނީވެސް. .. ހުރިހާ ކުދިން ގެއަށް ދާ އިރު ދެން ނުހުންނަން ވެގެން....''\nރާމިޒާ ވަރަށް ރަނގަޅަށް ވީ ގޮތް ޝަރަހަ ކޮށްދިނެވެ. ހީވަނީ ވަރަށް މުހިއްމު މީހެއްގެ ކުރިމަތީގައި ޑިގުވެއްޓި ދާނެތީ އުޅުނުހެންނެވެ. އެހެން ނޫނީ ދެން ކޮންކަމެއްހެއްޔެވެ. އޭނާގެ މިނިވަން ކަމެވެ. އެކަނިމާ އެކަނި ކިތައްމެ ދަންވަރަކު ހިނގިޔަސް އޭގެ ތަފްސީރު ކޮންމެހެން މި ޙާމިދަކަށް ކިޔައިދޭކަށް ނުޖެހެއެވެ. ނޫނެކެވެ. އެހެންނެއް ނޫނެވެ. މިފަދަ ދަނޑިވަޅެއްގައި އެހީވެދިން އެފަދަ މާތް މީހަކަށް، ވީ ގޮތް ބުނެދިނަކަސް އެއީ އަދި ދެރަވުމެއްނޫނެވެ. އޭނާ އެ ކަންތައް ކުރީ ހަމަ ކުރަން ޖެހޭނެ ގޮތަށެވެ.\n'' އެހެންދޯ؟ އެއީ ވީ ގޮތަކީ... ؟ މަށާ އެކީ ދާންވީނު؟ އަހަރެންގެ ގެ ހުންނަނީ ހަމަ ރާމިޒާމެން ގެއާ ޖެހިގެންނޭ..؟ މަށަށް ކިޔަނީ ޙާމިދު.. ސައިކަލު ފަހަތަށް އަރަންވީނުން..؟\nރާމިޒާ އެކަނި ދޫކޮށްލާކަށް އޭނާގެ ފިރިހެން ޒަމީރު އެއްބަހެއްނުވިއެވެ.\n'' އެނގޭ ތިކަން... ތީ ޙާމިދުކަންވެސް އެނގޭ.. ''\nރާމިޒާ ސައިކަލު ފަހަތަށް އެރިއެވެ. އެއްކައިރިއަށް ދެފައި ބާލައިގެންނެވެ. ވީހާވެސް ގައިގޯޅި ނުވާ ގޮތަށެވެ.\nދުއްވާފައި ދިޔަ ސައިކަލުގެ އިންޖީނު އެދެޒުވާނުންގެ ހަމަހިމޭންކަން ކެނޑުވޭތޯ މަސައްކަތް ކުރާ ކަހަލައެވެ. ދެމީހުންކުރެ އެކަކުވެސް ވާހަކައެއް ނުދައްކައެވެ. ފަހަތުގައި އިން ރާމިޒާގެ ޒުވާންކަމުގެ އަސަރުން ޙާމިދުގެ ހިތުގައި އެހެންކަހަލަ ޖަޒުބާތުތަކެއް ހިނގަންފެށިއެވެ. އެހިތުގައި އާ ފާޑެއްގެ އަލިފާނެއް އަނދަންފެށިއެވެ. އާރާގަކަށް ހިތުގެ ވިންދުވެސް ބަދަލުވެއްޖެއެވެ. ޙާމިދު ގަޔަށް ޖަހާފައި ހުރި ސެންޓުގެ ވަހުން ރާމިޒާގެ ބުއްދިއަށް ރަނުގެ ކުލަވަރެއް އަރާފައި ހުރިކަމެއް އެނގެނީ ކާކަށް ހެއްޔެވެ. އަންހެން ކުދިންގެ ހިތަކީ ސިއްރުން ފުރިގެން ވާ އެއްޗެކެވެ. އޭގެ ޙަޤީގަތް އެނގޭނީ އެމީހުން ފާޅުކުރީމައެވެ.\nދުއްވާފައި ދިޔަ ސައިކަލު ގޮސް މަޑުކުރީ ގޮށްކުޅަނދުރުގޭ އިރުމަތީ ބައިގެ ދޮރާށި ކައިރިއަށެވެ. އެވަގުތު ރާމިޒާ ސައިކަލު ފަހަތުން ފައިބައި، ޙާމިދަށް ޝުކުރުގެ ޖުމްލައަކާ އެކު ހިނިތުންވެލަމުން ގެއަށް ވަނެވެ. ޙާމިދު ސިކުނޑި ހުދުވެފައި އިރުކޮޅަކު އިނެވެ. ވިސްނާނެ އެއްޗެއްވެސް ނުވިސްނިފައެވެ. އިންސާނާގެ ހިތަކީ އަބަދުވެސް ކޮންމެސް އެއްޗެހިތަކެއް އަރާފައިބާ އެއްޗަކަށްވީއިރުވެސް ޙާމިދުގެ ހިތް މިވަގުތު ވަނީ އިސްތިސްނާ ޙާލަތެއްގައެވެ. އެހެން އިންދާ ކުއްލިއަކަށް ރުޤިއްޔާގެ އަޑު މާދުރުން އިވުންހެން ހީވެގެން ސިހިގެންގޮސް، އަވަސް އަވަހަށް ސައިކަލު އަނބުރާލާފައި އޭނާގެ ގެއަށް ވަނެވެ.\nގެއަށް ވަންތަނުން މަންމަ ކާން ހަދައިދިނެވެ. ޙާމިދު ގޮސް ކާން އިށީނީ މާ ކާހިތަކުން ނޫނެވެ. އެކަމަކު އޭނާއަކީ ގަޑިންގަޑިއަށް ބަރާބަރަށް ކާމީހެކެވެ. ގަވާއިދުން ކަސްރަތުކުރެއެވެ. މާ ދީންވެރި ނޫނެއްކަމަކު ދީނީ ވާޖިބުތައް އަދާކުރެއެވެ. ދީނުގައި އޮންނަ ވާޖިބުތައް އަދާކުރުމަކީ ދީންވެރިވުމެއް ނޫނެވެ. އެއީ ކުރަން ވާޖިބު ކަމެއް ވީމާ މުސްލިމަކަށް ވީހިނދު ކުރަން ކޮންމެހެން ޖެހޭނެ ކަންތަކެވެ.\n'' ދަރިފުޅާ މިއަދު ތަނަކުން ކެއީތަ؟ ހާދަ ގަޔާނުވާ ފާޑަކަށޭ ތިއުޅެނީ... ''\nކެއުމުގައި ފަރުވާކުޑަކުރުމަކީ ޚަދީޖާ ވަރަށް ހިތްހަމަނުޖެހޭކަމެކެވެ. ދަރިފުޅަށް ކާންދޭން ވެގެން ޚަދީޖާ ބޭނުން ކުރާ ވަރަށް ދުވަސްވީ ހަރުބަހެއް އޮވެއެވެ. '' ކާއެއްޗެއްސަށް ބޮޑާހާކާކަށް ނުވާނެ '' މިއެވެ. މީ ވަރަށް ޙިކްމަތްތެރި ބަހެކެވެ. މި ބަހުގެ ސަބަބުން ޙާމިދަކީ ދުވަހަކުވެސް ކެއުމަށް ބޮޑާހާކާ ކުއްޖެއްކަމުގައި ނުވެއެވެ. ކޮންމެ އެއްޗެއްވެސް ހަލާލިއްޔާ އޭނާ ކާނެއެވެ.\n'' ނޫނޭ.. އެހެންނެއްނޫން.. ''\nޙާމިދު ކުރުޖަވާބެއްދިނެވެ. އޭނާ އެދިން ކުރުޖަވާބުން ޚަދީޖާގެ ނިތްކުރިއަށް އަރާފާހުރި ސުވާލުމާކުތައް ވީ ހައްތާ އިތުރެވެ. އެހެންނަމަވެސް ސުވާލުގިނަކުރުމަކީ އޭނާގެ ތަބީޢަތެއްނޫނެވެ. އޭނާއަކީ އެހާ އަނގަގަދަ މީހެއްނޫނެވެ. ހުރިހާވެސް މޮޅެއްއޮތީ ޚަދީޖާއަށް މައިދައިތަ ކިޔާނެ ކުއްޖަކަށެވެ. މިކަހަލަ ބަސްމަދު މައިދައިތައެއް ލިބުމަކީ ނާދިރުކަމެކެވެ. އެހާމެ ބޮޑު ނިޢުމަތެއްމެއެވެ. ބަސްމަދުވުމޭ ބުނީމާ އޭގެ މާނައަކީ އޭނާ އޭނާގެ ދަރިފުޅާ ދައްކަންޖެހޭ ވާހަކަތައްވެސް ނުދައްކާ ހުރުމެއްނޫނެވެ. ތަފާތަކީ ހަމައެކަނި މީހުންގެ މޫނުބަލާފައި ދައްކަން ޖެހޭވާހަކަޔާ، ވާހަކަދައްކަން ޖެހޭވަގުތު އޭނާ ދެނެގަންނަކަމެވެ.\nޙާމިދުގެ ކުރުޖަވާބުގެ ފަހަތުގައިވަނީ މިރޭދިމާވި ޙާދިސާއެވެ. އެހެން އެއްވެސް ކަމެއްނޫނެވެ. އޭނާގެ ހިމޭން ހިތުގައި ހަލަބޮލިކަމެއް، މިރޭގެ ޙާދިސާގެ ސަބަބުން ހިނގައިފިއެވެ. ނުވަތަ ހަލަބޮލި ހިތުގައި ހިމޭންކަމެއް އުފެދިއްޖެއެވެ. ދެގޮތްވެސް ޞައްޙައެވެ.\nހާމިދު ގެ ހިތުގައި މިހާރު ކޮންމެސް އަންހެންކުއްޖެއްގެ ތަސްވީރު ކުރެހިފައިވާނެކަމަށް ޚަދީޖާ ބަލައެވެ. ދޭތެރެއަކުން ސުވާލުވެސް ކޮށްލައެވެ. ނަމަވެސް ޙާމިދުގެ ކިބައިން އެދެވޭ ޖަވާބެއް ނުލިބެއެވެ. ދަރިފުޅުގެ ހިތުގައި އޮތް އެއްޗެއް ނޭނގޭތީ ޚަދީޖާގެ ހިތުގައި މިހާރު އެހެން ފާޑެއްގެ ބިރުވެރިކަމެއްވެސް ހިނގަންފަށައިފިއެވެ. ޖެހިގެން އެހެރަ ރުޤިއްޔާމެން ގޭގައި އެހެރަ ބޮޑުވަނީ ރީތި މަންޖެއެކެވެ. އުޅުންވެސް ފެންނަފެނުމަކަށް ގޯހެއްނޫނެވެ. އެމީހުން ބޭރުފުށުން ނިކަން ރަނގަޅުވާނެއެވެ. އެއީހަމަ ދެއްކުންތެރިކަމެވެ. ހުސް މަކަރެވެ. އެ ކުއްޖާގެވެސް ހަމަ ހުންނާނީ އެ ރުޤިއްޔާގެ ހުންނަ މަކަރުވެރިކަމެވެ. އޭނާގެ މަޅިފަތީގައި ޚަދީޖާގެ ހުރި އެންމެ ދަރިފުޅު ޖައްސަފާނެއެވެ. ޖައްސަފާނެއެއްނޫނެވެ. ޖައްސާނެއެވެ. ގޯތީގެ ބާކީ އޮތް ތަންކޮޅުވެސް ދިރުވާލެވޭނީ އެއިރުންތާއެވެ.\nރާމިޒާގެ ބޭޤަރާރުކަން ވަކި ކުޑައެއްނޫނެވެ. އޭނާގެ ސާފު ހިތުގައި ކޫރުމެއްއެޅިއްޖެއެވެ. ސާފު އެއްޗެހީގައި އެޅޭރޮނގުވެސް ފާޅުކަން ބޮޑުވާނެއެވެ. ފިލުވާލަންވެސް އުނދަގުވާނެއެވެ. އޭނާގެ ތުންފަތުގައި ގޮތްނޭނގޭ ހިނިތުންވުމެއްގެ އަސަރު ބަލާމީހަކަށް ވިއްޔާ މިހާރުފެންނާނެއެވެ. ރުޤިއްޔާއަކީ ދަރިފުޅު އަޅާ ނޭވާއަށް ދާނދެން ގުނައިގެން އުޅޭ މީހެއްކަމުން މިރޭ ރާމިޒާ ބޭޒާރުނުވެ ސަލާމަތެއް ނުވާނެއެވެ. ބާޒާރުވުމޭ މިބުނީ އޭނާގެ ހިތުގައި ވާލޯބި ބޭޒާރު ވާނެ ވާހަކައެއްނޫނެވެ. ލޯބި އަދިވެގެން ތާއެވެ. އޭނާ އަދި މީހަކު ދެކެ ލޯތްބެއް ނުވެއެވެ. އެކަމަކު މިރޭ މި ދިމާވި ކަންތަކަކީ މަންމަ ރުހޭނެ ކަމެއް ނޫނެވެ. ޙާމިދަކީ މަންމަ އެއްގޮތަކަށްވެސް ޤަބޫލު ކުރާނެ މީހެއްނޫނެވެ. އެއީ މަންމަގެ ދުވަސްވީ ހަތުރުގެ ހުރި ހަމައެކަނި ދަރިފުޅެވެ. ޙަޤީޤަތަކީ މަންމަ އެމީހުނާ ޢަދާވާތްތެރި ވުމެއްނޫނެވެ. ގޯތީގެ އެއްބައި މަންމައަށް ލިބުމުން އެގޭ ޚަދީޖާ މަންމަދެކެ ބާއްވާ ޢަދާވާތްތެރިކަމެކެވެ.\nދުވަސްތައް ތަކުރާރުވަމުން ދެއެވެ. ޙާމިދަކަށް ރާމިޒާއެއް މާގިނައެއްކޮށް ނުފެނެއެވެ. އެހެންނަމަވެސް ކުރިއަށްވުރެ ގިނައިން އެދެމީހުނަށް އެކަކު އަނެކަކު ފެނެއެވެ. މިއީ ކިހެނެތް ވާކަމެއްބާވައެވެ. ތަޤްދީރު ރާއްވަވާ ކުޅިގަނޑެއްބާވައެވެ. ނޫނެކެވެ. އިންސާނުން އަމިއްލައަށް ކަންކޮށްފައި ތަޤްދީރު އެދޭތެރެއަށް ވެއްދުމަކީ އެންމެ ރަނގަޅުގޮތެއް ނޫނެވެ. ޙަޤީޤަތަކީ އިންސާނާ ކަމަކާމެދު މާބޮޑު ޝައުޤްވެރިކަމެއް އުފެދިއްޖެނަމަ އެދިމާއަކަށް އޭނާގެ ހުުރިހާ ޙިއްސުތަކެއް ދަމަނީއެވެ. ރާމިޒާ ފެންނާނެހެން ހީވާ ދިމަދިމާއަކަށް ވިއްޔާ ޙާމިދު ގެންދިއުމަކީ އޭނާގެ ފޮރުވިފައިވާ ޖަޒުބާތުތައް އޭނާއަށްވެސް ނާންގާ ކުރާކަމެކެވެ. ދެން ކުރިއަށްވުރެ ގިނައިން އޭނާއަށް ރާމިޒާ ފެންނަގޮތްވަނީއެވެ. އަދި ކޮންމެ ފެނިލުމަކާއެކީ ރީތި ހިނިތުންވުންތައް އެކަކު އަނެކަކަށް ބަދަލުކޮށްލައެވެ. ހަމައެކަނި ހީނލުމަކީ ރީތިގޮތަކަށް ނުވާތީ ޙާލު ކިހެނެތްތޯ އަހާލުމަކީވެސް ފަހަކަށް އައިސް އާދައެކެވެ.\nރާމިޒާގެ ޙަޤީޤީ ދުނިޔެއަށް ހުވަފެންތަކެއްގެ ހިޔަނިއެޅެންފަށައިފިއެވެ. ހިޔަންޏޭ ބުނުމަށްވުރެ ހިޔަލޭ ބުނެފިއްޔާ މާ ހިތްފަސޭހަ ވާނެކަންނޭނގެއެވެ. ހިޔަންޏެއް އެޅުމަކީ ކުރިމަތިވާން އޮތް ނުރައްކަލެއްގެ ޢަލާމާތްވިއްޔާއެވެ. ހިޔަލަކީ އަދި އޭގެ ޒާތުގައި ހިޔަންޏެއްކަމަށް ވިޔަސް ހިމާޔަތެކެވެ. ފިނިކަމެކެވެ.\nކޮންމެއަކަސް ހުވަފެނަކީ ވަކި ހައްދެއް، ހުދޫދެއް، ސަރަޙައްދެއް ވަކިވާއެއްޗެއް ނޫނެވެ. އުފާވެރި ހުވަފެންތަކަކީ ރީތި އެއްޗެކެވެ. ހުވަފެނުގައި އިންސާނާއަށް ދެފިޔަޖަހައި އުދުހެވެއެވެ. ނުވަތަ ފިޔައެއް ނެތި ހުސްއަތާ އުދުހެވެއެވެ. މިއީ ޙަޤީޤީ ދުނިޔޭގައި މުސްތަޙީލުކަންތަކެވެ. ޒުވާންކަމަކީ އިންސާނާ ހުވަފެންތަކެއްތެރެއަށް ގަންބުވާލާ ކަމެކެވެ. ނުވިސްނާ ހުރެއްޖެ ނަމަ ބޮޑު ހިތާމައެއްގެ ތެރެއަށް ވެއްޓިދާފަދަ ކަމެއްމެއެވެ. ރާމިޒާގެ ހުވަފެންތަކަކީ ނިދީގައި މިފެންނަކަހަލަ ހުވަފެންތަކެއްނޫނެވެ. ޙަޤީޤަތުގައި ނިދި އޭނާއާ މާބޮޑަށްވެސް މިހާރު ދުރުވެއްޖެއެވެ. ކޮންމެރެއެއްގެ ނިދި އޭނާއާ ބައްދަލުކުރަނީ ޚިޔާލީ ހުވަފެންތަކެއްގައި ހިނިތުންވެ އޮވެ އެތައް ވަގުތުތަކެއް ވޭތުވާފަހުންނެވެ.\nހުވަފެން ދެކެނީ ހަމައެކަނި ރާމިޒާއެއް ނޫނެވެ. އޭނާގެ ޚިޔާލީ ދުނިޔޭގެ އަނެއްބައި ހިއްސާކުރަނީ ޖެހިގެން ހުރި ފުރާޅުދަށުގައި އެއޮތް ޙާމިދެވެ. ނަމަވެސް ޙާމިދުގެ ޚިޔާލުތަކުގެ މައްޗަށް އޭނާގެ ވިސްނުން ހިންގައެވެ. މި ކުރެވެނީ ހަމައެކަނި ރީތި ޚިޔާލެއްކަން އޭނާއަށް ޔަގީންވެއެވެ. ނަމަވެސް އޭނާގެ މޮޔަ ހިތް ޒުވާންކަމުގެ ޖަޒްބާތުގައި ވަރަށް ސޭކު ނަސޭހަތެއް އެބަ ދެއެވެ. އޭނާގެ ހިތަށް އަރައެވެ. މިކަން ވެއްޖެ ނަމަ ވާނީ ވަރަށް ވެސް ބޮޑު ހެޔޮކަމަކަށެވެ. ޒަމާންވީ ދުޝްމަންކަމެއް އުޚުއްވަތްތެރި ގުޅުމަކުން ބަނދެވޭނެއެވެ. ނަމަވެސް އޭނާގެ ވިސްނުންތެރި ސިކުނޑި އެއީ ވާނޭ ކަމެއް ނޫންކަން އަންގައިދެއެވެ. އޭނާއަށް ވިސްނޭ ގޮތުން އޭގެ ސަބަބުން ނިކުންނާނީ ދިމާ އިދިކޮޅު ނަތީޖާއެވެ. ނުހަނު ލޯބިން އޭނާ ބަލާބޮޑުކުރި މަންމަ އޭނާއާ ވަކިވުން ނޫން އިތުރު ނަތީޖާއެއް އެކަމަކުން ނުނިކުންނާނެއެވެ.\nދުވަހަކީ މުޙައްރަމް މަހެއްގެ 21 ވަނަ ދުވަހެވެ. މެދުގޯތީގައި ހުރި ފަތްޖެހި އެނދު މިއަދު އެހެރީ ހުހަށެވެ. މެންދުރު ކެއުމަށްފަހު ޢަސްރު ބަންގިޔާ ދެމެދު އެ އެނދުގައި މޫސާފުޅު ޖައްސާލާނެއެވެ. ނަމަވެސް މިއަދު އޭނާ އެ އުޅެނީ އެހެން ކަމެއްގައި މަޝްޣޫލުވެގެންނެވެ. އަލަމާރިއާ ކަބަޑުގެ ޒަމާންއައުމުން އިސްތިއުފާދީފައި ހުރި ޒަމާންވީ ލަކުޑިފޮއްޓެއް ހުޅުވައިގެން ފަހަރަކު އެއްޗެއް އޭނާ އެބަ ނަގައެވެ. ފޮށި ހުޅުވާލުމުން ކަރުބޮލަކަ ވަހުން ކޮޓަރިތެރެ ވަނީ އެއްވަސްވެފައެވެ. ކޭތަށިތައް ނަގައި ބަދިގެތެރެ ރަމަތަކޮށްލުމަށްފަހު ޚަދީޖާ އައިސް އިނީ ސިޓިންރޫމުގައި ހުރި ގޮނޑިއެއްގައި ޓީވީ ބަލާށެވެ. ޙާމިދު ވީތަނެއް ނޭނގެއެވެ.\nމޫސާފުޅު ފޮށީގެ އެންމެ އަޑިން އެ ނެގީ ކުޑަކުޑަ ތާކިހަލެކެވެ. ތިރީ ކައިރީގައި ވަށައިގެން ރަން ކިނާރިފަށެއް ދަމާފައި ހުރި މަޑު ނޫކުލައިގެ ވަރަށް ރީތި ތާކިހަލެކެވެ. އެ ނަގާފައި ވަރަށް ފަރުވާތެރިކަމާއެކު ބަލާލިއެވެ. އަދި ހިނިތުންވެލިއެވެ. އެޔަށްފަހު ބޮލުގައި އޭތި އެޅޭތޯ އުޅުނެވެ. އެކަމަކު ހީވާގޮތުން އޭނާގެ ބޯ މިހާރު އެޔަށްވުރެން ތަންކޮޅެއް ބޮޑެވެ. ޅައުމުރުގައި އެ ހުރިހާ ގިނަ އިސްތައްޓެއް އެބޮލަކު ނުމެ ނެތްމެއެވެ. އެކަމަކު ނާށިގަނޑު ކުރިއަށްވުރެން ބޮޑީތާއެވެ.\nކޮންމެއަކަސް އޭނާ ބޮލުގައި ގޮތަކަށް އެ ތާކިހާ ހަރުކޮށްފިއެވެ. އަދި އަލަމާރީގައި ހުރި ލޯގަނޑަކުން މޫނު ބަލާލިއެވެ. އެލޯގަނޑު ކައިރީގައި ހުއްޓުމުން ފެންނާނީ ޕާސްޕޯޓު ފޮޓޯގަނޑަކުން ފެންނާނެ ހިސާބެވެ. ޚަދީޖާ އެތާ ހުއްޓިއްޖެނަމަ ދަތްދޮޅިން މަތި ފެންނަވަރު ވަނީ ހަމަ ކިރިޔާއެވެ. ލޯގަނޑަށް ބަލަހައްޓައިގެން މޫސާފުޅު މާނައިންފުރިގެންވީ ހިންޏަކުން ހިނިތުންވެގެން ހުއްޓާ ޚަދީޖާ ކޮޓަރި ދޮރުން ބޯދިއްކޮށްލިއެވެ. ފަތްޖެހި އެނދުގައި މޫސާފުޅު ނެތީމާ ވީގޮތެއް ބަލާލީތޯއްޗެކެވެ. ކުއްލިއަކަށް މީހެއްގެ ހިލަންވެގެން މޫސާފުޅު ސިހިފައި ބޮލުގައި އޮތް ތާކިހާ ނެގިއެވެ.\nމިއަދު ޢަޞްރުނަމާދުކޮށްގެން ބާޒާރަށް ނުގޮސް މޫސާފުޅު އައީ ގެއަށެވެ. ޚަދީޖާ ހައިރާންވެގެން ޒާތަކަށް ލޯއަޅައިގެން އެބައިނދެއެވެ. ސުވާލެއް ނުކުރެއެވެ. އެއީ އޭނާ ގެންގުޅޭ މާ މޮޅު ގޮތެކެވެ. މިކަހަލަ ދަނޑިވަޅުގައި އޭނާ ކުރާނީ ސުވާލެއް ނޫނެވެ. އޭނާ އިންނާނީ ސުވާލަކަށް ވެގެންނެވެ. ދެން މޫސާފުޅު ބޮލަށް ތުރާވެގެން ވީގޮތް ޖެހޭނީ ބުނާށެވެ. ބުނެފިމެއެވެ. ބުނީ މިއަދު މާބޮޑު ރަށްޓެއްސަކާ ބައްދަލުކުރަންޖެހޭ ވާހަކައެވެ. ކޮން ރަށްޓެއްސެއްތޯ އެހުމުން ބުނީ އެއީ އޭނާ ކުޑައިރުގެ ވަރަށް ގާތް ރަށްޓެއްސެއްކަމުގައެވެ. ދޮންފުތާއެކޯލައެވެ. މޫސާފުޅު ބުނީ އޭނާޔާ ބައްދަލުވާން ގަޑިކިޔާފައި ދޮންފުތާ ހަނދާން ވެސް ނެތިދާނެ ކަމަށެވެ. ކޮންމެ ގޮތެއްވިޔަސް، ދޮންފުތާ ފެނިއްޖެންޏާ ގޮވައިގެން ސައިބޯން އަންނާނަމޭ ބުންޏެވެ. އެއްޗެއް ހަދަން ކޮންމެހެން ނުބުނީ އޭނާ މިއަދު އަދި ދިމާވާނެ ކަމެއް ނޭނގޭތީ ކަމަށްވެއެވެ. ކޮންތާކު އުޅޭ ދޮންފުތާއެއްތޯ، އޭނާ އުޅޭގެއަކުން ހޯދައިގެން ގެނެވިދާނެނޫންހޭ ތަންކޮޅެއް ކުރިން ބުނެލިއްޔާ ބަދިގޭގަ އުޅޭ މީހަކަށް ވެސް ގައިމު ފަސޭހަވާންނޫންހޭ ބުނުމުން މޫސާފުޅު މާ ރުޅިއައިކަމަށް ހަދާފައި ބުނީ އެކުން ވާހަކަ ގިނަނުކޮށް މިތަނުން ދާންއުޅޭށޭއެވެ.\nކުޑައިރުގެ ރަޙުމަތްތެރިޔާއަށް ވެފައި އޮތް ވަޢުދު ފުއްދުމަށް މޫސާފުޅު ނިކުތީ މާބޮޑު ޔަގީންކަމެއް އޮވެގެނެއްނޫނެވެ. ނަމަވެސް ވަރުގަދަ އުޒުރެއް މެދުވެރިވެގެން ނޫނީ ދޮންފުތާ ވަޢުދު އުވައިނުލާނެކަން މޫސާފުޅަށް ކަށަވަރެވެ. ހަނދާންނެތުމަކީ ބޮޑު ޢުޒުރެކެވެ. އެކަމަކު އެއީ އުޒުރެއްނޫނެވެ. މޫސާފުޅު ހިތައްއެރިއެވެ. މިކަންތައް އޭނާ ހަނދާންނައްތާލައިފިއްޔާ އެއީ އުޒުރަކަށް ވާނެ އެއްވެސް ގޮތެއް ނޯންނާނެއެވެ. އެއީ ބަހަނާއެކޭ ބުނިއްޔާ މާ ރަނގަޅުވާނެއެވެ. ދޮންފުތާ އަށް ވީގޮތެއް އަދި ނުވެސް އެނގެނީސް މޫސާފުޅު ހިތާހިތުން ކުދިކިޔަނީއެވެ. އޭނާ ހިތައްއެރިއެވެ. ނޫނޭ ނޫނޭ ދޮންފުތާ އަންނާނެއެވެ. ނައިސިއްޔާ އޭނާއަށް ކަމެއްވީއެވެ. އަނެއްކާ އެކަލޭގެ ދުނިޔޭގައި އެބަހަރިބާއެވެ. އިއްނާލިﷲ އެވެ. އެޚިޔާލު އޭނާ ހިތުން ދުރުކޮށްލިއެވެ.\nމޫސާފުޅުމެން ކުޅެން ނުކުމެ އުޅުނު މައިޒާނެއް މިހާރަކު ނެތެވެ. އެތާ ހުރި އަނބުގަހެއްވެސް ނެތެވެ. އެތާ އެހެރީ އޮފީސް އިމާރާތެކެވެ. ވަރަށް ރީއްޗަށް ހަދާފައިހުރި ތަނެކެވެ. އިމާރާތު މެދުގޯތީގައި ކުޑަކުޑަ ފެންއަރުވާ ވަޑާމެއް ހުރެއެވެ. އޭތި ހަދާފައި އެހެރީ ހަމަ ސީދާ އަނބުގަސް ހުރިތާގައެވެ. ދޮންފުތާ މާލެއަޔަސް އެތަން ފާހަގަކުރާކަށް މިހާރަކު ނޭނގޭނެއެވެ.\nމޫސާފުޅު އެ އޮފީސް އިމާރާތުގެ ދޮރޯށިން އެތެރެއަށް ވަން އިރު ފެންއަރުވާ ވަޑާމަށް ބަލަހައްޓައިގެން ދޮރުން ވަންނަ މީހުނަށް ފުރަގަސްދީގެން އެހެރީ ހަމަ އެއުމުރުގެ މީހެކެވެ. ލައިގެން ހުރީ އަތްދިގު ހުދު ގަމީހަކާ ކުކުޅުބިސްކުލައިގެ ފަޓުލޫނެކެވެ. ކަޅާ ހުދުގެ އިސްތަށިގަނޑުމަތީގައި މާ އަރާމު ނޫންގޮތަކަށް އެއިނީ އޭނާ ދޮންފުތާއަށް ދިން ތާކިހަލެވެ. ނެހުރޫ ތުރުކުރައްވާފައި ހުންނަ ތާކިހާކޮޅާ އެއްކަހަލަ ގޮތަކަށް އުއިފޮތިން ފަހާފައި ހުރި އާދައިގެ ދެރަ ތާކިހަލެކެވެ.\nމީހެއްގެ ހިލަންވެގެން ދޮންފުތާ ފަސްއެނބުރި ބަލާލިއެވެ. މޫސާފުޅަށް ލިބުނީ ކުއްލި ހައިރާންކަމެކެވެ. ދޮންފުތާ ހުންނަންވީ ތަނުގައި އެހެރީ ދެވަނަ ދެމީހެއް ނޫނެވެ. ގޮއްކުޅަނދުރުގޭ އަނެއްބައިގައި އުޅޭ އިބުރައިހިމްދީދީއެވެ. އިބްރާހިމްދީދިއަށް ވެސް ލިބުނީ ހަމަ އެކަހަލަ ހައިރާންކަމެކެވެ. އޭނާގެ ދުވަސްވީ ހަތުރު އެހެރީ އެޔަށްވުރެ ދުވަސްވީ ރަޙުމަތްތެރިޔާގެ މަގާމުގައެވެ. ދެމީހުންނަށް ވެސް ބުނާނެ އެއްޗެއް ނޭނގި ވަގުތުކޮޅެއް ދިޔައެވެ. މޫސާފުޅު ހިނިތުންވެލަން އުޅުނެވެ. ނަމަވެސް އަނެއްކޮޅުން ލިބޭނެ އިޖާބައެއް ނޭނގޭތީ ޖެހިލުންވުމުން މޫނުމަތީގައި ކުރެހި ހިނިތުންވުން އޭގެ މެދާހިސާބަށް ހުއްޓުނެވެ. ޖަވާބުގައި އިބްރާހިމްދީ ހިނިތުންވެލައިފިއެވެ. ''މޫސާފުޅު!!؟؟'' ހިނިތުންވަމުން މޫސާފުޅު ވެސް ކޮށްލީ ހަމަ އެކަހަލަ ސުވާލެކެވެ. ''ދޮންފުތާ؟؟'' އޭނާގެ ލޮލުގައި ވަނީ ޒާތެއްގެ ވިދުވަރެކެވެ. އޭގެ މާނައެއް ބުނެދޭކަށް ނޭނގެއެވެ. އޭނާ އެހެރީ ފެންކަޅިވެފައިހެއްޔެވެ؟ އެ ފެންނަ ވިދުވަރުގެ އަސްލަކީ ފެންކަޅިއެއްގެ ދަޅަހެއްޔެވެ؟ އޭނާ އެހެރީ ހިނިތުންވެފައިހެއްޔެވެ. ދެމީހުން ސަލާންކޮށްލިއެވެ. ހާދަ ފިނި ސަލާމެކެވެ. އެދެމެދުގައި ވަނީ ގަނޑުފެނުގެ ފާރެއް ލެވިފައިހެއްޔެވެ؟ ތުއްތުއިރު އޮތް އުޚުއްވަތްތެރިކަމުގެ ލޯބި އެވަނީ ނިވި އަޅިއަށްވެފައެވެ. ނަމަވެސް އެ އަޅިގަނޑުތެރޭ ނުނިވި ހުރި ބިމުނިކޮޅެއް ހުރިކަމުންތާއެވެ. އިސާހިތަކު އޭގެ ހޫނުން ގަނޑުފެނުގެ ފާރު ވިރުވާލައިފިއެވެ. ދެމީހުން އެކަކު އަނެކަކާ ކަރާކަރުޖައްސައި ސަލާންކޮށްފިއެވެ.\nމޫސާފުޅު ގެއަށް އައީ އެރޭ އިޝާނަމާދުވެސް ކޮށްގެންނެވެ. އައިތަނެއް ހަމަ އެއްގޮތަކަށްވެސް ނޭނގެއެވެ. އެބުނާ ދޮންފުތާއަކު ނުގެނައީ ކީއްވެތޯ ޚަދީޖާ އެއްސެވެ. ޖަވާބުގައި މޫސާފުޅު ފެށީ ހޭށެވެ. އިރުގަނޑަކު ހީހީފައި ބުންޏެވެ. އެގޮލާ ކައިރިން މީހަކަށް ސަލާމަތްވެވޭނެދޯ.. މަވަރަށް އުޅުނިން ގެއަށް ގެންނަން، ނައި..، ބުނީ ހިނގާށޯ ސައިދޭނީ ތިމަންނާޔޯ'' ޚަދީޖާ ކަތި ގޮތަކަށް ދިގު ކަޅިއެއް އަޅާލާފައި ޙާމިދު ތައްޓަށް ބަތްއަޅައިދޭން ފެއްޓިއެވެ.\nދަރިފުޅާ..'' މޫސާފުޅު ޙާމިދަށް ވަރަށް ހަރުދަނާ އަޑަކުން ގޮވާލިއެވެ. ''މިހާރު ތިހިރީ ކިޔަވާ ނިމި ލާރި ލިބޭ ރަނގަޅު ވަޒީފާއެއްގަ... ދެން ދިރިއުޅުމެއް ފަށަންވީނުން'' ބައްޕަ އެ ބުނީ ބުނެފާނެހެން ހީނުވާކަހަލަ އެއްޗެއް ކަމުން ކުއްލިއަކަށް ދޭނެ ޖަވާބެއްވެސް ހާމިދަކަށް ނުވިސްނުނެވެ. ''ރަނގަޅު ކުއްޖަކު ދައްކަންތަ؟'' ހާމިދު ހާސްވިއެވެ. ''އުނހޫ.. ކުއްޖަކު ހޯދާނެކަމެއްނެތް ކޮންމެހެން. އަހަރެން އިންނަންވީމަ އަމިއްލަޔަށް ހޯދަފާނަން'' ހާމިދުގެ ޖަވާބު ލިބުމުން މޫސާފުޅުގެ މޫނުމައްޗަށް މާޔޫސީ ކުލަވަރެއް އެރިއެވެ. ''އާނ އެންމެ ރަނގަޅޭ.. އެކަމަކު ދަރިފުޅު ގަބޫލިއްޔާ ވަރަށް ރަނގަޅު ކުއްޖެއްގެ ވާހަކަ ބުނަން ބައްޕަ މިއުޅެނީ'' ހާމިދު އަޑުއަހާކަށްވެސް ބޭނުމެއްނޫނެވެ. އޭނާ އިނީ ހިތްހަމަނުޖެހިފައެވެ. އެކަމަކު ޚަދީޖާއަކަށް ހިމޭނަކުން ނީނދެވުނެވެ. ފަޒޫލީގޮތަކަށް އެއީ ކޮން ކުއްޖެއްތޯ ޚަދީޖާ އަހައިފިއެވެ. ޖަވާބުގައި މޫސާފުޅު ފެށީ ދިގު ތަގުރީރެކެވެ. ޚަދީޖާއަކަށް ކަމަކު ނުންޖައެވެ. ދެން ތިބުނާ ކުއްޖަކީ ފަހެ ކޮބައިހޭ އަހަތްޕެވެ. ދެން އަނެއްކާ ކުރިން ދިން ތަޤުރީރަށްވުރެ ބޮޑު މުގައްދިމާއެއް ފަށައިފިއެވެ. ބުނަން އެ އުޅޭ ނަމަށް ވުރެ އޭގެ ސެހެރީ މާ ދިގުވެއްޖެއެވެ. އެންމެ ފަހުން ބުނެއްޕެވެ. އެ ބުނި އެއްޗަކުން ޚަދީޖާގެ ކަނދުރާމަތީގައި ހުރި ލޯލިތައް ކޮޅަށްޖެހުނެވެ. ހާމިދަށް ލިބުނު ހައިރާންކަން ވަރަށް ކުޑަ ހިނދުކޮޅެއްގެ ތެރޭ އުފާވެރި ހިނިތުންވުމަކަށް ބަދަލުވެއްޖެއެވެ.\nނޯޓު: މިވާހަކައިގެ ބޮޑު ބައި ލިޔެފައި އޮންނަތާ ދެތިންއަހަރެއް ވެއްޖެއެވެ. އެނގިވަޑައިގަންނަވާނެފަދައިން، ވޭތުވެގެން މި ދިޔަ ދެތިން އަހަރުތެރޭ މާލެ ވަރަށް ބަދަލުވެއްޖެއެވެ. ގިނަ މީހުން މިހާރު މޯބައިލު ފޯނު ގެންގުޅެއެވެ. މަގުތައް އެހާމެ ނުރައްކާވެއްޖެއެވެ. ވީމާ ވާހަކައިގައި އެންމެ ފަހުގެ މާލެއާ ނުގުޅޭ ކަހަލަ ހާދިސާއެއް އޮތުން އެކަށީގެން ވެއެވެ. މިޒަމާންކަމަށް ސިފަކުރެވިފައި އެވަނީ މީގެ ދެތިން އަހަރެއްކުރީގެ މާލެއެވެ.


(26 އޭޕްރިލް 2021 އާ ގުޅޭ)\n"ދާއިންގެ ނުހުރޭތަ ބިޓެއް؟" އައިޝާއަށް ލިބިފައިވާ ހައިރާންކަން އޭނާގެ މޫނުމަތިން ކިތަންމެހާ ވެސް ރަނގަޅަށް ދާއިނަށް ފެނުނެވެ.\n"ބަލަ ކޮން ކަހަލަ ސުވާލެއް ކުއްލިއަކަށް ހުރެފަ ތި ކޮށްލީ؟ އަހަރެން ނުނަގަމޭ ބިޓެއް!" ދާއިން ކޮފީ ތަށި ނަގަމުން ހިނިތުން ވުމަކާ އެކު ބުނެލިއެވެ.\n"އަނެއްްކާ މީހަކު އެއްޗެކޭ ކީތަ؟ މި ބުނީ.. ނާއިކު އެއްޗެއް ބުނީހޭ؟" ދާއިން ކޮށްލި ސުވާލަށް އައިޝާ އާނއެކޭ ބުނީ ވަރަށް ފަރުވާ ކުޑަ ގޮތަކަށެވެ.\n"އައިޝާ ފަހަރީ! އަނެއްކާ ކަމެއް ގޯސްވީ ތަ؟" ދާއިން ދެލޯ ބޮޑު ކޮށްލަމުން އައިޝާއަށް ބަލައިލީ، އޭނާގެ މޫނުމަތީގެ ކުލަވަރު މުޅިން ބަދަލު ވެގެން ދިޔުމުންނެވެ.\n"ނޫނޭ.. އޯކޭ.." އައިޝާ ގަދަކަމުން ހީނލިއެވެ.\n"ކިހިނެއް އޯކޭ ވާނީ؟ މުޅި މީހާގެ މޫނުމަތި ތިއޮތީ މުޅިން އޮއްސިފައެއްނު؟" ދާއިން އެހެން ބުނެލި ވަގުތަކީ ގޭތެރެއަށް ނާއިކު ވަން ވަގުތެވެ.\n"ކޮންކަހަލަ ވާހަކައެއް މިތާ މި ދެކެވެނީ؟ އަހަރެން ލޭޓު ވީ ދޯ؟ ހެހެ.." ނާއިކު ހިނިތުން ވުމަކާ އެކު ހިނގައިގަތީ ދާއިންއާ ދިމާލަށެވެ.\n"އަސްތާ! އާޝާއަށް ކިހިނެއް ވެފަތަ މީނީ؟ ކަމަކާ ހިތްހަމަ ނުޖެހިފަތަ އާޝާ؟" އައިޝާގެ މޫނު ފެނުމާ އެކު ކަމެއް ގޯސް ވެއްޖެ ކަން ނާއިކަށް ޔަޤީން ވިއެވެ. ދާއިންއާ ޖެހިގެން އިން ސޯފާގައި އިށީންނަމުން ނާއިކު ވަރަށް އަވަހަށް ބަލައިލީ ދާއިން އާއި އައިޝާގެ މޫނަށެވެ. ވާނުވާ ނޭނގިގެންނެވެ.\n"ކިހިނެއް ވީ މިތާ!" ނާއިކުގެ މޫނުމަތިން ސީރިއަސްކަން ވެރިވެގެން ދިޔައީ ނާއިކުގެ ސުވާލަށް ޖަވާބެއް ނައުމުންނެވެ. ކުއްލިއަކަށް ހުރެފައި އެތަނަށް ވެރިވެފައިވާ ހިމޭންކަން ގެއްލުވައިލީ ދާއިންގެ ހިނިގަނޑުންނެވެ.\n"ކީއްވެ ތި ހެނީ؟ ކޮންމެ ވެސް މީހެއް ކިޔާ ދީ ބަލަ މިވެގެން އުޅޭ ގޮތް." ނާއިކުގެ މޫނަށް އައިޝާ ބަލައިލި އިރު އޭނާގެ ދެލޯ ވަނީ ފެންކަޅި ވެފައެވެ.\n"ހެވޭނެއްނު ބްރޯ! އައިޝާ މި އަހަނީ އަހަރެން މިގެއަށް އައި އިރަށް، އަހަރެންގެ ބިޓު ކޮބާ ހޯ؟ ނުވެސް ދައްކަމެއް ނޫން ހޯ؟ އަހަރެންނަށް ވަގުތުން އެނގެއްޖެ ނާއިކު ބުނީކަން. އެހެންވެ އަހަރެން ބުނީ އަހަރެން ސިންގަލް އޭ. އަހަރެން ދޮގެއް ހަދާލި އިރަށް އައިޝާ ފަހަރީ މުޅިން ފަނިވެއްޖެ." ދާއިން ހެމުން ހެމުން ވާހަކަދައްކަމުން ދިޔައެވެ. ހަމަޖެހުމުގެ ނޭވާއެއް ނާއިކަށް ލެވުނެއް ކަމަކު، އައިޝާގެ ގާތަށް އައީ ރުޅިއެވެ.\n"މަޖާ ކުރަން ވެސް، ދޮގު ހަދަން ވެސް، ވަކި ހައްދެއް އޮންނަން ވާނެ ދޯ!" އައިޝާ އެހެން ބުނުމަށްފަހު، ހިތް ހަމަ ނުޖެހިގެން އެތަން ދޫކޮށް ގޮސް ކޮޓަރިއަށް ވަނެވެ. ދާއިން ފުން ނޭވާ އެއް ދޫކޮށްލަމުން ބަލައިލީ ނާއިކަށެވެ.\n"ލަބީބު!" ޖަންނަތު ދޮރު ހުޅުވައިލަމުން ބަލައިލީ ލަބީބުގެ މޫނަށެވެ.\n"ސޮރީ ލަސްވީމަ. އެގަޑީ ފާޚާނާގަ ހުރީމަ. ކިހިނެއްވީ؟" ޖަންނަތު ވާހަކަދައްކަމުން ދިޔައިރު، އޭނާގެ މޭ ހީވަނީ އަތަށް އައިސްފާނެ ހެންނެވެ. ޖަންނަތުގެ ފަރާތުން ފެންނަަނީ އާދަޔާ ޚިލާފަށް ބިރުން ހުރި މީހެއްގެ ފަރާތުން ފެންނަމުންދާ ސިފަތަކެވެ.\n"ޖަނާ. ކިހިނެއްވެފަތަ ތި ހުރީ؟ ކަމަކާ ބިރުން ތަ؟" ލަބީބަށް ޖަންނަތުގެ ހަރަކާތްތައް ނަގައިގަންނަން އެހާ ދައްޗެއް ނުވިއެވެ.\n"ނޫނޭ! ބިރެއް ނުގަނޭ. އެކަމު، ވަރުބަލި ވަނީ. އެހެންވެ ފެންވަރާލީ ވެސް. އަދިވެސް ހަމަ ވަރުބަލި ވަނީ.. ކޮންމެ ވެސް ކަމެއް ވާން އުޅޭހެން ހީވަނީ.." ޖަންނަތު އެހެން ބުނެލީ މަޑުމަޑުންނެވެ.\n"ތީ މާ ބޮޑަށް ޖަނާ ވިސްނާތީ ވާ ގޮތެކޭ. މާ ވަރަކަށް ވިސްނާ އެއްޗެއް ނޫނޭ. ދެން ވެސް ރަނގަޅަށް، ރެސްޓު ކޮށްލާ!" ލަބީބު ނިކަން ލޯބިން ޖަންނަތުގެ އަތުގައި ހިފައިގެން ގެންގޮސް އެނދުގައި ބޭއްވިއެވެ. އަދި ލަބީބުގެ ކަނާ އަތުން ޖަންނަތުގެ ނިތްކުރީގައި ފިރުމައިލިއެވެ.\n"ނިދޭތޯ ބަލާލާ! އަހަރެން އެބަ އަންނަން ބޭރަށް ޖެހިލާފަ." ލަބީބު އެހެން ބުނުމަށްފަހު، ކޮޓަރިން ނުކުމެގެން ދިޔައެވެ.\n"ދެން ކިހިނެއް ހަދާނީ؟ އައިޝާ އަހަރެން ދެކެ ރުޅި އައީތަ؟" ދާއިން ހާސްވެފައި، ވައި އަޑަކުން އެހެން ބުނެލީ ނާއިކަށް ބަލަހައްޓައިގެން އިނދެއެވެ.\n"ބްރޯ ހާސް ނުވޭ! އަހަރެން މިކަން ހަމައަކަށް އަޅުވާނަން. ކަލޭ ނަސީބު ތިހެން ޓޯކް ޖެއްސިކަން. އެހެން ނޫން ނަމަ އަހަރެން ބެދޭނެއްނު!" ނާއިކު ވެސް ވާހަކަ ދެއްކީ ވަރަށް ސިިއްރުންނެވެ.\n"ކަލެއާ ހުރެ ބަލާބަލަ އަހަންނަނަށް ވާގޮތް. ކިިރިޔާއެއްނު މި ސަލާމަތް ވީ. އަހަރެން ވަގުތުން ރާގު ބަދަލުކޮށްލީ، އެނގެއްޖެ ކައެ ރަނގަޅު ޑްރާމާއެއް ނޫންކަން ކުޅެގެން މި އުޅެނީ. އެވެސް އަހަރެން ލައިގެން." ދާއިން އެހެން ބުނެ ކޮޅަށް ތެދުވީ، ގެއަށް ދިޔުމަށެވެ. ނާއިކުގެ ކޮނޑުގައި ޖަހައިލަމުން، ދާއިން ގެއިން ނުކުންނަން ހިނގައިގަތެވެ.\n"ކިރިޔާ ދޯ މި ސަލާމަތް ވެވުނީ؟ ހެހެ!" އެނދު ދަށުން ވަރަށް ޙާލުން، ނުކުންނަމުން ޒަހީން ހެމުން ބުނެލިއެވެ.\n"އަދިވެސް ކަލޭ މައިިތިރި ނުވާތި!" ދެ ދަތްޕިލަ ޖައްސައިގެން ހުރެ، ޖަންނަތު ރައްދު ދިނެވެ.\n"ހައްހައްހާ! އަދިވެސް ޖަންނަތު ތި މަސައްކަތް ކުރަނީ އަހަރެން ކުރިމަތީގަ ފުއްޕަންތަ؟ ހެހެ! ވަރަށް މަޖާ." ޒަހީންގެ އަތުން ޖަންނަތުގެ މޫނުގައި ފިރުމައިލިއެވެ. ފޫހި ގޮތަކަަށް ޒަހީންގެ އަތް ހޫރައިލުމަށްފަހު، ޖަންނަތު ޖެހުނީ ފަހަތަށެވެ.\n"ނުބީހެނީމަ ނަމަ،. ކަނޑާ ހަމަ ދޯ؟ އެހެންތަ އޮންނަނީ. އަހަރެންނަށް ރަނގަޅަށް ނުވެސް އެނގޭ. ހެހެ، ކޮންމެ ގޮތެއް ވިޔަސް މި ބުނަން އުޅޭ އެއްޗަކީ އަހަރެން ބަސްޓެއް ނުވާނޭ!" ޒަހީންގެ އަޑުގައި ވަނީ ނުލަފާ ކަމުގެ އަސަރުތަކެވެ. ޖަންނަތު ކަޅި ޖަހައި ނުލައި ޒަހީނަށް ބަލައިލިއެވެ. ޖަންނަތަށް މިހާރު ފެންނަނީ ކުރީގެ ޒަހީނެއް ނޫނެވެ. ޖަންނަތަށް އެނގޭ ޒަހީނަކީ މަޑުމަޑުން ހުންނަ މީހެކެވެ. އިސްވެ މިކަހަލަ ކަންކަން ކުރަން ފޯރި ހުންނަ، ނުވަތަ ކެރޭ މީހެއް ވެސް ނޫނެވެ. ނަމަވެސް ޖަންނަތަށް މިހާރު ފެންނަނީ ޒަހީންގެ އެހެން ސިފަތަކެކެވެ. އެއީ މުޅިން އެހެން ޒަހީނެކެވެ.\n"ހެޔޮނުވާނެ! ތިހެން ނުހަދާ، އަހަރެންގެ ދިރިއުޅުމުން ދުރަށް ދޭ! އަހަރެން ބޭނުން މި ލަދުން ސަލާމަތް ވާން. އެހެން ވީމަ އަހަރެންނަށް މި ފުރުޞަތު ދީ. އެހެން ނޫންނަސް، ތީ ކުރިން ޒަހީން އުޅުނު ގޮތެއް ވެސް ނޫނެއްނު! އަހަރެން ދޯ ޒަހީނާ ހެދި ހޭބަލި ވެގެން އުޅުނީ.." ޖަންނަތުގެ އަޑު ހިމޭން ވިއެވެ. ޒަހީނަށް ވިސްނައިދެވޭތޯ ޖަންނަތު މަސައްކަތް ކުރިއެވެ.\n"ޒަހީނަކީ ރަށުގަ މީހުންގެ ޤަދަރު ލިބިފައިވާ މީހެއް. ވަރަށް ގިނަ ބައެއްގެ ލޯބި ހޯދައިފައިވާ ފަރާތެއް ތީ. ތިހެން އުޅެމުން ލަބީބަށް އެނގެއްޖިއްޔާ، ޒަހީންގެ އަގު ވެއްޓޭނެ." ޖަންނަތު އެހެން ބުނުމާ އެކު، ޒަހީން ފެށީ ހޭންށެވެ.\n"ހާދަ މަޖާ ޖޯކެއް ތި ކިޔާ ދިނީ.. ބަލަ ލަބީބަކީ ކޮން ކަހަލަ މީހެއްކަން ޖަންނަތު އޮތީ އަހަންނަށް ކުރިން ކިޔާދީފަ އެއްނު؟ ދެން އިތުރަށް ކޮން މޮޅު ވާހަކައެއް. އަހަރެން މި ދަނީ.." ޒަހީން އެހެން ބުނެ ކޮޓަރިން ނުކުންނަން ހިނގައިގަތެވެ.\n"އަދި އެއް ވާހަކަ. ޖަންނަތުގެ ބަނޑުގަ ތި އޮތީ އަހަރެންގެ ދަރިއެއް. އަހަރެން އެކަން ޤަބޫލުކޮށްފިން. ތި ދަރިއަށްޓަކައި އަހަރެން ޖަންނަތާ ދުރަކަށް ނުދާނަން. ހެހެ." ލަބީބު ހުއްޓި ލަމުން ބުނި ބަސް ތަކުން ޖަންނަތަށް ވަރަށް އުނދަގޫ ވިއެވެ. ޖަންނަތު ދެލޯ މަރައިލަމުން، މޫނު އަނބުރައިލީ ކުރިމަތި ވާން މި އުޅޭ ބޮޑު ތޫފާނުގެ ނުރައްކާ ހިތަށް ވެސް ގެންނަން ދަތި ވީމައެވެ.\n"މަންމާ.." މަލާކު ދުވަމުން ކަހަލަ ގޮތަށް ގޮސް، ވާހިދާގެ ގައިގައި ބައްދައިގަތެވެ. ދެމައިން ވެސް ނިކަން ހެވިފައި، އެކަކު އަނެކަކު ގައިގައި ވަރަށް ލޯބިން ބައްދަމުން ދިޔައީ އެއާރޕޯޓުގައި ތިބެގެންނެވެ. އެހާ ދުވަހަށްފަހު، މަލާކާ ބައްދަލު ވުމުން ވާހިދާއަށް ލިބިގެން ދިޔައީ ބަޔާން ކުރަން ދަތި އުފަލަކާއި ހިތްހަމަޖެހުމެކެވެ.\nރޭގަނޑު9ޖަހައި ބޮޑު ވެއްޖެއެވެ. ނާއިކު އެނދުގައި އޮތީ ފާޚާނާއިން އައިޝާ ނުކުންނާނެ އިރަކަށް އިންތިޒާރު ކޮށްގެންނެވެ. އައިޝާ ހަމައަކަށް އަޅުވަން ނާއިކު އޮތީ ނިކަން ބޭނުންވެފައެވެ. ފާޚާނާގެ ތެރޭގައި އިން އައިޝާގެ ލޮލުން ދިޔައީ ހޯސްލާފައި ކަރުނަތައް ފައިބަމުންނެވެ. ކޮންމެ ވެސް ކަމެއް ނާއިކު ސިއްރު ކުރާކަން އައިޝާއަށް ޝައްކު ކުރެވުނެވެ. ޝައްކު ކުރަން ބޭނުން ނުވިޔަސް، އެކަން ކުރަން އޭނާގެ ޟަމީރު ގެންދިޔައީ މަޖުބޫރު ކުރުވަމުންނެވެ. ދާއިންގެ ވާހަކަ އާއި ރާގު ބަދަލުވެގެން ދިޔަ ގޮތުން އެކަމުގައި އޮޅުވައިލުމެއް، ނުވަތަ ދޮގުތަކެއް އެކުވެފައިވާކަން އައިޝާއަށް އިޙްސާސް ވިއެވެ. އައިޝާއަށް ސިފަވެގެން ދިޔައީ ދާއިން ހެދި ތެދު، ނާއިކު ސަލާމަތް ކުރަން ދޮގަށް ބަދަލު ކުރި ތަނެވެ. ނަމަވެސް އެކަމާ ވެސް ކުރިމަތިލައި، އިތުރަށް އެކަން ބޮޑުވަރު ކުރަން އައިޝާ ނޭދެއެވެ. ދެން ވީ ކަމެއް ކިތަންމެ ވަރެއް ކުރިޔަސް، ނުވާނެ ކަމަކަށް ނުހެދޭނެތީއެވެ.\nއައިޝާ ފާޚާނާއިން ނުކުތުމާ އެކު، ނާއިކު އެތައް ވާހަކައެއް އައިޝާއަށް ކިޔައި ދިނެވެ. އެކި ކަހަލަ ހާދިސާތަކެވެ. ހަމަ އެންމެ ކަމެއް ފޮރުވުމަށެވެ. ދާއިން ފައުޅު ކުރި ތެދު، ފޮރުވައި، ފަސްއަޅާށެވެ. ނާއިކުގެ ވާހަކަތައް ޤަބޫލުކޮށް، އެކަން އޮޅުން ފިލައިފި ކަމަށް އައިޝާ ބުނީ، އައިޝާ އެ މައުލޫއަށް އިތުރު ތަފުސީލު ތަކެއް ނާއިކުގެ ފަރާތުން އަޑު އަހަން ބޭނުން ނުވާތީއެވެ. އައިޝާ ހަމައަކަށް އެޅުނީ ކަމަށް ބަލައި، ނާއިކަށް އަރާމް ނިދި ލިބުނު އިރު، އައިޝާ މުޅި ރޭ ހޭދަ ކުރީ، ހިމޭން ކަމާއި އެކު ރުއިމާއި ވިސްނުމުގައެވެ.\nފަތިސް ވާން ކައިރި ވާން ވެފައި ހުއްޓައި، ކުއްލިއަކަށް ނާއިކުގެ ފޯނު ރިންގުވާން ފެށިއެވެ. އައިޝާގެ ހުޅުވިފައިވާ ދެލޯ މަރައި، ނިދާކަމު ހަދައިގެން އައިޝާ އޮތެވެ. ނާއިކު އެނދުން ތެދުވެ، ފޯނު ނެގީ އައިޝާއަށް ބަލައިލުމަށްފަހުގައެވެ. އައިޝާ ނިދާފައި އޮތް ކަމަށް ނާއިކަށް ޤަބޫލު ކުރެވުނީމައެވެ. ނަމަވެސް އެއީ ނާއިކަށް ކުރެވުނު ކުށް ހީއެވެ.\n""މަލާކު. ހާދަ އެހެން ކަހަލަ ގަޑިއެއްގަ؟" ނާއިކު ވާހަކަދެއްކީ ވަރަށް ސިއްރުންނެވެ. ނަމަވެސް އެ ވާހަކަތައް ދިޔައީ އައިޝާގެ ކަންފަތުގެ ހިނދުރިން ޖާގަ ހޯދަމުންނެވެ.\n"އާނ އެކޭ! އަހަރެން ވެސް ވަރަށް މިސްވޭ! އާނ. ލޯބި ވެސް ވޭ.." ނާއިކުގެ ދުލުން ބޭރުވި ޖުމުލައާ އެކު އައިޝާގެ މެރިފައިވާ ދެލޮލުގެ ތެރެއިން ކަރުނަތައް ފޫއަޅުވައިލުމަށްފަހު، ފައިބައިގަތެވެ. (ނުނިމޭ)


އާދަޔާ ހިލާފަށް ވިސްނުންތޫނު ރާމާމަކުނެއް ހިލަ ތޫނުކޮށްގެން ޒުލުން ނުކުންނަން މަސައްކަތްކޮށްފި | Sandhaanu\nޗައިނާގެ ހެނާންސް ޕްރޮވިންސްގެ ޒުލެއްގައި އުޅޭ އާދަޔާ ހިލާފަށް ވިސްނުންތޫނު ރާމާމަކުނެއް ހިލަ ތޫނު ކޮށްގެން ޒުލުން ސަލާމާތްވާން މަސައްކަތް ކޮށްފި އެވެ.\nމި ރާމާމަކުނު ހިލަ ގަނޑަކުން ބިއްލޫރި ގަނޑުގައި ޖަހާ ވީޑިއޯއެއްވަނީ އާންމުވެފައެވެ. މި ވީޑިއޯކުރި މީހާއާ ހަވާލާދީ ނޫސްތަކުން ބެނެފައިވަނީ ރާމާމަކުނު ހިލަ ގަނޑެއްނަގައި ފުރަތަމަ އޭތި ގާނާ ތޫނުކުރީއެވެ. އޭގެ ފަހުގައި އެ ހިލަގަނޑުގެ އަތަށް ރަގަޅަށް ހެޔޮވަރުކޮށްލުމަށްފަހު ތޫނުކުރި ފަރާތުން ބިއްލޫރި ގަނޑުގައި ޖަހާ ބިއްލޫރި ގަނޑު ތަޅާލީ ކަމަށެވެ.\nއާންމު ވެފައިވާ ވީޑިއޯއިން ފެންނަނީ ރާމާމަކުނު ހިލަގަނޑަކުން ބިއްލޫރި ގަނޑުގައި ޖަހާތަނެވެ. އަދި ބިއްލޫރިގަނޑު ތަޅައިގެން ދިޔައިމަ ފަހަތަށް ދުއްވައިގަންނަތަން ފެނެއެވެ. ވީޑިއޯ އާންމު ކުރި މީހާ ބުނެފައިވަނީ ބިއްލޫރި ގަނޑު ތަޅައިގެން ދިޔައިމަ ބިރުން ރާމާމަކުނު ފަހަތަށް ދިޔަ ކަމަށާ ނަމަވެސް އިރުކޮޅެއްގެ ތެރޭ އެބުރި އޭނަ ތަޅާލި ބިއްލޫރިގަނޑަށް ވީ ގޮތް ބަލަން ދިޔަކަމަށެވެ.\nޒުލުގައި މަސައްކަތް ކުރާ މުއައްޒަފަކު ބުނީ މި ރާމާ މަކުނަކީ އެތާގައި އުޅޭ އެހެން ރާމާ މަކުނުތަކާ ތަފާދު އަދި އާދަޔާ ހިލާފަށް ވިސްނުންތޫނު ރާމާ މަކުނެއްކަން ކުރިންވެސް ފާހަގަވެފައިވާ ރާމާމަކުނެއް ކަމަށެވެ. އެގޮތުން ބަދަން ކާއިރު އެހެން ރާމާމަކުނުތައް އަގައިން އޭގެ ހަރުބައި ނައްޓާއިރު އެ ރާމާކުނު ބަދަނުގެ ބޭރު ވަކި ކުރަނީ ހިލަ ގަނޑުންޖަހައިގެން ކަމަށެވެ.\nނަމަވެސް މީގެ ކުރިން ދުވަހަކުވެސް ޒުލުން ފިލަން މި ރާމާމަކުނު މަސައްކަތް ކޮށްފައި ނުވާކަމަށް އެތަނުގެ މުއައްޒަފުން ބުނެއެވެ. ރާމާމަކުނު ފިލަން މަސައްކަތް ކުރުމާއި ގުޅިގެން އެ ޒުލުގައި މިހާރުވަނީ ސަލާމަތީ ކަންކަން އިތުރަށް ވަރުގަދަކޮށްފައެވެ. އަދި ބިއްލޫރި ގަނޑުވެސް ވަނީ ކުރިއަށްވުރެ ވަރުގަދަ ބިއްލޫރިގަނޑަކަށް ބަދަލުކޮށްފައެވެ. އަދި މީގެ އިތުރުން އެ މަކުނު އޮންނަ ސަރަހައްދުގައި ހުރި ހުރިހާ ހިލަގަނޑުތައް ވެސް ވަނީ އެސަރަހައްދުން ނަގައިފައެވެ. އަދި މީގެ އިތުރުންވެސް ހަތިޔާރެއްގެ ގޮތުގައި ބޭނުން ކުރެވިދާނެހެން ހީވާ ހުރިހާ އެއްޗެއް އެ ރާމާމަކުނު އުޅޭ ސަރަހައްދުން ނަގާފައިވާ ކަމަށް އެ ޒުލާ ހަވާލާދީ ރިޕޯޓްތައް ބުނެއެވެ.


ޑޮކްޓަރުން އުއްމީދު ކަނޑާލި ނަމަވެސް ޒަމްޒަމް ފެނުން ފަރުވާ ލިބުނު މީހެއްގެ ވާހަކަ – Dhen.mv\nApril 2, 2021 - 1:40 pm\nޒަމްޒަމް ފެނަކީ އެ ފެނުގައި ބަރަކާތާއި ޝިފާ އެކުލެވިގެންވާ ވަރަށްވެސް މާތް ފެނެކެވެ. މިއީ ސައިންސްގެ ހޯދުންތަކުން ވެސް ޔަގީން ކުރެވިފައިވާ ކަމެކެވެ. އަދި އެއްވެސް މުސްލިމަކު އިންކާރުކުރާ ކަމެއްވެސް ނޫނެވެ.\nބޮސްނިއާ އަށް ނިސްބަތްވާ ނިހާދު ހައްޖަށް ދާން ގަސްތުކުރީ އޭނާގެ ފުރަމޭގައި ޓިއުމަރެއް އުފެދި ޑޮކްޓަރުން އުއްމީދު ކަނޑާލުމުންނެވެ. ހައްޖަށް ގޮސް އުޅެމުން ދިމާވި އިމާމަކަށް އޭނާގެ ވާހަކަ ކިޔައިދިނުމުން ޒަމްޒަމް ފެނުގެ ވާހަކަ ކިޔައިދީ އެ ފެނަކީ ބަލި ތަކުގެ ޝިފާ އެކުލެވޭ ފެނެއް ކަމުގައި ބުންޏެވެ. އަދި ބަލި ފަސޭހަ ވުމަށް އެދޭ ހާލު އެކަމަށް ދުޢާކޮށް ޒަމްޒަމް ފެން ބޯން އެދުނެވެ.\nހަ ރެޔާއި ހަ ދުވަސް ވަންދެން ނިހާދު ޒަމްޒަމް ފެން ބުޔެވެ. މާތް ﷲ ގެ އިރާދަފުޅުން އޭނާގެ ބަލި ފަސޭހަވިއެވެ. ޑޮކްޓަރުން ވެސް ތިބީ މިކަމާއި މެެދު އަންތަރީސްވެފައެވެ.\nޒަމްޒަމް ފެނުގެ މާތްކަމާއި މަތިވެރިކަން ހަމައެކަނި މި ކުޑަކުޑަ ވާހަކައިން ވެސް ހާމަ ވެގެންދެއެވެ.\nއިތުރު ރަސޫލާގެ ހަދީޘް ބަސްފުޅެއްގައި ވެއެވެ. " ބިންމަތީގައިވާ އެންމެ ހެޔޮ އަދި އެންމެ ރަނގަޅު ފެނަކީ ޒަމްޒަމް ފެނެވެ."\nއަޅުގަނޑު ވެސް ތިން ފެނުން ތަދުރިބާ ކުޑައް ކޮއް ކުރިީ އަޅުގަނޑުން ބައްފަ ބަލިވެން ހޭނެތުން ނިީމާ ޒަމްބޒަމް ފެން ބޯދިނީ އެއިރުއް ޑޮޓަރުން ބުނީވެސް ހޭޣަރަނެތް ކަމެއްނޭގެން އެކަމަކުން ….ޒަމްޒަމް ފެންދިނީމާ ހޭއެރީ އެއި މާތް ފެނެތް\nއިތުރު 13 މީހުން ކޮވިޑުން ރަނގަޅުވެ، ބަލިން ފަސޭހަވީ މީހުންގެ އަދަދު 2706 އަށް\nއެއްވެސް ބޭހަކުން ޝިފާއެއް ނުލިބުނު ދަރިފުޅަށް ފަރުވާއަކަށްވީ ޒަމްޒަމް ފެނާއި ސޫރަތުލް ފާތިޙާ!\nވެހިކަލް ދުއްވުން މަނާ އަމުރު ތަންފީޒު ކުރަން ފަށައިފި\nނޭނގި ހިތޭ ގެންދެވީމަ ލޯބިން (އަށާރަވަނަ ބައި)\nވެކްސިންގެ ދެ ޑޯޒް ފުރިހަމަ ކުރި މީހުންގެ އަދަދު 114،500 އާ ގާތްކޮށްފި\nދަމުނަމާދަށް ދާން ބޭނުންވާ މީހުންނަށް ހިނގާފައި މިސްކިތަށް ދެވޭނެ: މަބްރޫކް\nކޮވިޑަށް ފައްސިވި މާބަނޑު އަންހެނެއްގެ ހާލު ސީރިއަސްވެ، އައިސީޔޫގައި


PPM in feyhunu iloshigandu amilla lolah\nރިޕޯޓް / ސިޔާސީ\nޕީޕީއެމް ޕީއެންސީ އެއްވުމުގައި ބައިވެރިވި މީހުންގެ ތެރެއިން ބަޔަކު ފުލުހުންގެ ބެލުމުގެ ދަށަށް ގެންދަނީ -- ފޮޓޯ: އަވަސް\n3 ނޮވެންބަރ 20196ކޮމެންޓް\nޕީޕީއެމުން ފޭހި އިލޮށިގަނޑު އަމިއްލަ ލޮލަށް!\nސުލްހަވެރިކަމާ އެކު އެއްވެއުޅުމުގެ މިނިވަންކަމަކީ ގާނޫނުއަސާސީގެ 32 ވަނަ މާއްދާގައި ކަށަވަރުކޮށްދީފައިވާ އަސާސީ ހައްގެކެވެ. ފެހި ގާނޫނުއަސާސީއާ އެކު އެއްވެ އުޅުމުގެ ހައްގަކީ ދިވެހި ރައްޔިތުން ވަރަށް ބޮޑަށް ބޭނުންކުރަމުން ދިޔަ ހައްގެކެވެ. ފެހި ގާނޫނުއަސާސީއާ އެކު އެއްވެ އުޅުމުގެ ހައްގުގެ ބޭނުން އަމަލީގޮތުން ކުރުމަށް އެންމެ ފުރަތަމަ ފުރުސަތު ލިބުނީ މިއަދުވެސް އިދިކޮޅު ބޭފުޅުންގެ ގޮތުގައި ތިއްބެވި ބޭފުޅުންނަށެވެ. އޭރު އެއީ ޑީއާރްޕީ އެވެ. މިއަދު އެއީ ޕީޕީއެމް / ޕީއެންސީ ކޯލިޝަނެވެ.\nއެމްޑީޕީ އިސްވެ އޮވެ 2008 ވަނަ އަހަރު އުފެއްދި ކޯލިޝަން ސަރުކާރު ވެރިކަމަށް އައިސް ދައުރު ފުރިހަމަ ނުވަނީސް އޭރުގެ އިދިކޮޅު ބޭފުޅުން ވެރިކަން ބަދަލުކުރީ އެއްވެއުޅުމުގެ ހައްގުގެ ބޭނުން އޭރު އެކުރި ގޮތަކަށް ކޮށްގެންނެވެ. އެހެންކަމުން އެއްވެ އުޅުމުގެ ހައްގު ކަށަވަރުކޮށްދީފައި އޮތުމުގެ މުހިއްމުކަން އިދިކޮޅު ބޭފުޅުންނަށް އޮޅިފައެއް ނުވާނެ އެވެ. އެކަމަކު މަންޒަރު ބަދަލުވެގެން ދިޔައީ އިތުރު ބައެއް އެހެން ސިޔާސީ ޕާޓީތަކުގެ ތާއީދާ އެކު ޕީޕީއެމަށް 2013 ވަނަ އަހަރު ވެރިކަން ލިބި މަޖިލީހުގެ އަގުލަބިއްޔަތު ލިބުނު ހިސާބުންނެވެ.\nއަބްދުﷲ ޔާމީންގެ ރައީސުލްޖުމްހޫރިއްޔާ ކަމުގައި ޕީޕީއެމްގެ ސަރުކާރުން ގާނޫނާ ޚިލާފަށް އެތައް ކަމެއް ހިންގި އެވެ. ރައީސް ޔާމީންގެ ސަރުކާރުގެ އިސްވެރިންނަށް ބޮޑެތި ހިޔާނާތުގެ ތުހުމަތުތައް ކުރެވުނެވެ. މިމައްސަލަތަކާ ގުޅިގެން ސަރުކާރު ޖަވާބުދާރީކުރުވުމަށް އެއްވެއުޅުމުގެ ހައްގުގެ ބޭނުން ރައްޔިތުން ހިފި އެވެ. ނަމަވެސް ރައީސް ޔާމީންގެ ސަރުކާރަށް އެކަން ފެނުނީ ސަރުކާރު ބަދަލުކޮށްލަން ހިންގަމުން ގެންދިޔަ ބަޣާވާތެއްގެ ގޮތުގަ އެވެ. އެކަމަކު ރައީސް ޔާމީންގެ ސަރުކާރާ ދެކޮޅަށް ރައްޔިތުން އެއްވީ 2008 ވަނަ އަހަރު ވެރިކަމާ ހަވާލުވި ރައީސް މުހައްމަދު ނަޝީދުގެ ސަރުކާރާ ދެކޮޅަށް ރައީސް ޔާމީން ވެސް އެއްވި ގޮތަށް، އެމަގުންނެވެ.\nރައީސް ޔާމީންގެ ސަރުކާރު ޖަވާބުދާރީކުރުވުމަށް ރައްޔިތުން ތެދުވުމާ އެކު ރައީސް ޔާމީންގެ ސަރުކާރުން ވަނީ އެއްވެއުޅުމުގެ މިނިވަންކަމުގެ ހައްގު މުޅިންހެން ނިގުޅައިގެންފަ އެވެ. ސުލްހަވެރިކަމާ އެކު އެއްވެ އުޅުމުގެ މިނިވަންކަމުގެ ގާނޫނަށް އިސްލާހު ހުށަހަޅާ، ޕީޕީއެމްގެ ސަރުކާރަށް ވާގިވެރިވި 37 މެންބަރުންގެ ތާއީދާ އެކު މަޖިލީހުން އިސްލާހު ފާސްކުރި އެވެ. މަޖިލީހުގެ ބައެއް މެންބަރުން ހިމެނޭ ގޮތަށް އެތައް ބަޔަކު ދެކޮޅު ހަދަމުން ދަނިކޮށް އެއްވެ އުޅުމުގެ ހައްގު ނިގުޅައިގަތީ އެގޮތަށް އަމަލުނުކުރަން އެތައް ބަޔަކު ގޮވަ ގޮވާ ތިއްބަ އެވެ. އެއްވެ އުޅުމުގެ ހައްގު ހަނިކޮށްފިނަމަ ރައީސް ޔާމީނަށް ފަހުން ކުރިމަތިލާންޖެހިދާނެ އެތައް ކަމެއް ރައްޔިތުން ދިޔައީ ހަނދާންކޮށްދެމުންނެވެ.\nހުއްދަ ހޯދުމެއް ނެތި މާލޭގައި މުޒާހަރާ ކުރުމުގެ ހައްގު ގާނޫނުއަސާސީގައި ކަށަވަރުކޮށްދީފައި ވަނީ ވަރަށް ފުޅާކޮށެވެ. ނަމަވެސް ރައީސް ޔާމީންގެ ސަރުކާރުގައި 2016 ވަނަ އަހަރު، އެއްވެ އުޅުމުގެ ގާނޫނަށް ގެނައި އިސްލާހުގައި ވަނީ ފުލުހުންގެ އިދާރާއިން ހުއްދަ ހޯދުމެއް ނެތި މުޒާހަރާ ނުކުރެވޭނެ ކަމަށް ކަނޑައަޅާފަ އެވެ. އަދި މުޒާހަރާ ކުރެވޭނީ ހޯމް މިނިސްޓްރީން ކަނޑައަޅާ ތަންތަނުގައި އެކަނި ކަމަށްވެސް އެ އިސްލާހުގެ ތެރެއިން ކަނޑައަޅާފަ އެވެ. ތޮއްޖެހިފައިވާ މާލޭގައި މުޒާހަރާކުރަން ހުއްދަދޭ ހަމައެކަނި ތަނުގައި ގޮތުގައި ޔާމީންގެ ސަރުކާރުން ހަމަޖެއްސީ ވަށައިގެންހެން ބެދިފައިވާ ކާނިވާ ސަރަހައްދެވެ.\nއެއްވެއުޅުމުގެ ހައްގު އެވަރަށް ހަނިކުރުމުން ވެސް ރައްޔިތުން ބޭނުންވީ ކާނިވާ ސަރަހައްދަށް އެއްވެ ރައްޔިތުންގެ އަޑު ރައީސް ޔާމީންގެ ސަރުކާރަށް އިއްވުމަށެވެ. އެކަމަކު ތަފާތު އުޒުރުތައް ދެއްކުމަށްފަހު ގާނޫނުން ދިން ހަނިފުރުސަތުގެ ތެރޭގައިވެސް އެއްވުން ބާއްވަން ޔާމީންގެ ސަރުކާރުން ހުއްދަ ދީފައެއް ނުވެ އެވެ. އެންމެފަހުން ރައްޔިތުންގެ އެތައް ބަޔަކު އަތޮޅު ތެރޭގައި އާއި މާލޭގެ އެކި ސަރަހައްދުތަކަށް އެއްވެ ހިޔާލުފާޅުކުރުމުން އެތައް ސަތޭކަ ބަޔަކު ހައްޔަރުކޮށް އެތައް ބަޔަކަށް ހުކުމްކޮށް ޖަލަށްލީ ރައީސް ޔާމީންގެ ސަރުކާރުގަ އެވެ. ފުލުހުން ބޭނުންކޮށްގެން އޭރެ އެހުރިހާ ކަމެއް ކުރީ ގާނޫނުގެ ތެރެއިން ކަމަށް ރައީސް ޔާމީންގެ ސަރުކާރުގެ އިސްވެރިން އޭރު ބުނަމުން ދިޔަ އެވެ. އެހެންކަމުން މިއަދު ޕީޕީއެމްގެ އެއްވުމަކަށް ފުލުހުން ހުރަސްއަޅާނަމަ އެކަންވެސް އެކުރަނީ ރައީސް ޔާމީން އިސްލާހުކުރި އެއްވެ އުޅުމުގެ ގާނޫނުގެ ދަށުންކަން ގަބޫލުކުރަން ޖެހެ އެވެ. މިދައްކަނީ ދާދި އިހަށް ދުވަހު ހިނގާދިޔަ ކަންކަމުގެ ވާހަކަތަކެވެ.\nރައީސް ޔާމީނަށް މިއަދު ވެރިކަން ގެއްލިވަޑައިގެންފި އެވެ. ރައްޔިތުންގެ މަޖިލީހުގައި އެމަނިކުފާނުގެ އެއްވެސް ބާރެއް ނެތެވެ. އެމަނިކުފާނާ ދެކޮޅަށް ދައުލަތުން އުފުލާފައިވާ ދައުވާގެ އަޑުއެހުންތައް ވެސް މިވަނީ ނިމިފަ އެވެ. އެހެންކަމުން ދިގު މުއްދަތަކަށް އެމަނިކުފާނު ޖަލަށް ވަޑައިގަންނަވަން ޖެހިދާނެ ކަމަށް ރައީސް ޔާމީނާއި ސަޕޯޓަރުންނަށް މިވަނީ ބެލެވެން ފަށާފަ އެވެ. މިކަންކަމާ ގުޅިގެން އެއްވެއުޅުމުގެ ހައްގުގެ ބޭނުން ހިފައިގެން ސަރުކާރަށް ފިއްތުއްތައް ކުރިމަތިކުރުމަށް ޕީޕީއެމް ޕީއެންސީ ކޯލިޝަނުން ބޭނުންވެ އެވެ. އެކަމަކު ބާރު އޮތް ދުވަސްވަރު އެއްވެއުޅުމުގެ ހައްގު ހަނިކުރުމަށްޓަކައި ގާނޫނަށް ގެނައި އިސްލާހުތައް މިއަދު ތިވަނީ އަމިއްލަ ކަރަށް ދަމާލެވޭ ދަންމަޅިއަކަށް ވެފަ އެވެ. މިއަދު އެ އިސްލާހުތައް ތިވަނީ ފޭހުނު އިލޮށިގަނޑަށްވެ އަމިއްލަ ލޮލަށް ހެރިފަ އެވެ.\nއެކިމީހުންނަށް އަޖަލުއަންނާނީ އެކިގޮތަށެވެ. ތިމީހުން ފަޅާއަރައި ހަލާކިވެތިދަނީ ތިމީހުންފޭހުނުތަކެއްޗަށް ހެރި، އަމިއްލަ ބަހުންނާއި ޢަމަލުން ބޭޒާރުވެ، އާވާރާކަންމަތީގައެވެ. ބިއްލޫރިގޭގައި ދިރިއުޅުނުއިރު މީހުނަށް ގާއުކާ އަނިޔާދިންއިރު ރައްދު މިގޮތަށް އަތުވެދާނެޔޭ ހިތަށްވެސް ނާރައެވެ! ވިސްނުމެއްނެތި ކުރިކަންތައް ގަޔާދިމާލަށް ތިހިރައަންނަނީ ފުލުފުލުގަ. ފިސާރިމީރުރަހަލާނެ.\nކޮންމެ5އަގަރަކުން ބަދަލުވާނެއެވެ ... މުޖައްރިބު\nވާނެ އެތި ވެފައި އެތިބީ، އަދި ވެސް ގަދަބަސް ބުނޭ.\nއޭރު ޕީޕީއެމް ހެދި ގާނޫނުއަކީ ވަރަށް ރަގަޅު އަދި އެ ގާނޫނު ދަމަހައްޓަށް ޖެހޭނެއެވެ. އެހެން ނޫނީ އެބޭފުޅުން އެބުނާ އެއްވުންތަކުން އާއްމު ރައްޔިތުންނާއި މި ތޮއްޖެހިފައިވާ މާލޭގެ މަގުތަކަށް އަސާސީ ބޭނުންތަކަށް ތަންޔަނަށް ދާ ބޭނުންވާ މީހުންނަށް ދަތިވާނެއެވެ.މިހާރު ވެސް ކާރޯ ބާރު ބޮޑުވެގެން އުޅޭއިރުން ރައްޔިތުންނަ އުދަގޫވާގޮތަކަށް ނޫޅެވެއެވެ. އަދި މަގުމަތި ހަލަބޮލި ކުރުމަށް ވުރެން އެބޭފުޅުނަށް ވެސް މާރަގަޅުވާނެ ދީނީ އަޅުކަމާއިގެން އުޅުމާއި އަދި ހައްޖަށް ވަޑައި ގަންނަވަން ވީނުންތޯ ؟\nއެބައި މީހުން ހީކުރީޔޯލަ ތިމަންމެންނަށް ގިޔާމަތާ ޖެހެންދެން ވެރިކަމުގަ ތިބޭނީ ޕީޕީއެމްގެ ކުދިންކޮޅުމަށް،،،،\nހިޔާގައި ކުރިމަތިވާ ފުރައްސާރަ އެތަނުގެ ކުއްޖެއްގެ ދުލުން!\n39 މިނެޓު ކުރިން\nއިލެކްޝަންސް ކޮމިޝަންގެ މެމްބަރު ކަމަށް ކުރިމަތި ލުމުގެ ފުރުސަތު ހުޅުވާލައިފި\n46 މިނެޓު ކުރިން\nކައުންސިލް އިންތިހާބު އެމްޑީޕީ ޕްރައިމަރީގެ ވޯޓާސް ލިސްޓް އާންމުކޮށްފި\nރާއްޖޭގައި ފުރަތަމަ ފަހަރަށް އެމްބާމިންގް ޕްރޮސީޖާއެއް ހަދައިފި\nސީއެސްސީގެ މަސައްކަތްތައް ލަސްވެ ޝާހިދުގެ އުދާސްތައް ބަންޑުންކޮށްލައްވައިފި


Muizzu ge sitee eh Raees aai vazeerun nah\nމާލެ ސިޓީ މޭޔަރު ޑރ. މުއިއްޒު: ކަންކަން ރަނގަޅު ކުރުމަށް ރައީސާއި ވަޒީރުންނާ މަޝްވަރާތައް ކުރައްވާނެ -- ފޮޓޯ: މާލެ ސިޓީ ކައުންސިލް\nމާލޭ ސިޓީ ކައުންސިލުން އެކުލަވާލާފައިވާ ޕްލޭންތަކާއި ގުޅޭގޮތުން މަޝްވަރާ ކުރެއްވުމަށް ބައްދަލު ކޮށްލެއްވުމަށް އެދިވަޑައިގެން މާލޭގެ މޭޔަރު ޑރ. މުހައްމަދު މުއިއްޒު، ރައީސް އިބްރާހިމް މުހައްމަދު ސޯލިހާއި މިނިސްޓަރުންނަށް ސިޓީފުޅެއް ފޮނުއްވައިފި އެވެ.\nމޭޔަރު މުއިއްޒު ވިދާޅުވީ ރައްޔިތުންގެ ލާބައާ މަންފާއަށް ސިޓީ ކައުންސިލުން ރާވާފައިވާ ކަންކަމާއި އަދި ގުޅިގެން މަސައްކަތް ކުރުމަަށް ބޭނުންވާތީ އެކަންކަމާ ގުޅޭގޮތުން މަޝްވަރާ ކުރަން ރައީސް އިބްރާހިމް މުހައްމަދު ސޯލިހާއި ހުރިހާ މިނިސްޓަރުންނަށް ސިޓީއެއް ފޮނުއްވާފައިވާނެ ކަމަަށެވެ.\nމީގެ އިތުރުން ރައްޔިތުންނަށް ހިދުމަތް ދެމުން ގެންދާ ކުންފުނިތަކުގެ އިސްވެެރިންނާއި ބައްދަލު ކުރެއްވުމަށް އެދިވަޑައިގެން ވެސް ސިޓީ ފޮނުއްވާފައި ވާނެ ކަމަށެވެ. އޭގެތެރޭގައި ރޯޑް ކޯޕަރޭޝަނާއި ވެމްކޯ އާއި އެމްޑަބްލިއުއެެސްސީ އަަދި ސްޓެލްކޯ ފަދަ ކުންފުނިތައް ހިމެނެ އެވެ.\nމުއިއްޒު އިއްޔެ ވަނީ ޓްރާންސްޕޯޓް މިނިސްޓަރު އައިޝަތު ނަހުލާއާ ބައްދަލު ކުރައްވާ މަޝްވަރާ ކުރައްވާފަ އެވެ.\nވާޗުއަލްކޮށް ކުރިއަށް ގެންދިޔަ އެ ބައްދަލުވުމާއި ގުޅޭގޮތުން މޭޔަރު މުއިއްޒު ވިދާޅުވީ ޓްރާންސްޕޯޓް މިނިސްޓްރީން ރައްޔިތުންނަށް ދޭ ހިދުމަތްތައް އަވަސް ކުރުމަށާއި ގަރާޖު ހުއްދަ ދިނުން ފަދަ ކަންކަން ރައްޔިތުންނަށް ފަސޭހަކޮށް ދިނުމާއި ގުޅޭގޮތުން މަޝްވަރާ ކުރެއްވި އެވެ.\nމާލޭގެ ވިޔަފާރި ބަނދަރު ގުޅިފަޅުގައި ގާއިމު ކުރުމަށް މި ސަރުކާރުން ކުރިއަށް ގެންދިއުމަށް ނިންމާފައިވާ ޕޯޓް މަޝްރޫއު ހުއްޓާލަން ރައީސަށް ހުށައެޅުމަށް ތިން ޕާޓީއެއްގެ ކައުންސިލަރުން ހިމެނޭ މާލެ ސިޓީ ކައުންސިލުން ވަނީ ނިންމާފަ އެވެ.\nމުއިއްޒު ވިދާޅުވީ މާލޭ ސިޓީގެ ރައްޔިތުން އެދޭ ގޮތަށް ގުޅިފަޅަކީ ގެދޮރުވެރިކަމުގެ މަންޒިލަކަށް ހަދަން ރައީސަށް ހުށަހަޅުއްވަން ކުރަންޖެހޭ މަސައްކަތް ކުރާނެ ކަމަށާއި ރައީސްގެ އެޕޮއިންޓްމެންޓެއް ލިބުނުހާ އަވަހަކަށް އެ ނިންމުން ހުށައަޅުއް ވާނެ ކަމަށެވެ.\nމުއިއްޒު ވަނީ ސްޓްރެޓެޖިކް އެކްޝަން ޕްލޭނެއް ތައްޔާރު ކުރައްވާ ކައުންސިލަރުންނާ ހިއްސާ ކުރައްވާފަ އެވެ.\nމާލެ ސިޓީ ކައުންސިލްގެ ހަތަރު ވަނަ ދައުރުގެ ރަސްމީ ފުރަތަމަ އާންމު ޖަލްސާގައި ބައިވެރިވި ހުރިހާ ކައުންސިލަރުންގެ އިއްތިފާގުން މުއިއްޒުގެ އެކްޝަން ޕްލޭން ވަނީ ފާސް ކޮށްފަ އެވެ.\nއެމްޑަބްލިއުއެސްސީ ސްޓެލްކޯ ރައީސް އިބްރާހިމް މުހައްމަދު ސޯލިހު + ޑރ. މުހައްމަދު މުއިއްޒު ކެބިނެޓް ވެމްކޯ މަގު ހެދުން މާލޭ ސިޓީ މާލޭ ސިޓީ ކައުންސިލް މާލޭގެ މޭޔަރު\nމަގު ހެދުން ހުއްޓަން އަންގާފައެއް ނުވާނެ: މުއިއްޒު


Kudakudhinnah kura jinsee goana ge heki nulibenee fuluhun alhaanulaathee: Eva | Mihaaru\nރައްޔިތުންގެ މަޖިލީހުގެ ނައިބު ރައީސް އީވާ އަބްދުﷲ. ކުޑަކުދިންނަށް ކުރާ ޖިންސީ ގޯނާގެ ހެކި ނުލިބެނީ ފުލުހުން އެފަދަ މައްސަލަތައް ސީރިއަސްކޮށް ނުނަގާތީ ކަމަށް ތުހުމަތު ކުރެއްވި.\nކުޑަކުދިންނަށް ކުރާ ޖިންސީ ގޯނާގެ ހެކި ނުލިބެނީ ފުލުހުން އަޅާނުލާތީ: އީވާ\n11 ފެބުރުއަރީ 2020 - 12:20 28 comments\nކުޑަކުުދިންނަށް ޖިންސީ ގޯނާގެ މައްސަލަތައް ތަހުގީގުކޮށް ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން އެކުލަވައިލި އިންކުއަރީ ރިޕޯޓަށް ރައްޔިތުންގެ މަޖިލީހުގެ މިއަދުގެ ޖަލްސާގައި ކުރި ބަހުސްގައި އީވާ ވިދާޅުވީ، ހެކި ނުލިބެނީ ކުޑަކުދިންނަށް ކުރާ ޖިންސީ ގޯނާގެ މައްސަލަތައް ތަހުގީގު ކުރާ ފުލުހުންނަށް، އެކަންކަން މައްސަލައަކަށް ނުވާތީ ކަމަށެވެ. އެފަދަ މައްސަލަތައް ތަހުގީގުކުރާ ފުލުހުން، ތަހުގީގަށް އެހާ ވަގުތު ދޭން ބޭނުން ނުވާ ކަމަށް ވެެސް އޭނާ ތުހުމަތުކުރެއްވި އެވެ.\n"ތަހުގީގު ރަނގަޅަށް ނުކޮށްފައި އެ އޮންނަނީ. ތަހުގީގު ރަނގަޅަށް ނުކޮށްފައި އޮންނާތީވެ، އިއްޒަތްތެރި ރައީސް، ކުށް ސާބިތުވާ ވަރަށް ހެކި ނެތޭ ބުނަަން އެޖެހެނީ،" އީވާ ވިދާޅުވި އެވެ.\nއޭނާ ވިދާޅުވީ ކުޑަކުދިންނަށް ކުރާ ޖިންސީ ގޯނާގެ މާ ބޮޑު ހެކިތަކެއް ނޯންނާނެ ކަމަށާއި ގާނޫނުގައި ވެސް އޮންނާނީ އެގޮތަށް ކަމަށެވެ. އެފަދަ މައްސަލަތައް ކޯޓާ ހަމައަށް ގެންދަން ޖެހޭނީ ރަނގަޅަށް ކަމާވެގެން ތަހުގީގުކޮށްފައި ކަމަށް ވެސް އޭނާ ވިދާޅުވި އެވެ.\nޖިންސީ ގޯނާގެ މައްސަލަތައް ގިނަވެ، އުފެދުނު ކަންބޮޑުވުންތަކާ އެކު ރައްޔިތުންގެ މަޖިލީހުގެ ޖެންޑާ އެންޑް ހިއުމަން ރައިޓްސް ކޮމިޓީން ހެދި އިންކުއަރީން އެނގިފައިވާ ގޮތުގައި ވޭތުވެދިޔަ 15 އަހަރުގެ ތެރޭގައި ޖިންސީ ގޯނާގެ 3،135 މައްސަލައެއް ފުލުހުންނަށް ރިޕޯޓްކޮށްފައިވެ އެވެ. އެކަމަކު، މީގެ ތެރެއިން ތަހުގީގު ނިމި، (ކުރިން އެޓާނީ ޖެނެރަލްގެ އޮފީހަށް، 2008 ގެ ފަހުން ޕީޖީ އޮފީހަށް) ފޮނުވީ 1،220 މައްސަލަ އެވެ. މީގެ ތެރެއިން ކޯޓުތަކާ ހަމައަށް ފޯރާފައި ވަނީ 1،146 މައްސަލަ އެވެ\nއީވާ ވިދާޅުވީ އެފަދަ މައްސަލަތައް ކޯޓުގައި ލަސްވަނީ ވެސް އަޅައިނުލާތީ ކަމަށެވެ. އޭނާ ވިދާޅުވި ގޮތުގައި މައްސަލަަތައް ކޯޓުން ނުނިމި އަހަރަކަށް ދެމިގެން ދިއުމުގެ މާނައަކީ އަނިޔާ ދިން މީހާއާ އެކު ކުއްޖާ ވެސް އަހަރެއް ހޭދަކުރަން ޖެހުމެވެ.\n"މި ހުރިހާ ކަމަކުން ވެސް އަޅުގަނޑުމެންނަށް ދޭހަވަނީ އަޅައިނުލެވިފައި އޮތްކަން. ސީރިއަސްކަމެއް ނުދެވިފައި އޮތްކަން،" އޭނާ ވިދާޅުވި އެވެ.\nއިންކުއަރީ ރިޕޯޓް މަޖިލީހުގެ މިއަދުގެ ޖަލްސާއަށް ހުށަހަޅުއްވަމުން ހިއުމަން ރައިޓްސް އެންޑް ޖެންޑާ ކޮމިޓީގެ މުގައްރިރު އަދި ހިންނަވަރު ދާއިރާގެ މެމްބަރު ޖީހާން މަހްމޫދު ވިދާޅުވީ ކުޑަކުދިންނަށް ރައްކާތެރިކަން ކަށަވަރުކޮށްދިނުމަށް މަތިކޮށްފައިވާ ހުރިހާ މުއައްސަސާތަކެއްގައި ތިބި އެންމެހާ މުވައްޒަފުންގެ ތަމްރީނު މިހާރު ގާނޫނުން ލާޒިމުކޮށްފައިވާ ކަމަށެވެ. އެގޮތުން ކުޑަކުދިންގެ ރައްކާތެރިކަން ކަށަވަރުކުރުމުގެ ނިޒާމުގެ ގާބިލުކަން އިތުރު ކުރުމަކީ ގާނޫނުން ލާޒިމުކޮށްފައިވާ ކަމެއް ކަމަށް ވެސް އޭނާ ވިދާޅުވި އެވެ.\nރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީގެ މުގައްރިރު ޖީހާން މަހުމޫދު. އޭނާ ވިދާޅުވީ ކުޑަކުދިންނަށް ރައްކާތެރިކަން ކަށަވަރުކުރަން އިތުރު ހުއްޖަތެއް ނެތް ކަމަށް.\n"އިއްޒަތްތެރި ރައީސް، ގާނޫނަށް އަމަލުކުރަން ފެށުމުން، އަޅުގަނޑުމެން އެއްވެސް އިދާރާއަކަށް، މި ރައްޔިތުންގެ މަޖިލިސް ހިމެނޭ ގޮތުން އެއްވެސް ހުއްޖަތެއް އިތުރަށް ދެއްކޭކަށެއް ނެތް،" ޖީހާން ވިދާޅުވި އެވެ.\nކުޑަކުދިންނަށް ޖިންސީ އަނިޔާ ކުރާ މައްސަލަ މަޖިލީހުން ބަލައި، ތަހުގީގުކުރީ ގއ. ކަނޑުހުޅުދޫގައި އުމުރުން ދެ އަހަރުގެ ކުއްޖަކު ރޭޕްކުރި މައްސަލަޔާ އެކު އުފެދުނު ބޮޑު ކަންބޮޑުވުމުގެ ސަބަބުންނެވެ. އެކުއްޖާ ރޭޕްކުރިކަމުގެ ތުހުމަތު ކުރެވެނީ ކުއްޖާގެ ކާފަ އާއި މުނިކާފައަށެވެ. ކުއްޖާގެ ބައްޕައަށް ކުރަނީ އިހުމާލުވި ކަމުގެ ތުހުމަތެވެ.\nއިތުރު ލިޔުންތައް ކުށްކުރުން ޕޮލިސް ކުޑަކުދިން ރައްޔިތުންގެ މަޖިލިސް ކުޑަކުދިންނަށް އަނިޔާކުރުން ޖިންސީ އަނިޔާ މެމްބަރު އީވާ އަބްދުﷲ ކުޑަކުދިންގެ ހައްގުތައް ޖިންސީ ގޯނާކުރުން ކުދިންނަށް ޖިންސީ ގޯނާކުރުން


ކެބެޖު ޖޫސް: ބަރުދަން ލުއި ކުރުމަށް ހަަމަ އެއް ވަަނަ – Dhen.mv\nކެބެޖު ޖޫސް: ބަރުދަން ލުއި ކުރުމަށް ހަަމަ އެއް ވަަނަ\nބަރުދަން ލުއި ކުރުމަށްޓަކައި ތަފާތު އެކި އެކި ޖޫސްތައް ބުއިމަކީ މިހާރު ވަރަށް އާންމު ކަމެކެވެ. އަދި މި ފަދަ ޑިޓޮކްސް ޖުސްތަކަކީ ބަރުދަން ލުއިކުރުމަށްޓަކައި ވަރަށް ރަނގަޅު އެއްޗެއްގެ ގޮތުގައި ގިނަ ބަޔަކު ސިފަކުރެއެވެ.\nއެގޮތުން މި ފަހަރު މިއޮތި އަހަރެމެން އާންމު ކޮށް ކެއުމުގައި ބޭނުން ކުރާ ތަރުކާރިއެއްގެ ޖޫހުގެ ވާހަކައެވެ. ކެބެޖު ޖޫހަކީ އޭގައި ގިނަ އަދަދަކަށް ޕޮޓޭސިއަމް، ވިޓަމުން ސީ އަދި ސަލްފާ އެކުލެވޭ ތަރުކާރީ އެކެވެ. މިއީ ހަށިގަނޑަށް ކޮންމެހެން ބޭނުންވާ ވަރަށް މުހިންމު މާއްދާތަކެކެވެ.\nއަދި މީގެ ސަބަބުން ކެބެޖަކީ ގޮހޮރު ޑިޓޮކްސިފައި ކޮށްދޭ ތަރުކާރީ އެއް ކަމުގައި ޑޮކްޓަރުން ބުނެއެވެ. އެގޮތުން އެންޓިބައޮޓިކްސް ތަޢާރަފް ވުމުގެ ކުރިން، އެތައް އަހަރެއް ވަންދެން ބަލިމީހުނަށް ފަރުވާ ކުރުމަށް ޑޮކްޓަރުން ކެބެޖް ބޭނުން ކޮށްފައިވެއެވެ.\nމީގެ އިތުރުން ކެބެޖު ޖޫހަކީ ބަނޑު ކެއްކުމާއި، ބަނޑަށް އުނދަގޫވުމާއި، ރިއްސުމުގެ އިތުރުން ބޮޑުކަމު ދިޔުމަށް ވަރަށް ފަސޭހަ ބުއިމެކެވެ. ދިރާސާތަކުގައި ފާހަގަކޮށްފައިވާ ގޮތުގައި ގިނައިން ފައިބާ އެކުލެވޭ ކާނާ އަކީ އަވަހަށް ސަރުބީ ވިރުވާ ދޭނެ އެއްޗެކެވެ. ކެބެޖަކީ ވަރަށް ގިނަ އަދަދަކަށް ފައިބާ އެކުލެވޭ ތަރުކާރީ އެކެވެ.\nހާއްސަކޮށް ފައިބާ އެކުލެވޭ ތަރުކާރީ ކެއުމުން ހަށިގަނޑުން ބޭރު ކުރަން ބޭނުންވާ ފެން ބޮޑު ކަމުދާއިރު ބޭރުވެގެން ދިއުން އަވަސްވާނެ އެވެ. ކެބެޖު ޖޫހަކީ މިކަންކަމަށް ރަނގަޅު ބުއިމެކެވެ.\nހަމައެހެންމެ ކެބެޖު ޖޫހުގައި ކެލޮރިސް އެކުލެވޭ މިންވަރު މަދުވުމަކީ ވެސް ބަރުދަން ލުއިކުރުމަށް ކެބެޖު ޖޫހުން އެހީވެދޭ އެއް ސަބަބެވެ. ކެބެޖު ޖޫހުގެ އެއް ސާވިން ގައި އެވްރެޖުކޮށް ހިމެނެނީ 22 ކެލޮރީސް އެވެ.\nއެހެންކަމުން މިއީ ބަރުދަން ލުއިކޮށްލުމަށް އަޖުމަ ބަލާލުން ރަނގަޅު ޖޫހެކެވެ. ކެބެޖް ޖޫހަކީ ރަހައާ އެއްވަރަށް ވަސް ވެސް ނުބައި އެއްޗެކެވެ. ނަމަވެސް ހިތި ބޭސް ބޮއިގެން ވެސް ބޮޑެތިބަލިތައް ފަސޭހާ ވާނެކަމަށް ބަލައިގެން މިކަން ތަޖުރިބާ ކޮށްލަން ހިނގާށެވެ.\nބޮޑު ކެބެޖެއް ފަސް ބަޔަށް ބައި ކޮށްލުމަށްފަހު، އެއްބައި ކުދިކޮށް ކޮށައި، އެއްތަށި ފެން އަޅައިގެން ފަސް ވަރަކަށް މިނަޓު ކައްކާލާށެވެ. ރަހަ މީރު ކޮށްލުމަށް އިނގުރު ނުވަތަ އާފަލުކޮޅެއް ވެސް އަޅާލެވިދާނެއެވެ. ރީތިކޮށް ފުރާނާލުމަށް ލުނބޯ ހުތް ކޮޅެއް އަޅާލައިގެން ބޯލާށެވެ. ޖޫހުގެ އަސަރު އެންމެ ބޮޑަށް ކުރާނީ ހުސް ގޮހޮރާއި ހުރެ ނުވަތަ ކެއުމުގެ ކުރިން ބޯ ނަމައެވެ.\nމި ޖޫސް ބޭނުން ކުރި ބައެއް ފަރާތްތަކުން ބުނާ ގޮތުގައި 10 ދުވަސް ތެރޭގައި ބަރުދަނުން5ކިލޯ ލުއިވިއެވެ. އެހެން ކަމުން ކެބެޖު ޖޫހުގެ އަޖުމަ ބަލައިލަން ހިނގާށެވެ. ﷲގެ ރަޙްމަތުން 10 ދުވަސްތެރޭގައި ތަފާތު ފެންނާނެއެވެ.


Maradhoo aai Maradhoofeydhoo narudhamaage massaka ninmaalaifi - AO News\nމަރަދޫ އާއި މަރަދޫފޭދޫ ނަރުދަމާގެ މަސައްކަތް ނިންމާލައިފި\nއައްޑޫ ސިޓީ މަރަދޫފޭދޫ އަދި މަރަދޫގެ ނަރުދަމާ މަޝްރޫޢުގެ މަސައްކަތުގެ ބޮޑު ބައެއް ނިންމުމަށްފަހު ފެނަކަ ކޯޕަރޭޝަން ލިމިޓަޑް އާއި ހަވާލުކޮށްފައިވާކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ(އެމްޓީސީސީ) އިން ބުނެފިއެވެ\nއެމްޓީސީސީއިން ބުނީ މަސައްކަތުގެ ބޮޑު ބައެއް ނިންމުމަށްފަހު ފެނަކަ ކޯޕަރޭޝަން ލިމިޓަޑް އާއި ހަވާލުކޮށްފައިވަނީ މިމަހުގެ 12 ވަނަ ދުވަހު ކަމަށާއި މިގޮތުން ސ. މަރަދޫ އަދި ސ. މަރަދޫފޭދޫގެ ނަރުދަމާ ނިޒާމް ގާއިމްކުރުމަށް ބޭނުންވާ ހުރިހާ މަސައްކަތް އެއްކޮށް ނިމިފައިވާކަމަށެވެ. އަދި މިހާރު ކުރިއަށްދަނީ ސ. ފޭދޫގެ ސީއައުޓްފޯލްގެ ރެކްޓިފިކޭޝަން މަސައްކަތްކަމަށް އެމްޓީސީސީ އިންވަނީ ބުނެފައެވެ.\nމި މަޝްރޫޢުގެ ދަށުން ސ. މަރަދޫފޭދޫ އަދި ސ. މަރަދޫގައި ނަރުދަމާ ނިޒާމް ގާއިމް ކުރުމުގެ މަސައްކަތް ނިންމައި ފެނަކަ ކޯޕަރޭޝަން ލިމިޓަޑާއި ހަވާލު ކުރުމުގެ\nކުރިން، އެދެ ރަށުގެ ޕަމްޕިންގ ސްޓޭޝަން، ޕެނަލް ބޯޑްސް އަދި ޓްރާންސްފަރ ސްޓޭޝަންތައް އެމްޓީސީސީ އާއި ފެނަކަ ކޯޕަރޭޝަން އަދި ކޮންސަލްޓެންޓުންގެ ޓީމުން\nބަލައި ފާސްކޮށްފައިވެއެވެ.އަދި މި ދެ ރަށުގައި 289،10 މީޓަރުގެ ހޮޅި ވަޅުލައި، ސ. މަރަދޫގެ ޓްރާންސްފަރ ސްޓޭޝަންގައި 720 މީޓަރުގެ ސީއައުޓްފޯލްއެއް ޤާއިމުކޮށްފައިވެއެވެ. މީގެއިތުރުން، އެމްޓީސީސީގެ ޕްރޮޖެކްޓްސް ޓީމުގެ ފަރާތުން ފެނަކަ ކޯޕަރޭޝަން ލިމިޓަޑުގެ މުވައްޒަފުންނަށް ނަރުދަމާ ނިޒާމް ބެލެހެއްޓުމަށް ބޭނުންވާ މައުލޫމާތު ފޯރުކޮށްދިނުމުގެ ގޮތުން ތަމްރީނުކުރުމުގެ ސެޝަންތަކެއް ބާއްވާފައިވެއެވެ.\nއައްޑޫގެ ފަސް ރަށެއްގައި ނަރުދަމާގެ ނިޒާމް ގާއިމް ކުރުމުގެ މަސައްކަތް އެމްޓީސީސީ އާއި ހަވާލުކުރީ 2017 ވަނަ އަހަރުފެބްރުއަރީ 29 ވަނަ ދުވަހުއެވެ. ރައީސް ޔާމީންގެ ސަރުކާރުން އެއް އަހަރު ދުވަހުގެ ތެރޭގައި ނިންމުމަށް ހަވާލުކުރި މަސައްކަތް ދިގުލައިގެން ގޮސް މި މަސައްކަތަށް ތިން އަހަރު ވަނީ ހޭދަވެފައެވެ.\nމި މަޝްރޫޢުއަކީ ދިވެހި ސަރުކާރާއި އޯޕެކް ފަންޑް ފޯރ އިންޓަރނޭޝަނަލް ޑިވެލޮޕްމަނޓް (އޮފިޑް) ލޯންއެހީގެ ދަށުން ކުރިއަށްގެންދާ މަޝްރޫޢުއެކެވެ. މި މަޝްރޫޢުގެ ޖުމްލަ އަގަކީ ދިވެހި 130,650,218.90 ރުފިޔާއެވެ. މި މަޝްރޫޢުގެ ދަށުން 38 ކިލޯމީޓަރުގެ ނަރުދަމާ ވިއުގައެއް ޤާއިމުކުރެވޭނެއެވެ. އަދި 3387 ޓަނުގެ ސުވޭޖް ޓްރީޓްމަންޓް ޕްލާންޓެއް ބެހެއްޓޭނެއެވެ. މި މަޝްރޫޢު ނިމޭއިރު ސ. މަރަދޫ، ސ. މަރަދޫފޭދޫ އާއި ސ. ފޭދޫގައި ނަރުދަމާގެ ޚިދުމަތް ޤާއިމުވެ ކަނޑައެޅިފައިވާ އުސޫލުތަކާ އެއްގޮތަށް ހުރިހާ ގޭބިސީތަކާއި މުއައްސަސާތަކަށް ނަރުދަމާގެ ޚިދުމަތް ގުޅާދެވޭނެއެވެ.\nމި މަޝްރޫޢު އެއްކޮން ނިންމާލުމަށް ތާވަލުކޮށްފައިވަނީ ޑިސެމްބަރ 2020 ގެ ނިޔަލަށެވެ\n(މޯލްޑިވްސް ޓްރާންސްޕޯރޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީއައްޑޫގެ ނަރުދަމާގެ މަސައްކަތްފެނަކަ މަރަދޫ ފޭދޫ ބްރާންޗް\nހުޅުމީދޫ މަގު ހެދުމުގެ މަޝްރޫޢުގެ %85 މަސައްކަތް ނިމިއްޖެ:އެމްޓީސީސީ\nއަންނަ އަހަރު ޖެނުއަރީ މަހު މަރަދޫ-ފޭދޫ ނަރުދަމާ މަސައްކަތް ނިމިގެންދާނެ


ގިރިފުށި ނޫން އެހެން ރަށަކަށް، ސިފައިންގެ އަސްކަރީ މަރުކަޒު ބަދަލުނުކުރަން ފާސްކޮށްފި - DhiDaily\nގިރިފުށި ނޫން އެހެން ރަށަކަށް، ސިފައިންގެ އަސްކަރީ މަރުކަޒު ބަދަލުނުކުރަން ފާސްކޮށްފި\nކ.ގިރިފުށީގައި ހުންނަ ސިފައިންގެ އަސްކަރީ މަރުކަޒު، ގިރިފުށި ނޫން އެހެން ރަށަކަށް ބަދަލުކުރަން ނުފެންނަކަމަށް ރައްޔިތުންގެ މަޖިލީހުން މިއަދު ފާސްކޮށްފިއެވެ.\nގިރިފުށީގައި ހުންނަ ސިފައިންގެ އަސްކަރީ މަރުކަޒު، ގިރިފުށި ނޫން އެހެން ރަށަކަށް ބަދަލުކުރަން އެދި މަޖިލީހުގެ ސަލާމަތީ ޚިދުމަތްތަކާބެހޭ ކޮމިޓީ(241 ކޮމިޓީ) އަށް މައްސަލަ ހުށަހެޅުއްވީ ތުލުސްދޫ ދާއިރާގެ މެންބަރު އިބްރާހިމް ނަސީމެވެ.\nމެންބަރު ނަސީމް މި މައްސަލަ ހުށަހެޅުއްވީ ގިރިފުށީގައި ލައިވް ވަޒަން ބޭނުންކޮށްގެން މީގެކުރިން ހިންގި މިލިޓަރީ ތަމްރީނުތަކެއްގައި ބައެއް ހާދިސާތައް ހިނގާފައިވާތީ، ކ.ހިންމަފުށީ ރައްޔިތުންގެ ރައްކާތެރިކަމަށްޓަކައި އެ ރަށުގެ ރައްޔިތުންގެ އެދުމުގެ މަތިންނެވެ.\nނަސީމު ހުށަހެޅުއްވި މައްސަލައިގައި، 2019 ވަނަ އަހަރުގެ ނޮވެމްބަރު 06 ގައި ހިންމަފުށީގެ ހުޅަނގު ފަރާތުގައި އޮތް ސަފާރީ ބޯޓެއްގައި ހުރި ޖަރުމަނުގެ ޢުމުރުން 41 އަހަރުގެ މީހެއްގެ ކަރަށް ގިރިފުށިން ދޫކޮށްލި ވަޒަނެއް އަރާފައިވާކަން ފާހަގަކުރެއްވިއެވެ. އަދި އެ ސަފާރީއާއި ގިރިފުށްޓާއި ދެމެދު ހުރި ދުރުމިނަށްވުރެ ހިންމަފުށްޓާއި ގިރިފުށްޓާއި ދެމެދު ހުރި ދުރުމިން ކައިރިކަން ވެސް ފާހަގަކުރެއްވިއެވެ. އެ ގޮތުން މީގެ ކުރިން ދެ ފަހަރެއްގެ މަތިން ހިންމަފުށީގެ ގެެއެއްގެ ދޮރާށްޓަށާއި، ގެސްޓުހައުސްއެއްގެ ކުޑަދޮރަކަށް ވަޒަން އަރާފައިވާކަން ވެސް ފާހަގަކުރެއްވިއެވެ.\nމި މައްސަލަ ބެލުމަށްފަހު ކޮމިޓީން މަޖިލީހުގެ ތަޅުމަށް ހުށަހެޅި ރިޕޯޓުގައިވަނީ، ގިރިފުށީގައި ސިފައިންގެ ތަމްރީނުތައް ކުރިއަށްގެންދާއިރު، ހަތިޔާރު ބޭނުންކޮށްގެން ކުރިއަށްގެންދާ އަސްކަރީ ތަމްރީނުތައް ހަމައެކަނި ފަޔަރިންގ ރޭންޖުގައި ކުރިއަށް ގެންދިއުމަށާއި،\nމީގެކުރިން ހިނގާފައިވާ ނުރައްކާތެރި ހާދިސާތައް ހިނގައިދިޔަ ނުދިނުމަށް، ހަތިޔާރު ބޭނުންކޮށްގެން ކުރިއަށްގެންދާ އަސްކަރީ ތަމްރީނުތަކުގައި ފަޔަރިންގ ރޭންޖަށްވުރެ ބޭރަށް ވަޒަން ނުދާނެކަން ކަށަވަރުކޮށް އެ ފިޔަވަޅުތައް ތަންފީޒުކުރެވޭކަން ކަށަވަރުކުރަންޖެހޭ ކަމަށެވެ.\nހަމައެހެންމެ ގިރިފުށި ނޫންތަނަކަށް ސިފައިންގެ އަސްކަރީ ތަމްރީނުތައް ބަދަލުކުރުމުން ތަމްރީނުތަކަށް ބޭނުންވާ ސާމާނާއި ސިފައިން އެ ތަނަކަށް ދަތުރުފަތުރުކުރަން ދަތިތަކެއް ހުންނާނެކަން ފާހަގަކުރެވިފައިވާ ކަމަށެވެ. އެހެންކަމުން ގިރިފުށި ނޫންތަނަކަށް ސިފައިންގެ އަސްކަރީ ތަމްރީނުތައް ބަދަލުކުރަން މި ވަގުތަށް ނުފެންނަކަމަށް ކޮމިޓީން ނިންމިއެވެ.\nމި ގޮތުން ކޮމިޓީން މަޖިލީހަށް ހުށަހެޅި ރިޕޯޓު މަޖިލީހުން ފާސްކުރީ 48 މެންބަރުންގެ ވޯޓާއެކުގައެވެ.


Roadhamas feshunuiru kulhudhuhfushee baazaarugai meyvaa aai tharukaareege baavaaithah madhu\nރޯދަމަސް ފެށުނުއިރު ކުޅުދުއްފުށީ ބާޒާރުގައި މޭވާ އާއި ތަރުކާރީގެ ބާވާތްތައް މަދު\nރޯދަމަސް ފެށޭއިރު ދިވެހީންގެ ތެރޭގައި އެންމެ ގިނައިން ބޭނުންކުރާ އެއް ބާވަތަކީ މޭވާ އާއި ތަރުކާރީއެވެ. ރޯދަ ވީލާ ގަޑިއަށް ކޮންމެ ގެއެއްގައި ކޮންމެވެސް ވައްތަރެއްގެ މޭވާއެއްގެ ފަނި ހުންނަ ޖެހެ އެވެ. ހަމަ އެހާމެ ގިނައިން ތަރުކާރީގެ ބާވަތްތައްވެސް ރޯދަމަހު ބޭނުންކުރާ ނިސްބަތް ގިނަ އެވެ.\nމިއަހަރުގެ ރޯދަމަހުގެ ފުރަތަމަ ދުވަހު ކުޅުދުއްފުށީގެ ބާޒާރު ބަލާލާއިރު މޭވާ އާއި ތަރުކާރީގެ ބާވާތްތައް ފެންނަނީ ވަރަށް މަދުންނެވެ. ހާއްސަކޮށް މޭވާ އެވެ. މަދު ފިހާރައެއްގައި އޮރެންޖް ހުރިއިރު ފީވާން ކައިރިވެފައިވާ ހުރި އަނބާއި ބޭރުން އެތެރެކުރާ ފޭރު ހުއްޓެވެ. ފަނި ގިރާ ބާވާތްތަކުގެ ތެރެއިން ދެން ހުރީ ކުރުނބާ އާއި ކަރާ އެވެ. މި ދެ ބާވަތް ވެސް ބާޒާރުގައި ހުރީ ވަރަށް މަދު ފިހާރައެއްގަ އެވެ. ބާޒާރުގައި މޭވާގެ މަދު ނަމަވެސް އަގުތަކަށް ބޮޑެއް ނޫނެވެ.\nކަރާ ކިލޯއެއްގެ އަގު ހުރީ 20 ރުފިޔާ އާއި 25 ރުފިޔާގެ ދެމެދުގެ އަގުތަކުގަ އެވެ. 10 ރުފިޔާ އާއި 25 ރުފިޔާ ދެމެދުގެ އަގެއްގައި ކުރުނބަލެއް ހުރިއިރު އޮރެންޖް ހުރީ 10 ރުފިޔާއަށް3އޮރެންޖެވެ.\n“ކުޅުދުއްފުށި އޮންލައިނާ” ވާހަކަ ދައްކަމުން ބައެއް ވިޔަފާރިވެރިން ބުނީ ބާޒާރުގައި މޭވާ މަދުކޮށްފެންނަނީ މާލޭގެ ބާޒާރުން މޭވާ ގަންނަ ނުލިބޭތީ ކަމަށެވެ. އެހެން ނަމަވެސް ފާޅު ބޯޓް އައުމުން ބާޒާރުން މޭވާ ލިބޭނެ ކަމަށް ވިޔަފާރިވެރިން ބުނެ އެވެ.\nމިއަހަރު ރޯދަމަސް ފެށުނުއިރު ތަރުކާރީގެ ބާވާތްތައް ވެސް ބާޒާރުމަތީގައި ހުރީ މަދުންނެވެ. އާއްމުކޮށް ގިނަ ފިހާރަތަކެއްގައި ހުރީ ބައްޓާއި ބަރަބޮލެވެ.


Fathuhulla ge stoty: Reethee Heenleema\nނިޔާޒާ ހީކުރީ އަހަރެން ކުރާނީ އެ ސުވާލުކަމަށެވެ. އެހެންވެ ސުވާލު ކުރުމުގެ ކުރިން އޭނާ ޖަވާބު ދިނެވެ. އަހަންނަށް ބަލައިލެވުނީ ނިޔާޒާގެ މޫނަށެވެ.\n"އަހަރެން އަހަން މިއުޅުނީ އެހެން ސުވާލެއް،" ނިޔާޒާގެ މޫނަށް ބަލައިލަމުން އޭނާގެ ދަތްދޮޅިގައި އިނގިލި ޖައްސާލައި މައްޗަށް ހިއްލައިލީމެވެ. "އަހަރެން ދެކެ ލޯބިވޭތަ؟ ދޮގު ނަހަދާ ތެދަށް ބުނެދީބަލަ."\n"އަސްލު ނުވޭ، އެކަމަކު ޝަރީފު ވެޔެއްނު. ލޯތްބަކީ އެކުގައި އުޅެން ފެށުމުން ވެވޭ އެއްޗެއް. އެއީ ވާ އެއްޗެއް ނޫން. އަހަންނަށް ވެސް ޝަރީއާއެކު އުޅެން ފެށުނީމަ ލޯބި ވެވޭނެ. އަބަދުވެސް މީހުން ބުނާނެ ތިމާ ދެކެ ލޯބިވާ މީހަކު ހަޔާތަށް ގެންނާށޭ. ތިމާއަށް މަޑުމަޑުން އެމީހަކު ދެކެ ލޯބިވެވޭނޭ." ނިޔާޒާ ލޮލަށް ގިނަވި ކަރުނަތައް ކޯތާފަތް މައްޗަށް ފައިބައި ގަތެވެ.\n"ބައްޕާ!" އަހަންނަށް ސިހުން ލިބުނީ ސިނާނުގެ އަޑަށެވެ.\nކުއްލިއަކަށް ޖޯލިން ތެދުވެ އިށީނދެލަމުން ހިނިތުންވެލީމެވެ. ޚިޔާލުތަކުގެ ދުނިޔެއިން ނުކު މޯޅިއަކަށް ދެމިލީމެވެ.\n"މަންމަ އެބަ ގޮވާ." ފޫހި ރާގެއްގައި ސިނާނު ބުނެލިއެވެ.\n"ކިހިނެއްވީ؟" އަހަންނަށް މަޑުމަޑުން ބުނެލެވުނެވެ.\n"އެނގެއެއްނު،" ސިނާނު ހުއްޓިލީ އަހަރެންގެ ކުރިމަތީގައެވެ. "ބައްޕަ ބަލީތަ؟"\nއަހަންނަށް ބޯހޫރައިލެވުނެވެ. ނޫނެކޭ ބުނުމުގެ ގޮތުންނެވެ. ނަމަވެސް ސިނާނު ހުރީ ސީދާ އަހަރެންގެ މޫނަށް ބަލާށެވެ. އަހަންނަށް އުނދަގޫ ގޮތެއް އިހުސާސް ކުރެވުނެވެ.\n"އެކަމަކު މޫނުމަތި ތިހުރީ މިލައިފަ. ލޯ ކައިރިވެސް ވަރަށް ބޮޑަށް ކަޅުވެފަ،" ސިނާނު ހިފީ އަހަރެންގެ އަތުގައެވެ. "ހާދަ ހޫނޭ. ބައްޕަ ހުން އައީތަ؟"\nއަހަންނަށް ވިސްނައިލެވުނެވެ. ބޮލަށާއި ލޮލަށް އުނދަގޫ މިވަނީ އެހެންވީމަ ހެއްޔެވެ؟ ލޮލުގައި މި ރިއްސަނީ އެހެންވީމަ ހެއްޔެވެ؟ ކަނާއަތް ނަގައި ކަރުދަށުގައި ޖައްސާލެވުނެވެ. ސިނާނު ބުނީ ތެދެކެވެ.\n"ހިނގާ ބޭސްކައިގެން ރެސްޓުކޮށްލަން." އަހަރެން އަތުގައި ހިފައިގެން ސިނާނު އެތެރެއަށް ހިނގައިގަތެވެ.\nސިނާނާއެކު އަހަރެން ހިނގައިގަތީމެވެ.\n"ޝަރީފޫ... ސިނާނޫ..." ގޭތެރެއަށް ވަން އިރަށް ކަންފަތުގައި ޖެހުނީ ނިޔާޒާގެ އަޑެވެ.\nސިނާނު ބަލައިލީ އަހަރެންގެ މޫނަށެވެ. އަހަންނަށް ވެސް ބަލައިލެވުނީ ސިނާނުގެ މޫނަށެވެ.\n"ބައްޕަ މަޑުކޮށްލާ،" ސިނާނު ވައި އަޑުން ބުނެލިއެވެ. "އަހަރެން އަންނާނަށް މަންމަ ގާތު ބުނެފަ."\n"ކޮން ހުމެއް. ކަލޭމެން ހީކުރީ އަހަރެން ހެދިގަނެގެން އުޅެނީ ކަމަށްތަ؟ އަހަރެން މި އޮތީ ކުޅެން ކަމަށްތަ؟ ބަނޑުހައި ވެގެން މަރުވާ ވަރުވެގެންނޭ މި ގޮވަނީ،" ސިނާނު ކޮޓަރިއަށް ވަނުމުން އޭނާއާ ދިމާއަށް ނިޔާޒާ ހަޅޭއްލަވާ ގަތް އަޑު އިވުނެވެ. "އަހަންނަށް މިހާލު ޖެހުނީ ކަލޭމެންގެ ސަބަބުން. ކަލޭމެން ދެމީހުންނާ ހެދި. އަހަރެން ބަލިވީމަ ޑޮކުޓަރަށް ދެއްކުނީކީ ނޫން. ކާނެ ބޯނެ އެއްޗެއް ދެވެނީކީ ނޫން."\nއަހަންނަށް ކޮޓަރީގެ ދޮރު ހުޅުވާލެވުނެވެ. ސިނާނު ބަލައިލީ ސީދާ އަހަރެންގެ މޫނަށެވެ. އޭނާ ހުރީ ފެންކަޅިވެފައެވެ.\n"އާދެވިއްޖެއްނު. ކަލޭއަށް ރަނގަޅަށް އެނގޭނެ އަހަރެން ބަނޑުހައިވާނެކަން. ގަޑިން ގަޑިއަށް ބޭސްކާން ޖެހޭނެކަން. ޑިއުޓީ ނިންމާފައި ގެއަށް އައިސް ނިދައިގެން ކާނެ އެއްޗެއް ނުލިބޭނެކަން،" އަހަރެން ފެންނައިރަށް ނިޔާޒާ ހަޅޭއްލަވާގަތެވެ. "ދެން ވެސް ބަލަން ނުހުރެ އަހަންނަށް ކާއެއްޗެއް ގެނެސްދީބަލަ. މިހާރު މެއިން ހޫނު ނަގާވަރުން އޮވެވޭ ވަރެއް ނޫން."\n"މަންމާ! ބައްޕަ ހުރީ ބަލިވެފައޭ." ސިނާނު ލަސްލަހުން ބުނެލިއެވެ.\n"މަށަށް ކޮފީ ތަށްޓެއް ގިރައިލެވޭނެ ވަރު ވެސް ނެތީތަ؟ ތަވާ މައްޗަށް ބިހެއް ތަޅައިލައިފަ ބިސް ގަނޑެއް އަޅައިލެވޭ ވަރު ވެސް ނުވަނީތަ؟" ނިޔާޒާ ހިތްހަމަ ނުޖެހިފައި އޮވެ ބުނެލިއެވެ.\n"މަންމައަށް ވެސް ތިކަން ކޮށްލެވޭނެއްނު. ބައްޕަ ހުން ގަދަކަމުން ހީވަނީ ފިހިދާނެހެން." ސިނާނު އަހަރެންގެ މޫނަށް ބަލައިގެން ހުރެ ބުނެލިއެވެ.\n"ދެ ބަފައިން ތިއައީ ރާވައިގެންތަ؟ މަށާ ދިމާއަށް އެއްޗެހި ކިޔަން މިހާރު ދަރިއަށް ވެސް ދަސްކޮށްދިނީތަ؟" ނިޔާޒާ އެނދުން ތެދުވެ އަހަންނާ ދިމާއަށް ހިނގައިގަތެވެ.\nލަސްފިޔަވަޅުތަކެއް އަޅަމުން އައިސް ނިޔާޒާ ހުއްޓުނީ އަހަރެން ކުރިމައްޗަށެވެ.\n"މަށަށް ކޮށްދެން ޖެހޭ ކަންކަން ކޮށް ނުދެވޭނަމަ މަ ދޫކޮށްލާ. އޭރުން ހުން އައީމަ ތެތްރުމާ އަޅައިދޭނެ މީހުންވާނެ،" ނިޔާޒާ މަލާމާތުގެ ރާގުގައި ބުނެލިއެވެ. "ނުވާނެ. މަ ނޫން މީހަކު ނުލިބޭނެ. ލޯބިވެގަނެގެން އިން ފިނާ ކޮބާ؟ ބޭނުން ކެނޑުނީމަ އޭނާ ވެސް އެއްލައިލީ. ޝަރީފުގެ އަތުން ލާރި ކޮޅު އަތުލައިފަ އަތަށް ފުށްކޮޅު ދީފަ އުދުހިގެން ދިޔައީ. އެހެންވެ މި ބުނީ ނުވާނޭ."\nއަހަންނަށް ރުޅި އާދެވޭ ގޮތްވިއެވެ. ހަގީގަތެއް ނެތް ވާހަކައެއް ދައްކާން ފެށުމުންނެވެ. ލޭ ހޫނުވެ މީހާ ތުރުތުރު އަޅައިގަތް ހެން ހީވިއެވެ. ދެއަތް މުށްކަވާލެވި އަތަށް ބާރުކޮށްލެވުނެވެ.\n"ދަރިފުޅު ދޭ އިހަށް ބޭރަށް." އަހަންނަށް ބަލައިލެވުނީ ސިނާނުގެ މޫނަށެވެ.\nސިނާނު މަޑުމަޑުން ބޭރަށް ނުކުތެވެ.\n"މަށަށް މޮޔަކަމުން ކަލޭ ގާތަށް ގޮސް އާދޭސްކުރެވުނީ. މަ ހީކުރީ ކަލޭ މަ ގެންގުޅޭނީ ވަރަށް އަރާމުގައި ކަމަށް. ވަރަށް އިއްޒަތުގައި ކަމަށް. ވަރިކުރި ފުޅު ގެންގުޅުނުހެން މާލޭގައި ކަމަށް،" ނިޔާޒާ ހިތްހަމަ ނުޖެހި ހުރެ ބުންޏެވެ. "ކާވެންޏަށް ތޭރައަހަރުވީއިރު ވެސް ކަލޭއަށް އަހަންނަށް ޚިދުމަތެއް ކޮށް ނުދެވުނު. ރީތި ގެއެއް ނޭޅުނު. މަށަށް ރީތި އަންނައުނު ގަނޑެއް ހޯދައި ނުދެވުނު. މީރު ކާއެއްޗެއް ނުދެވުނު. ނިކަން ބަލައިބަލަ މި ކޮޓަރިއެއް. މި ގެއެއް. އެކާވީސްވަނަ ގަރުނު އަހަރެން އުޅެން މިޖެހެނީ ވީރާނާ ވެފައި ހުރި ބާ ޖިފުޓި ގަނޑެއް ކަހަލަ ތަނެއްގަ. ބަލައިބަ މިހިރި ފާރެއް. ބަލައިބަލަ މިއޮތް ތަރުފާލު ގަނޑެއް."\nނިޔާޒާގެ ކޮންމެ ޖުމުލައަކުން އަހަރެންގެ ހިތް ފަޅިފަޅިވާ ގޮތްވިއެވެ. އަމިއްލަ ނިކަމެތި ކަން އިހުސާސްކުރެވޭ ގޮތްވާން ފެށިއެވެ.\n"މަށަށްވީމަ. މަ ހަޑިވީމަ. ރަން އިސްތަށިގަނޑެއް ނެތީމަ، ހީނލީމަ ދެ ކޯ އަޑިއަށް ނުވަންނާނާތީ. މަ މޫނުގެ ކުލަ ކަޅުވީމަ ކަލޭ ބޭނުންވަނީ މަ ހާލުގައި ގެންގުޅެން،" ނިޔާޒާ އަނެއްކާ ވެސް ފެށިއެވެ. "މަށަށް ވިސްނުނީ ކަލޭ މަށަށް ވެސް މާއުފާވެރި މާ އަރާމު ދިރިއުޅުމެއް ހޯދައިދޭނަ ކަމަށް. މަވެސް އެހާއަރާމުގައި ގެންގުޅޭނެ ކަމަށް. އެކަކަމު؟"\nނިޔާޒާ ރޯންފެށިއެވެ. އެ ރުއިމުގައި އެއްވެސް އަސަރެއް ޖަޒުބާތެއް ނެތްކަން އަހަންނަށް އިހުސާސް ކުރެވުނެވެ. އަހަންނަށް ބެލުނީ ސީދާ ނިޔާޒާގެ މޫނަށެވެ. އޭނާ އުޅުނީ އަހަރެން ޖަޒުބާތީ އޮއިވަރެއްގައި ބަނދެލާން ހެން ހީވިއެވެ. އަހަރެން ރުޅިއަރުވާން އުޅޭހެން ވެސް ހީވިއެވެ. އެހެންވެ އަހަރެން ކެތްތެރިކަން އިސްކުރެވޭތޯ ބެލީމެވެ. ބަހެއް ނުބުނެ ހުރެވޭތޯ ބެލީމެވެ.\n"އަނގައިން ވެސް ނުބުނެ އެބަހުއްޓެއްނު. ކަލޭ އަހަރެންނަށް މިހާ ބޮޑު ލަނޑެއް ދިނީ ކީއްވެ؟ އަހަންނަށް މިހެން ހެދީ ކީއްވެ؟ ރީތި އުފާވެރި ދިރިއުޅުމެއް ހޯދައި ނުދިނީ ކީއްވެ؟ އަހަންނަށް ދޭންޖެހޭ ޚިދުމަތްތައް ނުދީ އަހަރެން އަބަދު ބަލި އެނދުގައި ބޭއްވީ ކީއްވެ؟" ނިޔާޒާ އަހަރެންގެ މޭގައި އަތްއަޅައި ކޮށްޕާލިއެވެ.\nނުވިސްނާ ހުރުމުން އަހަރެން އެއްލިގެން ދިޔައެވެ. ބިންމައްޗަށް ނުވެއްޓުނީ ފާރުގައި ޖެހުމުންނެވެ.\n"މިއަހަނީ ކީއްވެހޭ އަހަންނަށް ގޮތްގޮތް ތިހަނދަނީ؟ ކީއްވެހޭ އަހަންނަށް އަނިޔާ ކުރަނީ؟ ކީއްވެހޭ އަހަންނަށް ބޭނުންވާ ކަންކަން ކޮށް ނުދެނީ؟ މި އަހަނީ ކީއްވެހޭ އަހަންނަށް ކާން ނުދެނީ؟ ރީތި އަންނައުނު ނުދެނީ؟ އަހަންނަށް އުފާވެރި ދިރިއުޅުމެއް، ރީތި ގެއެއް ހޯދައި ނުދެނީ؟" ނިޔާޒާ އަހަރެން ގައިގައި ދެ އަތުން ތަޅައިގަތެވެ.\nއޭނާ ރުޅި އައިސް ރަތްވަމުން ދިޔައެވެ. ދެ ލޯ ބޮޑުކޮށްލަމުން ދެ އަތުގެ އިނގިލިތައް ބުޅިކޮށްލިއެވެ. އަހަންނަށް ބަލައިލެވުނީ އޭނާގެ މޫނަށެވެ.\n"ނިޔާޒާ! ހަމަޖެހިބަލަ. އަހަރެން މިއަންނަނީ ކާން ހިފައިގެން. އިހަށް ކެތްތެރިވެބަލަ. އަމިއްލަ ނަފުސު ކޮންޓްރޯލު ކުރަން ދަސްކޮށްބަލަ." ނިޔާޒާގެ ދެ އަތުގައި ހިފައިލަމުން އަހަރެން ލަސްލަހުން ބުނެލީމެވެ.\nއަހަރެން ދެއްކި ވާހަކަތައް ނިޔާޒާއަށް އިވުނު ހެން ހިޔެއް ނުވެއެވެ. އޭނާ ދެ އަތުން ބޯ ހާވާލިއެވެ. އިނގިލިތައް ބުޅިކޮށްލަމުން އަހަންނާ ދިމާއަށް ފުއްމާގަތެވެ. އޭނާ ޖެހިގަތީ އަހަރެންގެ މޭ މައްޗަށެވެ. އަނެއްކާ ވެސް އަހަރެން އިދިފުށަށް ވެއްޓުނެވެ. މިފަހަރު ވެއްޓުނީ އެނދު މައްޗަށެވެ. އަހަރެންގެ މޭމައްޗަށް އޭނާ ޖެހިގަތެވެ. އަހަރެން ލައިގެން ހުރި ގަމީހަށް ދަމާގަތެވެ. ދަމައިގަތް ގޮތުން ގަމީހުގެ ގޮށްފައްޗަށް ދިމާއިން ރާންކިޔައިފަ އަޑެއް އިވުނެވެ.\nބުޅި ކޮށްލެވިފައިވާ އިނގިލިތަކުން އަހަރެންގެ މޫނުގައި ވަކި ދަމާލިއެވެ. ކޯތާފަތާ ދިމާއިން ތޫނު ތަދެއް އިހުސާސްކުރެވެން ފެށުނެވެ. އަހަރެން އުޅުނީ ނިޔާޒާ ހަމައަކަށް އެޅުވޭތޯއެވެ. އޭނާ ކިބައިން ސަލަމާތް ވެވޭތޯއެވެ. ކުއްލިއަކަށް ކޮޓަރީގެ ދޮރުގައި ޖަހައިލި އަޑު އިވުނެވެ. ނިޔާޒާއަށް ހަމަ ހޭވެރިކަން ވިއެވެ. އަވަސް އަވަހަށް އަހަރެން ގައިމަތިން އޭނާ އެއްފަރާތްކޮށްލީމެވެ. މަޑުމަޑުން ދޮރު ހުޅުވާލީމެވެ.\nކުރިމަތީގައި ހުރީ ސިނާނެވެ. ސިނާނުގެ ހުރީ ތަބަކެއް ހިފައިގެންނެވެ. ތަބަކުގައި އޮތީ އާވިއަރަ އަރާ ހުރި ކޮފީ ތަށްޓަކާއި ތާޒާ ބިސްގަނޑެކެވެ. ސިނާނު އަހަރެންގެ މޫނަށް ބަލައިލިއެވެ. އަހަންނަށް އެތެރެއަށް ނޭވާ ދަމާލެވުނެވެ. ބިސްގަނޑަށް ބަލައިލެވުނެވެ. އެއީ ޔަގީނުން ވެސް ސިނާނުގެ ކަމެއް ނޫނެވެ. އަނެއްކާ ވެސް ޝައްކުވެގެން ސިނާނުގެ މޫނަށް ބަލައިލީމެވެ. މި ކޮންކަމެއްހޭ އަހައިފަދަ ބީދައަކުންނެވެ. އަހަރެން ތަބަކުގައި ހިފަން އުޅެނިކޮށް ނިޔާޒާ އެތަނަށް ފުންމާ ގަތެވެ. އޭނާ އަވަސް އަވަހަށް ބިސްގަނޑު ނަގާ އެއް އަނގަށް ލައި ހަފާލިއެވެ. އަހަންނަށް ހުރެވުނީ ބަލާށެވެ. ނިޔާޒާގެ ހަރަކާތްތަކަށެވެ.\n"އަމިއްލައަށްތަ ބިސްގަނޑު އެޅީ؟" އަހަންނަށް ވައި އަޑުން އަހައިލެވުނެވެ.\nސިނާނު ބޯ ހޫރައިލިއެވެ. އޭނާ އެއް ފަރާތަށް ޖެހިލިއެވެ. އަހަންނަށް ބަލައިލެވުނީ ސިނާނުގެ ފަހަތުގައި ހުރި މީހާ އަށެވެ. އެއީ އަހަރެން ދަންނަ މީހެއްހެން ހީވިއެވެ. ކަޅު ކުލައިގެ ގަޔަށް ދޫ ހެދުމެއް ލައިފައި ހުރި މީހެކެވެ. ބުރުގާ އޮތީ ރީތިކޮށް ބޮލުގައި އޮޅައިލާފައެވެ. ދޮން ބަށްޓެއް ފަދަ ރީތި މޫނެކެވެ. ހީވަނީ ކަޅު ވިލާގަނޑަކުން ހަނދު ދައްކާލައިފައި ހުރިހެންނެވެ. ކޮލުގައި މަސްޖަހައިލައިފައި ހުރީ ރީތި މިންވަރަކަށެވެ. އޭނާ ހިނިތުންވެލިއެވެ. އެ ހީނލުމުން ހިތަށް ފިނިކަން ލިބެމުން ދިޔައެވެ. ހީނލުމާއެކު ދެ ކޮލުން އަޑިކޮޅެއް ފާޅުވިއެވެ. އަހަންނަށް ޔަގީން ކުރެވުނުވެ.\n"ފިނާ! ކިހިނެއް؟ ކޮންކަމެއް؟" ސުވާލުތަކާއެކު އަހަންނަށް ބަލަން ހުރެވުނީއެވެ.\nބަދަލުގައި ފިނާ ހިނިތުންވެލީއެވެ.\n"ވަރަށް ހާލުގައި މި އުޅެނީ. ފިނާއަށް ތި ފެނުނީ ސަތޭކައަކުން ސުމެއް. ދެން އަމިއްލައަށް ވިސްނައިލަ، ތޭރަ އަހަރު އަހަރެން އުޅޭނެ ހާލު." ޖޯލިފަތީގައި ހަމަޖެހިލަމުން އަހަންނަށް ބުނެލެވުނެވެ. "ވަރަށް ވަރަށް ހިތްދަތި އިހުސާސެއް ކުރެވެނީ، އަހަންނަކަށް ނޭނގެ ކިޔައިދޭކަށް. ނިޔާޒާއަށް އަންނަ ބަދަލެއް. ބައެއް ފަހަރު ހީވާނެ ރޮލައި ކައިފާނެހެން. އަނެއްބައި ފަހަރު ވަޔަލެންޓުވެގެން އަހަރެން ގަޔަށް ބޮލަށް ވެސް އަރާނެ." (ނުނިމޭ)


Furaanadhandhen - EP53 - One Online\nއަޒްކާގެ ބަނޑުން މާހިލްގެ ދަރިއެއް އުފަންވިކަން އިނގުމުން ހިތުގައި ބޮޑު ފާރުގަނޑެއް އުފެދުނު ކަހަލައެވެ. އޭނާ މަޑުމަޑުން ސިޑިން އަރައިގެން ދިޔައިރު އެ މައްސަލައިގައި އޭނާގެ ސިކުނޑި ނިންމާނެ ގޮތެއް ހުދު އޭނާއަށް ވެސް ނޭނގޭއެވެ. އިނގޭ އެއްޗަކީ އަޒްކާ އެއީ އޭނާގެ އަލަތު ލޯބިކަމެވެ.\nހަފްތާއެއްހާ ދުވަސް ފާއިތުވެ ދިޔައިރު ކުރިން އުޖާލާކަމާއި އުފާވެރިކަން މޫނުމަތިން ފާޅުވާން ހުރި އަޒްކާގެ އުންމީދުތައް ނިވިފައިވި ކަހަލައެވެ. ނާހިދްގެ އުޅުން ބަދަލުވެފައި ވުމުން އޭނާ ހިތް ދެވަނަ ފަހަރަށް މަރުވި ކަހަލައެވެ. ނާހިދްގެ ކޯލެއް ނުލިބޭތާ މެސެޖެއްހާ ހިސާބުވެސް ކޮށްނުލައެވެ. ފޯނު އޮންނަނީ ނިއްވާލާފައެވެ. ނާހިދްގެ ސޫރަ ދެކިލާހިތުން އޭނާގެ ދެލޯ ހީވަނީ ފުންމައިގެން ތިރިއަށް ފައިބަން އުޅޭ ހެންނެވެ. ކިތަންމެ ފަހަރަކު އެގެއަށް ދާންވެސް ހިތަށް އަރައިފިއެވެ. ނަމަވެސް އިނާޝާ އާއި މޯހަންދާސްގެ ފޯނަށް ޖަވާބުނުދޭތީ އޭނާއަށް އެ ފިޔަވަޅު އަޅަންވެސް ނުކެރުނެވެ.\nއެނދުގައި އޮތް އަޒްކާ ވަދެގެން އައި ނަތާޝާ އެނދުގައި އިށިން އިރު ވެސް ބަލައިނުލިއެވެ. ފޯނަށް ބަލަހައްޓައިގެން އޮތްއިރު އޭނާގެ އިންތިޒާރުތަކަށް ނިމުމެއް ނާދެއެވެ. އޭނާ އޮތީ ނާހިދްގެ ހަބަރެއް ނުވަނީސް އެއްވެސް މީހަކާ ކުރިމަތިލާން ބޭނުންނުވެފައެވެ.\n"އަޒް ބޭނުންވަނީ އަނެއްކާ އެދުވަސްތަކަށް އެނބުރި ދާންތަ؟" ނަތާޝާ އަހައިލިއެވެ.\n"ނޭނގެ މަށަކަށް... އެއީ ތަ މީހުން ލޯބިވާގޮތަކީ؟ އަހަރެން ބަނޑުބޮޑުވީ ނާހިދް ދެކެ ލޯބިވީފަހުންނެއްނޫން. ނާހިދަށްވެސް އެކަން އިނގޭނެ. ދެން ކީއްވެތަ އެގޮތަށް ކަންތައް އެކުރަނީ" އަޒްކާ އިށީނދެ ހެޑްބޯޑުގައި ލެގިލަމުން ބުނެލިއެވެ.\n"އަހަންނަކަށް ހިއެއްނުވޭ. ނާހިދަށް ކަމެއްވީ ކަންނޭނގެ" ނަތާޝާ އޭނާއަށް ހީވާގޮތް ހާމަކުރިއެވެ. އަޒްކާގެ ވިސްނުން ހުރިގޮތަށް އޭނާގެ ވިސްނުން ބަހައްޓައިގެން އަޒްކާގެ ބޯހާސްކުރުވަން އޭނާ ބޭނުމެއް ނުވިއެވެ.\n"ކޮންތާކު؟ ހަމަ ނުލަފާކަމުން... ނަތާ ބަލާތި. ކުރިއަށް މިއޮތް ދެ ދުވަސްތެރޭގައި ނާހިދްގެ ހަބަރެއް ނުވިއްޔާ އަހަރެން ކައިވެނިކުރާނީ ނިރާޝް އާ. ހަމަ ތެދެއް މިބުނީ... އަމުދަކުން މަށެއްވެސް ނޫޅޭނަން. ދިޔައިމަ ވީއެއްނުން އެ ނައިޝީ ކައިރިއަށް" ރުޅި މޫނު ހަދާލަމުން އަޒްކާ ވާހަކަދެއްކިއެވެ.\n"ހެހެހެ... ފެންނަމުން މިދަނީ އަޒްކާގެ ހިތުގައި ނާހިދަށްޓަކައި އޮތް ލޯބި...." ނަތާޝާ ބުނެލިއެވެ.\n"އެވަރު އޭނައަށް ނުވިސްނޭތީނު އެހެން އު އުޅެނީ..." އަޒްކާ ބުނެލިއެވެ.\n"ލެޓްސް ސީ. އަޒްކީ! ދެން ދަނީ އިނގޭ. ރާދު އޭނަ ރައްޓިއްސެއްގެ އަތަށް އެއްޗެއް ދޭން ގެއަކަށް ވަނީމަ މިގެއަށް މިވަދެލީ. ހަމަ ޖެހިގެން މިގެއަށް ފަހުން އަންނާނަން އިނގޭ" ނަތާޝާ ދާން ހިނގައިގަތެވެ.\n"އޭތް.. މަޑުކޮށްބަލަ... ޕްރެގްވާން ނޫޅޭތަ؟ ނޫނީ މިހާރު ލޯޑިންގަތަ؟" ނަތާޝާގެ ބަނޑުގައި އަތް ޖައްސައިލަމުން އަޒްކާ އަހައިލިއެވެ.\n"ބަނޑޭ ކިޔާބަލަ... ދެން ތިދުވަސްވެސް ދުރަކު ނެތް ކަންނޭނގެ" އަޒްކާގެ އަތް ފޮޅުވާލަމުން ހިނިތުންވެފައި ނަތާޝާ ބުނެލިއެވެ.\n"ސީރިޔަސްކޮށް ބުރުގާ އަޅާލާފައި ތިހެން ހުންނައިރު ނަތާ ވަރަށް ލޯބި" އަޒްކާ ބުނެލިއެވެ. ދޮރާއި ހަމަވެފައި ނަތާޝާ އެ އައި ގޮތަށް އަޒްކާގެ ހަށިގަނޑުގައި ބައްދައިލިއެވެ.\nއެދުވަހުގެ ބާކީ އޮތް ވަގުތުތަކާ ރޭގަނޑު އެއްކޮށް އަޒްކާ ހޭދަކުރީ ވިސްނުމާ ފިކުރު ކުރުމުގައެވެ. ހަގީގަތް އިނގުމަށްފަހު ހަގީގަތުގައިވެސް ނާހިދް އެ ގުޅުން ކުރިއަށް ގެންދަން ބޭނުންނުވާ ކަމުގައި އޭނާގެ ހިތް ބުނަން ފަށައިފިއެވެ. އެހެންވިއްޔާ އެ ހިތާމައިގައި އޭނާ މަރުވެސް ވެދާނެއެވެ.\nވިސްނާ ވިސްނާ ބޮލުގައި ނުފިލާ ރިހުމެއް އުފެދުމުގެ ސަބަބުން އޭނާ ވަޒީފާ މަތިންވެސް ފޫހިވިއެވެ. އަމީޒާ އާއި ޙައްވަ އެތައް ނަޞޭޙަތެއް ދީފިއެވެ. ފެންވަރާހިތްނުވާތާ ފެން ފޮދެއް ބޯހިތެއްވެސް ނެތެވެ. އޭނާ ދުނިޔެއިން މޮޔަވާން ގާތްވެއްޖެއެވެ.\nމަންމާ...!" ހިނގާ ރަށަށް ބަދަލުވާން" ސިޓިންގރޫމުގައި ރޭގަނޑުގެ ހަބަރު ބަލަން ގެއްލިފައި ތިބި ޙައްވަ އާއި ޙަމީދު އަދި އަމީޒާގެ ނަޒަރު އެއްކޮށް އަޒްކާއަށް ހުއްޓުނެވެ.\n"ކީއްކުރަން؟ ކީއްވެ ދަރިފުޅު ތިގޮތަށް ތި ވިސްނީ" ޙައްވަ އަހައިލިއެވެ.\n"ބޭނުމެއްނޫން. އަޅުގަނޑުގެ ބޯ ގޮވާފާނެހެން ހީވަނީ. އެހެންނޫނަސް މި މާލޭގަ އުޅޭތަ ރަނގަޅު ބައެއް؟ އަމިއްލަ އެދުމުން ފޯވެފައިވާ މީހުން އުޅެނީ" އަޒްކާ ވާހަކަދެއްކިއެވެ. އޭނާގެ ވާހަކަތައް އެ ނިސްބަތް ކުރީ ކާކަށް ކަން އެމީހުންނަށް އިނގުނެވެ.\n"ދަރިފުޅާ ކަމެއް ވާއިރަށް އެހާ އަވަހަށް މާޔޫސްވާ އެއްޗެއް ނޫން. ހިތްއެދޭ ހުރިހާ ކަމެއް މި ދުނިޔޭގައި ހާސިލެއް ނުވާނެ. އެކަން ވާނީ ސުވަރުގޭގަ" ޙައްވަ އަޒްކާއަށް ނަޞޭޙަތްދިނެވެ.\n"މާބޮޑަށް ކަންކަމާ ނުވިސްނާ ދޭބަލަ ކާންހަދާލަން. ބައްޕަ މީނީ ވަރަށް ބަނޑުހައިވެފަ" ޙަމީދު ބުނެލިއެވެ. އަޒްކާ ހިނގައިގަތެވެ.\nނާހިދަށް ކުދި ކިޔަމުން ދިޔަ އަޒްކާ މޭޒު މައްޗަށް ކާއެއްޗެހި އަރުވަމުން ދިޔައެވެ. ގުޅުން ކުރިއަށް ގެންދަން ބޭނުންނުވަންޏާ ރީތިކޮށް ބުނެވިދާނެނޫން ހެއްޔެވެ؟ ކޮންމެގޮތެއް ވިޔަސް ގަދަކަމުން އުޅޭކަށް އަހަރެންވެސް ނޫޅެމެވެ. ނާހިދް ބޭނުންވާގޮތް ހާމަކޮށްފައި އެގޮތަށް އުޅުމުން އިތުރަށް އަހަރެންވެސް ބޯ ނުގޮވާނެނޫން ހެއްޔެވެ؟ އަޒްކާ ދިޔައީ އޭނާގެ އަމިއްލަ ނަފްސާ ވާހަކަދައްކަމުންނެވެ.\nދޮރު ބެލް އަޅައިލި އަޑު އިވުނީ އޭނާ ކާން ހަދަމުން ދަނިކޮށެވެ. އޭނާ ބޯ އަރިކޮށްލާފައި ބަލައިލިއިރު ދޮރާ ދިމާލަށް އަމީޒާ ދާތަން ފެނުމުން އަލުން ކުރަން ހުރި މަސައްކަތަށް ރުޖޫޢަ ވިއެވެ.\n"ދަރިފުޅާ! މަންމަމެންނަށް ނުބުނެވޭ ދޯ. މިއަދު ކެއުމުގަ މި އާއިލާ އަހަރެމެންނާ ބައިވެރިވާނެ" ބަދިގެ ބަޔަށް ވަން އަމީޒާ ބުނެލިއެވެ. އަޒްކާ ކުރިއަށް ޖެހިލާފައި ބަލައިލީ އަމީޒާ އެ ނިސްބަތްކުރި އާއިލާ މީހުންނަކީ ކޮންބައެއްތޯ ބަލައިލުމަށެވެ. އޭނާ ނިތަށް ރޫ އަރައިގެން ދިޔައީ ކުރިމަތީގައި ހެވިފައި ތިބި މޯހަންދާސްއާއި އިނާޝާ ފެނިފައެވެ. އެދެމަފިރިންގެ ފަހަތުގައި ފޯނަށް ބަލަން ހުރި ނާހިދް ފެނުމުން އަޒްކާގެ ހިތަށް ހިތްހަމަޖެހުމެއް ލިބިގެން ދިޔައެވެ.\n"ވަރަށް ޚައިރާންވެއްޖެ ދޯ. މިއީ ހަމަ އާއިލާއެއްނު" އަޒްކާގެ ބުރަކަށީގައި ފިރުމައިލަމުން ޙައްވަ ބުނެލިއެވެ. އަޒްކާގެ ކަޅި ނާހިދްގެ މޫނުން އެންމެ ހިނދުކޮޅަކަށްވެސް ނައްޓައިގެން ނުދެއެވެ. އޭނާ ލަދުވެސްގަތެވެ. ގޭތެރޭ ލައި އުޅޭ ކަހަލަ ކުރު ޓީޝާޓް ކޮޅަކާއެކު ތިރިން ކަޅު ކުލައިގެ ކަކުލުން ތިރިއަށް ހުރި ޓައިޓެއް ލާފައި ހުރުމުންނެވެ. ނާހިދް ކުރިމައްޗަށް އޭނާ އަރަން ބޭނުންވަނީ އެގޮތަކަށް ނޫނެވެ. ބޮލުގައި ހުޅިއެއްވެސް ޖަހާފައި ހުރުމުން ޔަގީނުންވެސް މިހާރު ހުންނާނީ އުމުރުން ދުވަސްވީ މީހެއް ހެންނެވެ. އަޒްކާ އެއްފަރާތުން ނޭނގޭކަމަށް ހަދާފައި ކޮޓަރިއަށް ވަންނަން އުޅުނުވަގުތު މަޑުޖެހުނީ ނާހިދްގެ ލޮލާއި އޭނާގެ ލޮލާ ބައްދަލުވުމުންނެވެ. އަޒްކާ ހީލެވޭތޯ ބެލިއެވެ. ނަމަވެސް ނާހިދް އަޒްކާ އިގްނޯރ ކޮށްފައި ކުރިމައްޗަށް ނަޒަރު ހުއްޓައިލިއެވެ. އަޒްކާ ދެރަވެ ހިތުގައިޖެހުނެވެ. ހެދުން ބަދަލުކުރަން ވަންނަންވެސް ފޫހިވިއެވެ. އޭނާ ރީތިވާންވީ ކާކަށް ދައްކަން ހެއްޔެވެ؟ ބަލަން ހުރި މީހާވެސް މޫނު އަނބުރާލީއެވެ.\nއެންމެން ގޮނޑީގައި ހަމަޖެހުމާއެކު އިނާޝާ ވަކިން ދުރުގައި ހުރި އަޒްކާއަށް ބަލައިލިއެވެ. އޭނާ އަތުން ކައިރީގައި ހުރި މޯހަންދާސް އަތުގައި ކޮށްޓައިލުމަށްފަހު އަޒްކާ ދައްކައިލިއެވެ.\n"ކީއްވެ ތިތާ ތިހުންނަނީ. ދަރިފުޅުވެސް ބައިވެރިވީމަ ދޯ އާއިލާ ފުުރިހަމަވާނީ" މޯހަންދާސް ބުނެލިއެވެ. އަޒްކާ މަޑުމަޑުން އައިސް އިށީނީ އަމީޒާއާއި ޙައްވަ އާ ދެމެދުގައި ހުސްކޮށް ހުރި ގޮނޑީގައެވެ. ނާހިދް ބަލައިވެސްނުލާ ހިމޭންކަމާއެކު ކަމުން ދިޔައެވެ. ކައިރީގައި އަޒްކާ އިނޭވެސް އޭނާގެ ހިތަށް ނާރައެވެ.\n"ނާހިދް ވާހަކައެއް ބުނަން ބޭނުންވެގެން އުޅޭތާ އިރުގަނޑެއްވެއްޖެ" މޯހަންދާސް ބުނެލިއެވެ. ކާން ތިބި އެންމެންގެ ނަޒަރު ނާހިދަށް ހުއްޓުނެވެ.\n"އަވަހަށްބުނޭ..." ޙަމީދު ބުނެލިއެވެ. އަޒްކާގެ ހިތް އަވަސްވެލިއެވެ. ނާހިދް ދައްކަން އެ އުޅެނީ އޭނާ އާ ގުޅުންހުރި ވާހަކަތަކެއްކަން އޭނާއަށް ހީވިއެވެ.\n"އަޅުގަނޑު ދެކެނީ ތިއީ ވެސް އާއިލާ ގޮތުގައި. އަޅުގަނޑު ބުނަން އުޅުނު ވާހަކައަކީ ތިންމަސް ފަހުން އަޅުގަނޑު ކައިވެންޏެއް ކުރަން މިއުޅެނީ. އަޅުގަނޑު އެދެން އެންމެންވެސް ބައިވެރިވާން" ނާހިދް ވާހަކަދެއްކިއެވެ. އިނާޝާއާއި މޯހަންދާސް އިސްޖަހައިލިއެވެ. އަޒްކާގެ ހަގީގަތް ކިޔައިދިންފަހުން އޭނާ އެއްގޮތަކަށްވެސް އެދެމަފިރިން ކައިރީގައި އަޒްކާގެ ވާހަކައެއް ނުދައްކައެވެ. ނާހިދް އެކަހަލަ ނިންމުމެއް ނިންމަފާނެ ކަމަކަށް އެދެމަފިރިން ހީކޮށްފައެއްނެތެވެ.\nނާހިދް ދެއްކި ވާހަކައަކުން އަޒްކާއަށް ހީވީ އޭނާގެ ހިތުގައި ހިފާ އަނިޔާވެރި އަތަކުން އަނބުރާލި ހެންނެވެ. ހަގީގަތް އިނގުމާއެކު ނާހިދަށް ބަދަލު އެ އައީ ހާދަ ބޮޑަށެވެ. މީހުން ލޯބިވާގޮތަކީ އެއީ ހެއްޔެވެ؟ އިސާހިތަކު އަޒްކާގެ ދެލޯ ކަރުނުން ފުރުނެވެ. އޭނާއަށް ނޭފަތް ދަމާލި އަޑު އެންމެންނަށް އިވުމާއެކު ބަލައިލިއެވެ.\n"މަންމާ!! އަޅުގަނޑު ވަރަށް ހޮޑުލަވާ އެބަ. ބަނޑުގައިވެސް އެބަރިއްސާ. ކޮޓަރިއަށް މިދަނީ" އެތަނުގައި އިންނަން އަޒްކާއަށް އުނދަގުވަމުން ދިޔައެވެ.\nއިންތަނުން ނާހިދް ތެދުވީ ކުއްލިއަކަށެވެ. އޭނާ ޒިންކު ކައިރިއަށް ގޮސް އަތް ދޮވެލާފައި ބަލައިލިއިރު އަޒްކާވެސް އިނީ ބަލަހައްޓައިގެންނެވެ. އަޒްކާގެ ދެލޯ ކައިރިން ކަރުނައިގެ އަސަރު ފާޅުވާން ހުރުމުން އޭނާ ހިތުގައި ރިއްސައިލިއެވެ. އޭނާ ލަސް ފިޔަވަޅުތަކެއްގައި އައިސް އަޒްކާ އިން ގޮނޑި އާއި އަމީޒާ އިން ގޮނޑި ކައިރީގައި ތިރީގައި އެއް ފައި މައްޗަށް އިށީނެވެ. އަޒްކާ އިނީ ވިސްނަންވީ އެއްޗެއް ކިޔާނެ ބަހެއް ނޭނގިފައެވެ. ނާހިދް ކުރަން އުޅޭ ކަމެއް ނޭނގި އޮޅުމެއްގެ ތެރޭގައެވެ. ނާހިދް ކުރަން އުޅޭ ކަމެއް ނޭނގި ބަލަން އިނީ ކުޑަކުއްޖެއް ފަދައިން ދެލޯ ބޮޑު ކޮށްލައިގެންނެވެ.\nއަޒްކާ އެންމެ ހައިރާންވީ ނާހިދް އެއްވެސް ބަހެއް ނުކިޔާ ލައިގެން ހުރި ލައިޓްގްރޭ ކުލައިގެ އަތްދިގު ގަމީހުގެ ވާއަތުގެ އަތުކުރި އޮޅަން ފެށުމުންނެވެ. ވާނުވާ ނޭނގި ކެއުން ހުއްޓާފައި ހުރިހާ އެންމެން އެދިމާ ބަލަމުން ދިޔައެވެ. ގަމީހުުގެ އަތް އުޅަނބޮއްޓާއި ހަމައަށް އޮޅާލުމަށްފަހު އަތުގެ މުލައްދަނޑި އަޒްކާއަށް ފެންނަހެން މޫނުމަތީގައި ހުރަސްކޮށްލިއެވެ. އެހިނދު ފެނުނު މަންޒަރަކުން އަޒްކާގެ މޫނުމަތި ލަދުން ރަތްވެގެން ދިޔައެވެ. ލޮލުން ވެއްޓުނު ކަރުނަތިކި އޭނާގެ ކަންފަތް ދަށުގައި މަރުހަބާ ކިޔާލި ކަހަލައެވެ. ދެ ތުންފަތް ހިނިތުންވުމަކުން ދެފަރާތަށް ދެމިލިއިރު ލަދުން މޫނުމަތީގައި ދެއަތް އެޅިއްޖެއެވެ. ވީ ކީއްކަން އިނގުމުން މަންޒަރު ބަލަން ތިބި މީހުންގެ ހިތަށް ހަމަޖެހުމެއް ލިބިއްޖެއެވެ. ވާނީވެސް އެހެންތާއެވެ. ނާހިދްގެ އަތުގައި ރަތް އަކުރުން 'ވިލް ޔޫ މެރީ މީ' ޖަހާލާފައިވާއިރު ތިރީގައި ހިތެއްގެ ބައްޓަމަށް ކުރަހާފައިވާ ކުރެހުމެއްގައި އަޒްކާގެ ނަން ޖަހައިލާފައި އިނެވެ.\n"އަޒް ދެންވެސް ޖަވާބެއްދޭންވީނުން" އަމީޒާ އަޒްކާގެ ކަންފަތް ކައިރީގައި ބުނެލިއެވެ.\nއަޒްކާ ބޯޖަހައިލިއިރު ނާހިދް އިނީ ލާނެއް ހިންޏެއް އައިއްސައެވެ. އޭނާ އަލުން ކޮޅަށް ތެދުވެ ލައިގެން ހުރި ޖީންސުގެ ޖީބަށް އަތް ކޮށްޕާލުމަށްފަހު އަލުން އެއްކަކޫ ޖައްސާފައި އަޒްކާގެ ކުރިމަތީގައި އިށީނެވެ. އަޒްކާ ބަލައިލިއިރު ނާހިދްގެ އަތުގައި ވަނީ ހުދު ރަނުގެ އަނގޮޓިއެކެވެ. އެއީ މިވީ މަދު ދުވަސްކޮޅު އޭނާ މީހަކުލައްވާ މިކަމަށް ހާއްސަކޮށް ހެއްދި އަނގޮޓިއެކެވެ. އަޒްކާ ކުރިއަށް އަތްދިއްކޮށްލުމާއެކު އެ އަނގޮޓި ނާހިދްގެ އަތުން އަޒްކާގެ އިނގިލީގައި ލޯތްބާއެކު އަޅުވައިލިއެވެ.\nއަޒްކާ އިނީ ހަގީގަތުގައިވެސް ލަދު ގަނެފައެވެ. މައިންބަފައިން ކުރިމަތީގައި ނާހިދް އެކަހަލަ ހިތްވަރެއް ކޮށްފާނެ ކަމަށް އޭނާ ހީކޮށްފައެއްނެތެވެ. އޭނާ އެންމެ ލަދުގަތީ ލޯބިވާ ބައްޕަ ކުރިމަތީގައި އިނުމުންނެވެ.\n"އައިމް ރިއަލީ ސޮރީ. އަޒްގެ މާޒީއަކީ މާޒީ. އެ މާޒީގައި ކޮންމެ ކަމެއް ވެފައި އޮތް ނަމަވެސް އަހަރެންގެ އެއްވެސް ޝަކުވާއެއްނެތް. އަހަރެން ލޯބިވަނީ އަޒްދެކެ" އަޒްކާގެ އަތުގައި ހިފަހައްޓައިގެން ހުރެ ނާހިދް ބުނެލިއެވެ. އޭނާ އަޒްކާގެ އަތުގައި ބޮސްދިނުމަށް ހިންއެދުނެވެ. އެހެންނަމަވެސް ދެފަރާތުގެ މައިންބަފައިންގެ ކުރިމަތީގައި އެކަން ކުރަން އޭނާ ފަސްޖެހުނެވެ.\nދެކުދިންގެ ކައިވެންޏާ ބެހޭ މަޝްވަރާތައް ކުރުމަށް ދެ ފަރާތުގެ ޢާއިލާ ސިޓިގްރޫމު ސޯފާތަކުގައި އިށީނދެ ހަމަޖެހިލިއެވެ. ނާހިދަށް އަޒްކާ ބަލައިލުމާއެކު ނާހިދް ލޮލުން އިޝާރާތެއް ކޮށްލިއެވެ. އެއާއެކު އަޒްކާ ނާހިދް ބެލްކަންޏަށް ނިކުތެވެ. ރެއިލިންގައި އަތް އަޅުވާލައިގެން އަޒްކާ ހުއްޓުމުން ފަހަތުން ނާހިދް ހުއްޓުނީ އަޒްކާގެ ބުރަކަށީގައި ޖެހޭ ނުޖެހޭ ހިސާބުގައެވެ. އަޒްކާ އެނބުރުނު އިރު ނާހިދް ހުރީ ނުރައްކާތެރި ދަރަޖައަކަށް ކައިރީގައެވެ. ނާހިދްގެ ލޮލާއި އަޒްކާގެ ލޯ އަމާޒުވުމާއެކު އަޒްކާ ރަކި ހީލުމަކާއެކު އެސްފިޔަތައް ތިރިކޮށްލިއެވެ.\n"ކީއްވެ އެގޮތަށް ކަންތައްކުރީ؟ ކީއްވެތަ މަންމަމެން ބައިވެރިކޮށްގެން ޑްރާމާ ކުޅުނީ" އަޒްކާ ނާހިދްގެ އަތުގައި ޖަހައިލަމުން ބުނެލިއެވެ.\n"އެއީ ދުރުބައެއްތަ؟ އެހެންނޫނަސް އެއީ ވަރަށް ވަރަށް ލޯބިވާތީ" ނާހިދް ބުނެލިއެވެ. އަޒްކާ ހީލިއެވެ.\nދެން ވެރިވެގެން ދިޔައީ ހިމޭންކަމުގެ ވަގުތުކޮޅެކެވެ.\n"ހީވަނީ މިހާރުވެސް ކައިވެނި ކުރެވިއްޖެހެން" ނާހިދް ބުނެލިއެވެ.\n"އަދި ނުކުރެވެއެއްނު އެކަމު. ތަންކޮޅެއް ދުރަށްޖެހިބަލަ. މަންމަމެންގެ މީހަކު އައިސްދާނެ" ނާހިދްގެ ބަނޑުގައި އަތްޖައްސާލާފައި ފަހަތަށް ކޮށްޕައިލަމުން އަޒްކާ ބުނެލިއެވެ.\n"އަދިވެސް އަހަރެން ދުރުކޮށްލަނީތަ؟ ދެން ދުރަށް ކޮށްޕާލިއްޔާ އެނބުރި ނާންނާނަން" ނާހިދް ބުނެލިއެވެ. އަޒްކާ ނާހިދަށް ބަލައިލިއެވެ. ހަމަ އެހާ އަވަހަށް ނާހިދްގެ ހަށިގަނޑުގައި އޮޅުލައިގަތެވެ.\n"ތިހެން ނުބުނޭ. އަހަރެންނަށް ކެެތެއްނުވާނެ. ހަމަ މޮޔަވާނީ" އަޒްކާ ބުނެލިއެވެ. ނާހިދް ކައިރިއަށް ހިނިއައެވެ.\n"އެހެންވިއްޔާ ކީއްވެ އަހަރެންދެކެ ލޯބިވާ ވާހަކަ ތި ދުލުން ނުބުނަނީ" އަޒްކާގެ ދެ ކޮނޑުގައި ހިފާ ދުރުކޮށްލަމުން ނާހިދް ބުނެލިއެވެ.\n"އަދި ނުބުނެވިފައެއް ނެތެއްނު" އަޒްކާ ބުނެލިއެވެ.\n"ހެޔޮނުވާނެ. ތި ދުލުން އެންމެ ފަހަރަކު ބުނެދީބަލަ؟ އެ އަޑު އަހާ ހިތުން އަހަރެން މޮޔަވަނީ މި" އަޒްކާގެ ދަތްދޮޅީ ކޮޅުގައި ހިފާ މައްޗަށް އުފުލައިލަމުން ނާހިދް ބުނެލިއެވެ.\n"ނޫޅެން ބުނަން. ކީއްވެ އަހަރެން ދެރަކޮށްލީ. ކީއްވެ ފޯނު ނުނަގާ ހަބަރެއްނުވެ އުޅުނީ. އިނގޭތަ އަހަރެންނަށްވީ ވަރު" ކުޑަކުއްޖެއް ފަދައިން ތުން އޫ ކޮށްލަމުން އަޒްކާ ބުނެލިއެވެ.\n"ސޮރީ. ހަމަ ލޯބިވާވަރުން ސަމާސާއެއް ކޮށްލީ. އަހަރެން ކިހިނެއް އަޒް އާ ދުރުގަ ހުންނާނީ" ނާހިދް ބުނެލިއެވެ.\nވާހަކަ އެހިސާބަށް ދިޔަތަނާ މޯހަންދާސް ނާހިދަށް ގޮވައިލި އަޑު އިވުނެވެ.\n"ގެއަށް ދާން އެވީ. ދާހިތެއްނެތް" މޫނުމައްޗަށް އުދާސްކަން ވެރިކުރުވަމުން ނާހިދް ބުނެލިއެވެ.\n"އޯކޭ. އަވަހަށް ދޭ.... އިންތިޒާރުކުރޭ" އަޒްކާ ބުނެލިއެވެ.\nނާހިދް ހިނގައިގަތްތަނާ އަޒްކާ ނާހިދް އަތުގައި ހިފިއެވެ. ނާހިދް ހުއްޓި އަޒްކާގެ މޫނަށް ބަލައިލިއެވެ. އެހިނދު އަޒްކާ ކުޑަކޮށް ނާހިދްގެ ގާތަށް ޖެހިލިއެވެ. އަދި ނާހިދްގެ އުނަގަނޑުގައި ދެފަރާތުން ކުޑަކޮށް ހިފައިލުމަށްފަހު ހިއްލިލާފައި ނާހިދްގެ ކޯތާފަތުގައި ބޮސްދިނެވެ. ނާހިދްގެ ތުންފަތަށް ވެރިވެގެން ދިޔައީ ހިނިތުންވުމެކެވެ.\n"ތެންކިޔު... " ނާހިދް އަޒްކާގެ އަތްތިލައަށް ފިތައިލަމުން ބުނެލިއެވެ.\nބަދިގެ ތެރޭގައި މެންދުރަށް ކެއްކުމުގެ ކަންތަކުގައި އީވްއާ އެކީގައި ނަތާޝާ އުޅުނެވެ. ތަޢުފީގާއި ހީނާ ފުރައިގެން ދިޔުމުން ބަދިގޭ ކައްކަން ގެނައި ބޭރު މީހާ ފޮނުވައިލިއެވެ. ބަދިގެ ތެރޭގައި އެއްވެސް މަސައްކަތެއް ކުރަން ނޭނގޭ މީހާ މިވީ ކުޑަ ދުވަސްކޮޅުގައި ކެއްކުމުގެ އެތައް ކަމެއް ދަސްކޮށްފިއެވެ. އެގޭގައި ކޮންމެ ގަޑިއަކު ކެއްކުމުގައި އީވްއާއި އެކީގައި ނަތާޝާ ބައިވެރިވެއެވެ.\nވާހަކައެއް އަހާލަންތަ؟" މަސައްކަތްތަކުގެ ތެރެއިން އީވް އަހައިލިއެވެ.\n"ދޮންބެދައްތަ އަހާފަތަ ވާހަކަވެސް އަހަނީ" މޭޒު ކައިރީގައި ފަތްކޮށަން އިން ނަތާޝާ ހީލަމުން އަހައިލިއެވެ.\n"ހެހެހެ.. އެހެނެއްނޫން... އަޒްކާ އާ ނަތާ ވަރަށް ކުރިންވެސް ފްރެންޑްތަ؟ މިހެން މިބުނީ ނައިޝީ ބުނި އަޒްކާ އާ ނާހިދާ ގުޅުމެއް އޮވެއޭ" އީވް ވާހަކަދެއްކިއެވެ.\n"އަސްލު ދޮންބެދައްތައަށް އިނގޭތަ! އަޒްކީ ގެ ސްޓޯރީ އިނގިއްޖިއްޔާ ނަތާއަށް ހަމަ ޔަގީން ދޮންބެދައްތަ ރޯނެކަން. އެއީ ވަރަށް ހިތްވަރުގަދަ ކުއްޖެއް. އެހާ ޔަންގްކޮށް ހުއްޓަ ޕްރެގްވެ ލިބުުނު ބޭބީވެސް ބަނޑުތެރެއަށް މަރުވީ" ނަތާޝާ ވާހަކަދެއްކިއެވެ.\n"އަޒްކާ ޕްރެގްވެސްވިތަ...؟" ޚާއިރާންކަމާއެކު އީވް އަހައިލިއެވެ.\n"އާނ. އެވަރަށް ކުރިން... ދޮންބެދައްތައަށް ކިޔައިދީފާނަން. އެކަމަކު ނަތާ ބޭނުމެއްނޫން މިވާހަކަތައް ދޮންބެދައްތަ އެހެން މީހަކަށް ކިޔައިދޭން. ނައިޝީއަކީ ދޮންބެދައްތަގެ ބެސްޓްފްރެންޑަށް ވިޔަސް އޭނައަށް ވެސް ކިޔައިދޭން" ނަތާޝާ ވާހަކަދެއްކިއެވެ.\n"ނައިޝީ އަކާ މިހާރު ގުޅުމެއްނެތް. ގުޅުމެއް ބާއްވާހިތެއްވެސް ނެތް" އީވް ބުނެލިއެވެ.\nދެން ފާއިތުވެގެން ދިޔަ ވަގުތުތަކުގައި ނަތާޝާ އީވް އަށް އަޒްކާގެ ވޭނުން ފުރިފައިވި ހިތި ދުވަސްތަކުގެ ވާހަކަތައް ކިޔައިދެމުން ދިޔައެވެ. ނަތާޝާ ބުނިހެން އެ ވާހަކަތައް ނިމުނުއިރު އީވްގެ ދެލޯ ވަނީ ކަރުުނުން ތެންމާލައިފައެވެ.\nދުނިޔޭގެ ގާނޫނާ އެއްގޮތްވާ ގޮތުގެ މަތިން ގަޑިތަކުން މިނިޓަކަށްފަހު މިނިޓެއް ފާއިތުވަމުން ދިޔައެވެ. ކަލަންޑަރުތަކުން ފަހަތަށް ގަނޑު އުކެމުން ދިޔައެވެ. އިންސާނުންގެ ހަޔާތުން ބައެއް އާ ސަފްޙާތައް ހުޅުވެމުން އަނެއްބައި މީހުންގެ އަޖަލު ހަމަވަމުން އެތައް އާ ފުރާނަތަކެެއް ދުނިޔެއަށް ލޯ ހުޅުވަމުން ދިޔައެވެ. އެއްބަޔަކު އުފާކުރާނެ ހަބަރުތަކާ އަނެއް ބަޔަކު ހިތާމައިން ރޮއެ ކަރުނައަޅަންޖެހޭ ފަދަ ވޭންދެނިވި ދުވަސްތަކެއް ކުރިމަތިވަމުން ދިޔައެވެ. އެފަދައިން އަޒްކާގެ ހިތާމަވެރި ދުވަސްތަކަށް ފަސްއަޅާ ފޮރުވިއްޖެއެވެ. އޭނާއަށް އަޑިގަނޑުން އަރައިގަނެވިއްޖެއެވެ. އުސްގަނޑާ ކުރިމަތިލިއިރު މާދަމާ ވާނެގޮތެއް ނޭނގޭތީ ހިތުގައި އަބަދުވެސް ނުތަނަވަސްކަމެއް ވިއެވެ. ނަމަވެސް އުފާކުރަންވީ އިއްޔެއާ މެދު ނޫންކަމާ މިއަދު މާތްﷲ ގެ ހަޟްރަތުން ދެއްވާފައިވާ އެއްޗަކާއިމެދުކަން އޭނާއަށް ވިސްނިއްޖެއެވެ. ޔަގީނުންވެސް މާދަމާ އަކީ އަންނާނެ ދުވަހެއްކަމާ މާދަމާއަށްޓަކައި ހެއްދެވި ފަރާތަށް ޙަމްދުކުރުން ނޫން ގޮތެއް ނެތްކަން އޭނާއަށް އިނގެއެވެ. ކޮންމެގޮތެއްވެސް ވާނީ އެކަލާނގެ ނިޔާ ކަނޑައަޅުއްވާފައިވާ ގޮތަކަށްކަން އޭނާ ހަނދާނުން ފިލުވައެއް ނުލައެވެ.\nކެތްތެރިކަމާއެކު އަޒްކާ އިންތިޒާރުކުރަމުން އައި ދުވަސް ބޯމަތިވެއްޖެއެވެ. އޭނާ އެތައް ދުވަހަކުން ފަށައިގެން ދެކެމުން އައި ހުވަފެން ހަގީގަތަކަށްވާން މަދު ވަގުތުކޮޅަކަށް ވެއްޖެއެވެ. އޭނާ އެންމެ ހިނދުކޮޅަކަށްވެސް އެކަލާނގެ ލެއްވި ރަހްމަތުގެ މަތިން ހަނދާން ނައްތައެއްނުލައެވެ. އޭނާގެ ތުންފަތްމަތިން ހިނިތުންވުން ފަނޑުވެގެން ނުދެއެވެ.\nކައިވެނި ކުރުން ހަމަޖެހިފައި އޮތީ ނާހިދްގެ ގޭގައެވެ. އެއީ އަޒްކާ ބޭނުންވިގޮތެވެ. އޭނާގެ ހިތުގައި ނާހިދަށްޓަކައި ލޯބީގެ އެންމެ ފުރަތަމަ ވިންދުޖަހައިލީވެސް އެގޭ ހަތަރުފާރުން އެތެރޭގައި އޭނާ ހުއްޓައެވެ. އެހެންކަމުން އޭނާ ބޭނުންވީ ކައިވެނީގެ ހުރިހާކަމެއް އެގޭތެރޭގައި ކުރިއަށް ގެންދާށެވެ. ހަރަދުބޮޑު ޕާޓީއެއްބާއްވާ އަގުބޮޑު ހެދުންތަކާ ގަހަނާތަކަށްވެސް އޭނާ ދިނީ ފުރަގަހެވެ. އޭނާ ދެކޭ ގޮތުގައި ކައިވެންޏެއް ދެމެހެއްޓޭނީ ކައިވެންޏަށްޓަކައި އަގުބޮޑެތި ހަރަދުތައް ކޮށްގެނެއް ނޫނެވެ. ސިމްޕަލް ހަފްލާއަކުން ވެސް އެތައް ހަނދާންތަކެެއް ރައްކާ ކުރެވިދާނެއެވެ.\nކައިވެނި ކުރެވޭ ވަގުތު ޖެހުނުއިރު އަޒްކާގެ ދެއަތްތިލަ ވަނީ ފިނިވެފައެވެ. ތައްޔާރުވެގެން އޭނާގެ މައިންބަފައިން ކުރިމަތީގައި ހުރިއިރު ތުންފަތްމަތީގައި ވަނީ ހިނިތުންވުމެކެވެ. ހަޔާތުގައި އެންމެ ހަނދާނުން ނުނެތޭނެ ހިނދުކޮޅު އަންނައިރު އޭނާ ބޭނުންވަނީ އޭނާގެ މައިންބަފައިން އޭނާގެ ލޮލަށް ފެންނަ ހިސާބުގައި ހުންނާށެވެ.\nގާޒީއާއި ހެކިވެރިން މޭޒު ކައިރިއަށް ޖަމާވިއިރު ނާހިދެއް ނެތެވެ. އެހެންނަމަވެސް މާގިނަ އިރެއް ނުވެ ނާހިދް އިމްރާނާ އެކު ސަކަރާތް ޖަހަމުން އައިސް މޭޒު ކައިރީގައި އިށީނދެއްޖެއެވެ. ނާހިދުގެ ކައިވެންޏަށްޓަކައި ބުރުހާނުއްދީން މާލެ އައިސް ހުރިއިރު އޭނާ ވަރަށް ބޮޑަށް ހިކިފައި ހުރިކަން ނާހިދް ފާހަގަކުރިއެވެ. ލޯބިވާ ބައްޕަގެ ގައިގައި އޭނާ ބައްދައިލިއެވެ. ފުރަތަމަ ފަހަރަށް މާހިލް އާ ބެހޭގޮތުން ސުވާލުކުރިއެވެ.\n"މާހިލް އަމިއްލަ ފައި މައްޗަށް ކޮޅަށް ތެދުވަން ވަރަށް މަސައްކަތް އެބަކުރޭ. ވަގުތާއެކު މުޅި އިންސާނާ ބަދަލުވެއްޖެ. ދަރިފުޅާ! މި ބައްޕައަށްޓަކައި އެސޮރަށް މަޢާފްކުރޭ! އަހަރެމެން ކިތަންމެ މަސައްކަތެއް ކުރި ނަމަވެސް ފާއިތުވެ ދިޔަ އެއްވެސް ދުވަހެއް އެއީ އިންސާނާއާ ކުރިމަތިނުވާ ދުވަހެއް ކަމުގައެއް ނެހެދޭނެ" އަސަރާއެކު ބުރުހާނުއްދީން ނާހިދާ ވާހަކަދެއްކިއެވެ.\n"އަޅުގަނޑުގެ ހިތުގައި އެއްވެސް ޝަކުވާއެއްނެތް. އަޒްކާ އަޅުގަނޑުގެ އަންބަކަށް ވާ ހިސާބުން ފެށިގެން މިދުނިޔެއިން އަޅުގަނޑު އެންމެބޮޑަށް އެދުނު އެދުން ފުރިހަމަވީ.. އަލްހަމްދުﷲ. މާހިލް ކައިރީގައި ބުނެދީ އަޅުގަނޑު ކޮއްކޮއެއްގެ ގޮތުގައި މާހިލް ބަލައިގަނެފިމޭ" ނާހިދް ވާހަކަދެއްކިއެވެ. ބުރުހާނުއްދީންގެ ދެލޮލުން ކަރުނަ ނީރާލިއެވެ. އިނާޝާ ނާހިދަށް ދީފައިވާ ތަރުބިއްޔަތަށް އޭނާ ހިތާހިތުން ތަޢުރީފް ކުރިއެވެ.\nކައިވެނި ކުރެވޭ ވަގުތު ކުޑަތަންވެފައި ވަނިކޮށް ސިޑިން ފައިބައިގެން އައި އަޒްކާ ނާހިދަށް ފެނުނެވެ. އޭނާގެ ދެލޯ އެހެންދިމާލަކަށް ބަލައިލަން ނުކުޅެދުނެވެ. ކްރީމް ކުލައިގެ ބޮޑު ހެދުން މާބޮޑަށް ޖަރީކޮށްފައި ނެތަސް ބަލާ މީހަކަށް އެއީ އާދައިގެ ހެދުމެއްކަން އިނގޭނެއެވެ. ހެދުން އިނީ އޭނާގެ ދެފައިތިލަ ފޮރުވޭ ވަރަށެވެ. ތިރިއަށް ފުޅާކޮށް ހުރިއިރު ހެދުމުގެ ފަސްބައި އިނީ މަލެއްގެ ފިޔައެއްގެ ބައްޓަމަކަށެވެ. ދެއަތުން ހެދުން ކުޑަކޮށް ކޮށިކޮށްލައިގެން ހުރިއިރު ތުންފަތުގައި ވަނީ މަޑު ރަތް ކުލައެކެވެ. ކޮށްފައިވާ ސިމްޕަލް މޭކަޕް އޭނާ އާ ނުލާހިކު ގުޅެއެވެ. މެއާއި ބަނޑާ ގުޅުނު ހިސާބުން ހުދުކުލައިގެ މިނާތަކަކުން ބެލްޓެއް ގޮތަށް އިންއިރު އޭނާ އިތުރަށް ހިކިކަމަށް ދައްކައެވެ. އަރާފައި ހުރި ހުދުކުލައިގެ ބޫޓުން އޭނާ އިސްކޮޅު ހުރީ ނާހިދާ ދާދި އެއްވަރެއްގައެވެ. އޭނާގެ ބުޅި އިސްތަށިގަނޑު ހާފްބަމްޕެއްގޮތަށް އިންއިރު އަނެއް ބައި ހުރީ ތިރިއަށް އެއް އިސްތަށިކޮޅު އަނެއް އިސްތަށިކޮޅާ އެއްކޮށް ނަންނުގައްޗެއްގެ މިސާލަށް ބަނޑިބަނޑި ލައްވާފައި އެއްކޮށްލާފައެވެ. އެގޮތަށް އަޒްކާ ހެއަރ ސްޓައިލް ހުރިއިރު ކުރިއާ ބަލާފައި އިސްތަށިގަނޑު ކުރުކަމަށް ދައްކައެވެ. އެހެންނަމަވެސް އައިބެއް ނެތެވެ. އެހެންފަހަރުތަކާ ޚިލާފަށް މިފަހަރު އަޒްކާގެ އިސްތަށިގަނޑުގެ ކުލަ ހުރީ ކޮންމެސް ވަރަކަށް ބަދަލުކޮށްލައިފައެވެ. ކަޅު އިސްތަށިގަނޑުގެ ދޭތެރެއަކުން މަޑު ރަތްކުލައެއް ފާޅުވާން ހުރުމުން އަޒްކާ ފެންނަނީ ތަފާތު ގޮތަކަށެވެ.


"Duper Fifteen" Malhi Futsal Challenge: MUSCmv Aai Xephier Match Evvaru Vejje - Vaguthu\n"ޑުޕަ ފިފްޓީން" މަޅި ފުޓްސަލް ޗެލެންޖް: އެމްޔޫއެސްސީ އާއި ޒެފިޔާ މެޗު އެއްވަރުވެއްޖެ\n8 މަސް ކުރިން ( ޖެނުއަރީ 22, 2021 )\nއެމްޔޫއެސްސީ އާއި ޒެފިއާ ބައްދަލުކުރި މެޗުގެ ތެރެއިން\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބް ގުޅިގެން މިހާރު ކުރިޔަށްގެންދާ "ޑުޕަ ފިފްޓީން" މަޅި ފުޓްސަލް ޗެލެންޖުގައި މިއަދު ހަވީރު ކުޅުނު ފުރަތަމަ މެޗު އެއްވަރުވެގެން ނިމިއްޖެ އެވެ.\nކުޑަހެންވޭރު ދަނޑުގައި މެންޗެސްޓަރ ޔުނައިޓެޑް ސަޕޯޓާސް ކުލަބް (އެމްޔޫއެސްސީ) އެމްވީ އާއި އެފްސީ ޒެފިއާ ކުޅުނު މި މެޗުން އެއްވަރުވީ 4-4 ގެ ނަތީޖާއަކުންނެވެ. މި މެޗުގައި ދެ ޓީމުގެ ފަރާތުންވެސް ވާދަވެރި ކުޅުމެއް ފެނިގެންދިޔަ އެވެ.\nޒެފިއާ އާއި އެމްޔޫއެސްސީ ބައްދަލުކުރި މެޗުގެ ތެރެއިން\nމެޗުގައި ޒެފިއާ ޓީމަށް ލަނޑުތައް ޖަހައިދިން ކުޅުންތެރިންނަކީ ހެޓްރިކެއް ހެދި ތިލްމީޒް އާއި ނޫރިޝް އެވެ. އެމްޔޫއެސްސީ ޓީމަށް މި މެޗުގައި ލަނޑުތައް ޖަހައިދިނީ އަލީ ޝަމާލް އަބްދުﷲ އާޢި އަބްދުﷲ ތަހުސީންގެ އިތުރުން އަލީ ސިނާހް އެވެ. މީގެތެރެއިން ތަހުސީން ވަނީ ދެ ލަނޑު ޖަހާފައެވެ. މެޗުގެ މޮޅު ކުޅުންތެރިއަކަށް ހޮވިފައިވަނީ އެފްސީ ޒެފިއާގެ ތިލްމީޒް އެވެ. އޭނާއަށް ޓްރޮފީ ހަވާލުކޮށްދެއްވީ މަޅި އެމްވީގެ ބްރޭންޑް އެމްބެސެޑަރ އަހުމަދު އަޔާޒް (އަޔާ) އެވެ.\nމެޗުގެ މޮޅު ކުޅުންތެރިޔާއަށް ޓްރޮފީ ހަވާލުކުރަނީ\nމި މުބާރާތުގެ މެއިން ސްޕޮންސަރަކީ ބިގްމޭން ގެ "ޑުޕްރ ފިފްޓީން" އެވެ. ކޯ ސްޕޮންސަރަކީ އެސޯސިއޭޝަން ފޯ ޔޫތް އެމްޕަވަރމެންޓް އޮފް ގެމަނަފުށިއެވެ. މީގެއިތުރުން ވަން ކްލިކް މޯލްޑިވްސްއިން ހޯސޭލްކުރާ ލެމާރ ޖޫސްޕެކެޓާއި، ހުޅުމާލޭ ޑްރައިވަރސް އެސޯސިއޭޝަންނަކީވެސް ކޯ ސްޕޮންސަރުންނެވެ. ބެވެރޭޖް ޕާޓްނަރަކީ ރެޑްބުލްއެވެ.


Covid-19: Bidheyseenah haasakoh, Vilivaru alun tharahgeekoh havaalukoffi | Mihaaru\nކޮވިޑް-19: ބިދޭސީންނަށް ހާއްސަކޮށް، ވިލިވަރު އަލުން ތަރައްގީކޮށް ހަވާލުކޮށްފި\nވިލިވަރު އައިސޮލޭޝަން ފެސިލިޓީގެ މަސައްކަތްތައް ޑިފެންސް މިނިސްޓަރު މާރިޔާ އާއި ޓޫރިޒަމް މިނިސްޓަރު އަލީ ވަހީދުގެ ބައްލަވައިލައްވަނީ: މިއީ 250 މީހުންގެ ޖާގައިގެ ފެސިލިޓީއެއް-- ފޮޓޯ: ޑިފެންސް މިނިސްޓްރީ\n18 މެއި 2020 - 15:22\nކޮވިޑް-19 އަށް ހާއްސަ ކޮށްގެން ކަރަންޓީން ފެސިލިޓީއެއްގެ ގޮތުގައި ރާއްޖޭގައި އެންމެ ފުރަތަމަ ބޭނުން ކުރަން ފެށީ ހުޅުމާލޭ ދެވަނަ ފޭސްގެ ބައެއް ކަމަށްވާ ފަރުކޮޅުފުއްޓެވެ. އެ އަށް ފަހު މާޗް މަހުގެ ކުރީކޮޅު ވަނީ ވިލިވަރު ވެސް ކަރަންޓީން ފެސިލިޓީއެއްގެ ގޮތުގައި ހަމަޖައްސައި، އެތަނުގައި 30 ކޮޓަރި ހަދައިފަ އެވެ.\nބިދޭސީނަށް ހާއްސަކޮށް، ކުރީގެ ރިސޯޓެއް ކަމަށްވާ ވިލިވަރު ތަރައްގީ ކޮށްފައިވާއިރު މިހާރު އެއީ 250 މީހުންގެ ޖާގައިގެ އައިސޮލޭޝަން ފެސިލިޓީއެއް ކަމަށް އެ މަސައްކަތުގައި އިސްކޮށް ހަރަކާތްތެރިވި ޓޫރިޒަމް މިނިސްޓްރީން ބުންޏެވެ.\nވިލިވަރު އައިސޮލޭޝަން ފެސިލިޓީ:އެތަނުގައި މީހުން ބެއިތިއްބުމަށް ތިން ޓެންޓް ހަދާފައިވޭ-- ފޮޓޯ: ޓޫރިޒަމް\nއެ ފެސިލިޓީގައި ފުރަތަމަ ހެދި 30 ކޮޓަރި ހާއްސަ ކޮށްފައި ވަނީ ސިފައިންނާއި ފުލުހުންގެ އިތުރުން ސިއްހީ ހިދުމަތް ދޭ މީހުންނަށެވެ.\nއެއާ ކޮންޑިޝަން ތިން ޓެންޓް ހުރިއިރު އެއިން ކޮންމެ ޓެންޓެއްގައި ގިނަ އަދަދަކަށް އެނދު ބަހައްޓާފައިވެ އެވެ. ކޮންމެ އެނދެއް ކައިރީގައި މެޑިކަލް އިކުއިޕްމަންޓް ގުޅަން ޖެހިއްޖެ ހާލަތެއްގައި އެކަން ކުރެވޭނެހެން ކަރަންޓު ސޮކެޓް ވަނީ ހަރުކޮށްފަ އެވެ.\nފެސިލިޓީގައި 20 ފާހާނާ ހަދާފައިވާއިރު ފެންވަރާ ތަންތަން ހަދާފައިވަނީ ވަކިންނެވެ.\nޓޫރިޒަމް މިނިސްޓްރީން ބުނީ އެ ފެސިލިޓީއަށް ބޭނުންވާ ތަކެތި އެސްޓީއޯ މެދުވެރިކޮށް ހޯދިއިރު، ތަން ހެދުމުގެ މަސައްކަތް ފެނަކަ ކޯޕަރޭޝަންނާއި ޑަބްލިއު ކޮންސްޓްރަކްޝަން އަދި ރޯޑް ޑެވެލޮޕްމަންޓް ކޯޕަރޭޝަނުން ކޮށްދިނީ ހިލޭ ކަމަށެވެ.\nވިލިވަރު އައިސޮލޭޝަން ފެސިލިޓީގެ ޓެންޓްގައި އެނދުތައް ބަހައްޓާފައި: މިއީ 250 މީހުންގެ ޖާގައިގެ ފެސިލިޓީއެއް-- ފޮޓޯ: ޑިފެންސް މިނިސްޓްރީ\nޓޫރިޒަމް މިނިސްޓަރު އަލީ ވަހީދާއި ޑިފެންސް މިނިސްޓަރު މާރިޔާ އަހުމަދު ދީދީ އިއްޔެ ވަނީ އެ ފެސިލިޓީއަށް ވަޑައިގެން އެތަން ބައްލަވައިލައްވައި ފަ އެވެ. އެތަނަށް މީހުން ގެންދަން ފަށާ ދުވަހެއް އަދި ނޭނގެ އެވެ.\nކޮވިޑް-19 އަށް ރާއްޖޭން މިހާތަނަށް 1,094 މީހުން ޕޮޒިޓިވް ވެފައިވާއިރު އޭގެ ތެރޭގައި ގިނައީ ބިދޭސީންނެވެ. ސަރުކާރުން ވަނީ ތޮއްޖެހިގެން މާލޭގައި ދިރިއުޅޭ އެތައް ސަތޭކަ ބިދޭސީންނެއް އެކިއެކި ލޭބާ ކުއާޓާތަކަށް ބަދަލުކޮށްފަ އެވެ.\nޓޫރިޒަމް މާރިޔާ އަހުމަދު ދީދީ، ޑިފެންސް މިނިސްޓަރު އަލީ ވަހީދު، ކުރީގެ ޓޫރިޒަމް މިނިސްޓަރު ކ. ވިލިވަރު ސިއްހަތު ބަލިތައް ބިދޭސީން\nފެން ބިލް ކަރަންޓް ބިލް ހިލޭ މިދުވަސް ކޮޅު ދޭންޖެހޭނެ. ކޮންމެ ރައްޔިތަކައް ހަނޑޫ ހަކުރު ފުށް ގޭސް ފުޅި ރޯމަސް ދޭންޖެހޭނެ. ތިކުރާ މަކަރު ހަރަދު ނުކޮށް މިކަންކަމަށް ކޮށްދިނުމަކީ ރައްޔިތުންނަށް ކޮށްދޭން ޖެހޭ ކަންތައް. ސީއެންއެން ބަލާލިޔަސް ދުނިޔޭގަ ކަންކުރާ ރީވެތިކަން ހެޔޮކަން ފެނި ލަދުގަނޭ. ޗައިނާގަ 8 މިލިއަން މީހުން 10 ދުވަހުން ޓެސްޓްކުރަން ފަށަނީ. މިތަނުގަ 3500002މަހުންވެސް ނުވޭ. ދިވެހިން ވިސްނާ ފިކުރު ކުރޭ، އެޅިހާ ބަތަކަށް ރިހަނުވޭ. ލަދުވެތި\nތިޔަ ތަނައް ޖުމްލަ ހަރަދު ވި ވަރެއް ނޭގުނެވެ. އެއްބަޔަކު ނިމޭ އިރައް އާބަޔަކު ފަށަނީ އެވެ.\nތައްހެދުމައްދިޔަ ކޮއްމެރުފިޔާއަކައް ކިތެއްރުފިޔާތޯ ވަގައްނެއްގެވީ\nފޮޓޯ ތައް ފެނިފަ ދެރަވޭ ގިނަ ހަބަރުން ހިތާމަކުރަން... 1000 މިލިއަން (1 ބިލިއަން އެއީ ވަރަށް ފައިސާ) ކިތައް މީހުނަށް ބާ އެއްފަހަރާ 1 މިލިއަން ފެނުނީ...؟ އޭގެ 1000 ގުނަ ހުސްވިއިރު ކޮންކަމެއްތޯވީ ރައްޔިތުންނަށް... ތަންތަން އިމާރާތް ކޮށް އުޅުނު މިހެއްގެ ހައިސިއްޔަތުން މި ބުނީ... ވެލްޑިންގް ކޮށް ސަތަރި ދަމާ ސިިންގަލް އެދު އަދި 1 ކަރަންޓު ކޮޅަށް ހަރަދުވާނެ ވަރު ތައް ކުޑަ ދަރިފުޅުވެސް ލަދުން ހުރެ ކިޔާ ދޭނެ... ރައްޔިތުންނަށް އަޅާލާ ވަރަށް ހާލުގަ މިތިބީ!\nބަނގްލަދޭސް ބޭފުޅުން ނައް ދެއްތޯ ، ދިވެހި ނިކަމެތިންނައް ވުރެ އަރާމުގަ ، އިމިގްރޭސަން އަސްރާ ޒިންމާނަގަންޖެހޭނެ\nއަހަރެމެން ގުދާރު ބިންދައިގެން ގަދައަވީގައި މަސައްކަތްކޮށްގެން ޕެންޝަން ފަންޑަށް ޖަމާކުރި ލާރި އިންވެސްޓު ކުރާގޮތް އެހެރީ ފެންނަން. ދަގަނޑު ހޮޅިތަކެއްގައި ސަތަރި ހަރުކޮށް، ލަކުޑި ކޮޅެއްގައި ސޮކެޓެއް ހަރުކޮށްލަން މިލިޔަނުން ލާރި ތަޅާލީ. ކެވުނު ވަރަކަށް ކައިފަބަހައްޓާ، ދައުރު ނިމުނީމަ ރިޔާސީ ކޮމިޝަނެއް ހަދައިގެން ތަހުޤީގު ކުރެވޭނެ. ކޮވިޑު ޖެހުނު 1000 މީހުން އަދި ނިޔާވި4މީހުންގެ ހައްޤުގައި އިހުމާލުވި އެންމެން ޖަވާބުދާރީ ކުރުވާނެ.\nތިޔަ ބުނާ ވިލިވަރަކަށް އަހަރެމެން އަތުން ހާދަ ލާރިއެއް ޚަރަދުކޮށްފިޔޭ.. އިރާދާ ކުރެވިއްޔާ ކަލޭމެން މިކަމަށް ޖަވާބުދާރިވާންޖެހޭ ދުވަސް ވަރަށް ގާތުގައި އެބައޮތް... ކޮވިޑޭ ކިޔައިގެން ... ކަމެއް ނުކުރޭ..މިއީ ހެޔޮވެރިކަމޯ..ދިވެހިންގެ ހައްގު މިންވަރު\nރެފިއުޖީ ކޭންފްތަކެއް ހެން ބިދޭސީން ބައިތިންބާ ތަންތަންހަދާ އެމީހުން ދިގުމުށްދަތަކަށް ތިތަންތާ ބައިތިންބަށް ނުހަދާތި . ތި ތަންނުން އެއާރފޯޓަށް ގެން ގޮސް ފުރުވާލާ. މާލެ ގެންނަށް ދެން ނުހަދާތި.\nދިވެހި ރަށްއިތުންނަށް ޓެކްސްފައިސާއިން ބިދޭސީންނަށް ތިހާ ބޮނޑެތި ހަރަދު ކުރުމަކީ ކަންބޮނޑްވާކަމެއް. ޔަގީން އެމީހުން ފުލައިޓެއް ޗާޓަރކޮށްފަ ފޮނުވާލަށް ނުދާ ހަރަދު ތި ތަންތަނަށް ކޮށްފް ހުންނާނެ ކަން.\nބިދޭސީންގެ ކިބައިން ދިވެހި ރަށްއިތުން ސަލާމާތް ކޮށްދީދީގެން ނޫނީ ދެން ދިވެހިރަށްއިތުން ނަށް ފާގަތި މުސްތަގްބަލެއް ނެތް. ގަވާއިދާ ހިލާފަށް އުޅޭ 80000 ވަރަށް ބިދޭންސީން މި ދައުރު ނިމެންވާއިރަށް ފޮނުވާލިޔަސް މިސަރުކާރަށް އަހަރަމެން 100 ފަސެންޓް ދީ. ސެލިއުޓް ކުރާނަށް.


3 rashehge mashroou thakuge update dheefi\nތިން ރަށެއްގެ މަޝްރޫއުތަކުގެ އަޕްޑޭޓް ދީފި\nހަނިމާދޫ ބަނދަރު ތަރައްގީކުރުމުގެ މަސައްކަތް ކުރިއަށް ދަނީ: އެ މަސައްކަތުގެ 55 ޕަސެންޓް ނިމިފައިވާ ކަމަށް އެމްޓީސީސީން ބުނޭ --- ފޮޓޯ: އެމްޓީސީސީ\nއެމްޓީސީސީން ކުރިއަށް ގެންދާ ނ. މަނަދޫ އަދި ހަނިމާދޫ ބަނދަރުގެ ހެދުމުގެ މަސައްކަތާއި ވ. ފުލިދޫ ގޮނޑުދޮށް ހިމާޔަތް ކުރުމުގެ މަޝްރޫއުގެ އެންމެ ފަހުގެ އަޕްޑޭޓް ދީފި އެވެ.\nއެމްޓީސީސީން ބުނީ މަނަދޫ ބަނދަރުގެ ނެރު ފުންކުރުމާއި ބޭރުތޮށިލުމުގެ މަޝްރޫއުގެ ދަށުން، މިހާރު ކުރިއަށްދަނީ ޑްރެޖިން މަސައްކަތްތަކާއި ޖެޓީ ހެދުމަށްޓަކައި ފޫޓިން ކާސްޓިންގް މަސައްކަތްތައް ކަމަށެވެ.\nމަނަދޫ ބަނދަރުގެ މަޝްރޫއުގެ ދަށުން 13،216 ކިއުބިކް މީޓަރު ބަނދަރު ފުންކުރުމާއި 15،822 ކިއުބިކް މީޓަރު ބަނދަރަށް ވަންނަ ނެރު ފުންކުރުން ހިމެނެ އެވެ. މީގެ އިތުރުން 290 މީޓަރު ބޮޑުހިލައިގެ ބޭރުތޮށި ލުމާއި، ކުދި އުޅަނދުފަހަރު ކައިރިކުރުމަށް ބޭރު ތޮށީގެ އެތެރެފަރާތު ކައިރީގައި ކޮންކްރިޓް ޖެޓީއެއް އެޅުން ވެސް ހިމެނެ އެވެ. އަދި ދެ ނެވިގޭޝަން ލައިޓާއި 20 މޫރިންގް ބޮއި ހަރުކުރުންވެސް ހިމެނެ އެވެ. މި މަޝްރޫއު އެމްޓީސީސީއާއި ހަވާލުކޮށްފައިވަނީ 300 ދުވަހުގެ ތެރޭގައި ނިންމާ ގޮތަށެވެ.\nމަނަދޫ ބަނދަރުގެ މަސައްކަތް ކުރިއަށް ދަނީ: އެ މަސައްކަތް ބާރު ސްޕީޑްގައި ކުރިއަށްދާ ކަމަށް އެމްޓީސީސީން ބުނޭ --- ފޮޓޯ: އެމްޓީސީސީ\nހަނިމާދޫ ބަނދަރު ތަރައްގީ ކުރުމުގެ މަޝްރޫއުގެ މަސައްކަތުގެ 55 ޕަސެންޓް ނިމިފައިވާ ކަމަށް އެމްޓީސީސީން ބުނެ އެވެ. މިހާރު ކުރިއަށްދަނީ އެއްގަމުތޮށީގެ ކޮންކްރީޓް މަސައްކަތްތަކާއި ވެލި ބަރުކޮށްގެން ބޭރުތޮށި ލުމުގެ މަސައްކަތްތަކެވެ.\nހަނިމާދޫ ބަނދަރު ތަރައްގީ ކުރުމުގެ މަޝްރޫއުގެ ދަށުން 53،522.50 ކިއުބިކް މީޓަރުގެ ބަނދަރަށް އަލަށް އިތުރުކުރެވޭ ސަރަޙައްދު ފުންކުރުމާއި، 31،575.50 ކިއުބިކް މީޓަރުގެ ސަރަޙައްދެއްގެ ބަނދަރަށް ވަދެވެން އޮންނަ ދިމާ ނެރު ފުންކުރުން ހިމެނެ އެވެ. އަދި 355 މީޓަރުގެ ސަރަޙައްދެއްގައި ބޭރުތޮށި ލުމާއި، 50 މީޓަރުގެ ސަރަޙައްދެއްގައި ރިވެޓްމަންޓް ޖެހުމާއި، 270 މީޓަރުގެ ސަރަޙައްދެއްގައި އެއްގަމު ތޮށިލުމުގެ މަސައްކަތް ހިމެނެ އެވެ. މީގެ އިތުރުން 2583 އަކަމީޓަރުގެ ސަރަހައްދެއްގައި ޕޭވްމަންޓް ހެދުންވެސް މި މަޝްރޫއުގެ ތެރޭގައި ހިމެނެ އެވެ. މިމަޝްރޫއުގެ މަސައްކަތަށް 57.1 މިލިއަން ރުފިޔާ ހަރަދުކުރުމަށް ހަމަޖެހިފަ އެވެ.\nފުލިދޫ ގޮނޑުދޮށް ހިމާޔަތް ކުރުމުގެ މަސައްކަތުގެ ތެރެއިން: އެ މަޝްރޫއުގެ 52 ޕަސެންޓް މިހާރު ވަނީ ނިންމާފައި --- ފޮޓޯ: އެމްޓީސީސީ\nއެމްޓީސީސީން ބުނީ ފުލިދޫ ގޮނޑުދޮށް ހިމާޔަތް ކުރުމުގެ މަޝްރޫއުގެ މަސައްކަތުގެ 52 ޕަސެންޓް ނިމިފައިވާ ކަމަށެވެ. އަދި ބޭރުތޮށި ލުމަށް ބޭނުންވާ ބޮޑުހިލައިގެ އެންމެ ފަހު ޝިޕްމަންޓް މިއަދު ވަނީ ޕްރޮޖެކްޓް ސައިޓަށް ގެންގޮސްފައި ކަމަށެވެ.\nމި މަޝްރޫއުގެ ދަށުން 270 މީޓަރުގެ ބޭރުތޮށިލުމާއި، ގޮނޑުދޮށް ހިމާޔަތް ކުރުމުގެ ގޮތުން ލެވޭ ހިލަފައިކަށިތައް ލުމާއި، 12000 ކޮޑިމީޓަރުގެ ވެލި، ގިރާލާފައިވާ ސަރަހައްދަށް އެޅުމަށް ހަމަޖެހިފައިވެ އެވެ. މިއީ 16.94 މިލިއަން ރުފިޔާގެ މަޝްރޫއެކެވެ. މި މަސައްކަތް 180 ދުވަހުގެ ތެރޭގައި އެމްޓީސީސީން ނިންމަން ޖެހެ އެވެ.\nއެމްޓީސީސީ ބަނދަރު ޕްރޮޖެކްޓް ހަނިމާދޫ + މަނަދޫ ފުލިދޫ\nކޮމަންޑޫ އާއި ހަނިމާދޫ ބަނދަރުގެ އަޕްޑޭޓު ދީފި\nހަނިމާދޫ ބަނދަރު ބޮޑު ކުރަން ފަށައިފި\nހިންނަވަރު ބަނދަރުގެ އަޕްޑޭޓް ދީފި


މިނިސްޓަރ އިރުތިޝާމް އާދަމް މ.ނާލާފުށި ކައުންސިލް މެމްބަރުންނާއި ބައްދަލުކުރައްވައިފި!\n09 އޯގަސްޓް 2017 - 00:08\nމިނިސްޓަރ އިރުތިޝާމް އާދަމް މ.ނާލާފުށި ކައުންސިލް މެމްބަރުންނާއި ބައްދަލުކުރައްވައިފިއެވެ.\nމިނިސްޓަރ އޮފް ޔޫތު އެންޑް ސްޕޯޓްސްގައި އަންގާރަދުވަހު ބޭއްވުނު މިބައްދަލުވުމުގައި މަޝްވަރާކުރެވުނީ ނާލާފުށީގެ ފުޓްސަލް ދަނޑު ޤާއިމްކުރުމާއިބެހޭގޮތުންނެވެ. މިރަށުގެ ފުޓްސަލް ދަނޑު ވަނީ މިދިޔަ އަހަރު އެމް.އާރު.ޑީ.ސީ އާއި ޙަވަލުކުރެވިފައެވެ. އަދި މިދަނޑު އެޅުމަށް ކަނޑައެޅިފައިވާ ބިމުގައި އާންމު ފަރުދެއްގެ ރުއްގަސް ހުރުމުގެ ސަބަބުން އެބިން ސާފުކުރުމަށްޓަކައި އެފަރާތައް ބަދަލުދޭގޮތައް އޭރުވަނީ ނިންމާފައެވެ. ނަމަވެސް މި ރުއްގަސްތަކުގެ ވެރިފަރާތުން އެގޮތައް އެއްބަސްވެފައިނުވާތީވެ ފުޓްސަލްދަނޑުގެ ޤާއިމްކުރުމަށްޓަކައި ކުރެވުނު މަސައްކަތްވަނީ ނާކާމިޔާބުވެފައެވެ.\nއެހެންކަމުން މި ފުޓްސަލް ދަނޑު ޤާއިމްކުރުމަށް އިތުރު ޙައްލެއް ހޯދުމާއި ބެހޭގޮތުން މިނިސްޓަރ އިރުތިޝާމް އާދަމްއާއި ނާލާފުށީ ކައުންސިލުންވަނީ މަޝްވަރާކުރެވިފައެވެ. އަދި މިރަށުގެ ފުޓުބޯޅަ ދަނޑު ތަރައްޤީކުރުމަށްޓަކައިވެސް ވަނީ ދެފަރާތުން މަޝްވަރާކޮށްފައެވެ.\nމި ބައްދަލުވުމުގައި އިތުރަށް މަޝްވަރާކުރެވުނު ކަންތައްތަކަށް ބާލާއިރު، ބަށި ކޯޓަކާއި އަދި ވޮލީކޯޓެއް ޤާއިމްކުރުންވެސް ހިމެނެއެވެ. އަދި ކުޅިވަރު ޖަމްޢިއްޔާ ޖަމާޢަތްތަކަށް ދޫކުރާ ކުޅިވަރު ސާމާނު މިނިސްޓްރީގެ އުސޫލުގެ ތެރެއިން ހޯދުމަށްޓަކައިވެސް ވަނީ މަޝްވަރާކުރެވިފައެވެ.


ކޯވިޑް 19: ގޭގައި އޮފީސް މަސައްކަތް ކުރާއިރު މިކަންކަމަށް ސަމާލުކަން ދެއްވާ! – Dhen.mv\nކޯވިޑް 19: ގޭގައި އޮފީސް މަސައްކަތް ކުރާއިރު މިކަންކަމަށް ސަމާލުކަން ދެއްވާ!\nMarch 21, 2020 - 11:07 pm\nޗައިނާގެ ވުހާން ސިޓީއިން ފުރަތަމަ ފެނުނު ނުރައްކާތެރި ވައިރަސް ކޯވިޑް 19 މިހާރު ދަނީ ވަރަށް ހަލުވިކަމާއިއެކު ދުނިޔޭގެ އެކި ހިސާބުތަކުގައި ފެތުރެމުންނެވެ. ކުރިއަށް އޮތް ދުވަސްތަކުގައި ކުރިއަށް ގެންދިއުމަށް ދުނިޔޭގެ އެކި ހިސާބުތަކުގައި ތާވަލް ކޮށްފައިހުރި ބޮޑެތި ފުޓްބޯޅަ މުބާރާތްތަކާއި އެކިކަހަލަ ހަރަކާތްތައް މިވަނީ މަަޑު ޖައްސާލާފައެވެ. މިހާތަނަށް ތިންލައްކައަށް ވުރެ ގިނަ މީހުންނަށް ނުރައްކާތެރި ކޮރޯނާ ވައިރަސް ޖެހިފައިވާއިރު، މިބަލި ޖެހިގެން ތޭރަ ހާހަށްވުރެ ގިނަ މީހުން ވަނީ މަރުވެފައެވެ.\nދިވެހި ރާއްޖެއިންވެސް ކޯވިޑް 19 އަށް ޕޮޒިޓިވް 13 ބިދޭސީން ފެނުމާއި ގުޅިގެން ސުކޫލުތަކާއި ސަރުކާރު އޮފީސްތައް ބަންދުކޮށް ގިނަ އޮފީސްތަކުން ވަނީ މުވައްޒަފުން ގޭގައި ތިބެގެން މަސައްކުރާ ގޮތަށް އިންތިޒާމުތައް ހަމަޖައްސާފައެވެ. ވަޒީފާ އަދާކުރާ މަންމައިންނާއި ބައްޕައިންނަަށް ދަރިންނާއިއެކު ގޭގައި ތިބެގެން އޮފީސް މަސައްކަތްތައް ކުރުމަކީ ހަމަގައިމުވެސް އެހާ ފަސޭހަ ކަމެއް ނޫނެވެ. މި ލިޔުމުގައި މި ހިމަނާލަނީ ގޭގައި ތިބެ އޮފީސް މަސައްކަތްތައް ކުރާއިރު ކުރުން މުހިންމު ބައެއް ކަންތައްތަކަށެވެ.\nގޭތެރޭގައި އޮފީސް މަސައްކަތް ކުރުމަށް ވަކިތަނެއް ހާއްސަ ކުރެވިދާނެއެވެ. މިސާލަކަށް ބޮޑެތި ޓެރެސް ހުންނަ ގެތަކުގައި ދިރިއުޅުއްވާ ބޭފުޅުންނަށް މަސައްކަތް ކުރާ ތަނެއްގެ ގޮތުގައި ޓެރެސް ބޭނުންކުރެވިދާނެއެވެ. ނޫނީ ނިދާ ކޮޓަރި ނުވަތަ ސިޓިން ރޫމްއިން ވަކިބައެއް ވެސް މަސައްކަތް ކުރަން ހާއްސަކުރެވިދާނެއެވެ. މަސައްކަތް ކުރަން ވަކިތަނެއް ހަމަޖެއްސުމަށްފަހު ދަރިންނަށް އެތަނަކަށް މަސައްކަތް ކުރާ ގަޑީގައި ވަދެ އަޑުގަދަ ކުރުން ފަދަ ކަން ކުރުން މަނާ ކުރެވިދާނެއެވެ. ނަމަވެސް ވިސްނަންވީ ކަމަކީ ހަމައެކަނި ބަހުން ''މަނާ'' ނުކުރުމެވެ. އެވަގުތު ވެސް ދަރިފުޅަށް ފައިދާ ހުރި ކަމެއްގެ ތެރެއަށް އޭނާ ވައްދާށެވެ. މި ދުވަސްވަރަކީ ސުކޫލު ބަންދު ދުވަސްވަރެއް ކަމަށްވުމާއެކު އޭނާގެ މިހާރުގެ ސުކޫލަކީ ގެކަމަށް ދަންނާށެވެ. ކުޑަކުއްޖެއްނަމަ އިލްމީ ކުޅިވަރެއް ނުވަތަ ކުޅިވަރުތަކެއް އެކުއްޖާ ލައްވާ ކުޅުވިދާނެއެވެ. އަދި ގޭގައި އޮފީސް މަސައްކަތް ކުރަނީ ބައްޕަ ކަމުގައި ވާނަމަ ، މަންމައަށް އެކުއްޖާއާއެކު ކުޅިވަރުގައި ޝާމިލް ވާށެވެ.\nދަރިންގެ އަތަށް ޓެބްލެޓް ނުވަތަ އައިޕެޑް އެއްޗެހި ދީފައި ދަރީންގެ ސިކުނޑި އޭގެ ތެރެއަށް އަބަދު ދޫކޮށްލާފައި ނުބައިތިއްބަވާށެވެ. ޚާއްޞަކޮށް ދަރީން އޭގެ ބޭނުން ހިފަނީ ކިހިނެއްތޯ ބެލުމަކީ ކޮންމެހެން ވެސް ކުރަން ޖެހޭނެ ކަމެކެވެ. އަބަދު އެކި ވައްތަރުގެ ގޭމްތަކުގެ ތެރޭގައި ކުދިން ތިބުމަކީ އޭގެ ފައިދާއަށް ވުރެ ގެއްލުން ބޮޑު ކަމެކެވެ. އެހެންކަމުން އެތަކެތީގެ ބޭނުން ހިފާ ވަގުތު ވެސް ލިމިޓްކުރުމަކީ ބޭނުންތެރި ކަމެކެވެ.އޮފީސް މަސައްކަތް ގޭގައި ކުރަން ފެށުމުގެ ކުރިން ދަރިންނަށް އެއްޗެއް ކުރަހަން ނުވަތަ ކުލަ ޖައްސަން ދެވިދާނެއެވެ. މީގެއިތުރުން ޕަޒަލް އެއް ރާވަން ނުވަތަ ވާހަކަ ފޮތެއް ކިޔަންވެސް ދެވިދާނެއެވެ. ޔަގީނުން ވެސް މިކަންކަމުން ކުރާ ނަތީޖާ ފައިދާ ބޮޑު ވާނެއެވެ.\nގިނަ ކުޑަކުދިންނަކީ ކާޓޫން އެއްޗެހި ބެލެމަށް ވަރަށް ފޯރި ހުންނަ ކުދިންނެވެ. އެހެންކަމުން އޮފީހުގެ މަސައްކަތްތައް ކުރާ ގަޑީގައި ދަރިފުޅު ކާޓޫންބަލަން ދޫކޮށްލުމަކީ ވެސް ވަރަށް ގިނަ ބަޔަކު ކުރާ ކަމެކެވެ. ނަމަވެސް އިސްވެ ދެންނެވުނު ފަދައިން އެކަންކަމަށްވުރެ ދަރީންނާއި މައިންބަފައިންގެ ޝާމިލްވުން އޮންނަ ގޭމެއް ފަދަ އެއްޗެއް ކުޅުމަކީ މުޅިއާއިލާއަށް އުފާވެރިކަން ލިބި ފައިދާ ބޮޑުވާނެ ކަމެކެވެ. މިސާލަކަށް؛ ކުރާނެ ކަންތައްތަކެއް ވަކި ވަކި ގަނޑުކޮޅުތަކެއްގައި ލިޔެފައި ''ސުވާލު ގުޅި'' އެއް ހެދިދާނެއެވެ. އޭގެ ތެރޭގައި ދަރީންގެ އުމުރުފުރައާއި ގުޅޭ ގޮތުން ސުވާލުތައް ހެދިދާނެއެވެ. ޕްރީ ސުކޫލުގެ ކުއްޖެއްނަމަ ، ސޫރަތުލް ފާތިހާ ކިޔާލާށެވެ. ދާ ހެދުމެއް ވަށިގަނޑަށް ލާށެވެ. ފާޚާނާއަށް ވަންނައިރު ކިޔާ ދުޢާ ކިޔާލާށެވެ. މިފަދަ ސުވާލުތަކެއް ހިމަނާ އަދި އެ ސުވާލުތައް މަންމަ ، ނުވަތަ ބައްޕައަށް ވެސް ޖަވާބު ދެވޭނެ ގޮތަކަށް ރާވާލާށެވެ. މިފަދަ ގޮތަކަށް ކަންކަން ކުރުމުން ދަރިފުޅަށް ވެސް އުފާވެރި ވަގުތުތަކެއް ހޯދައިދެވި ، ފިލާވަޅުތައް މުތާލިޢާ ކުރެވޭނެއެވެ.\nމީގެއިތުރުން ހެނދުނު ހޭލާ ގޮތަށް ދަރިފުޅަށް ވަގުތު ނުދީ އޮފީސް މަސައްކަތް ނުފަށާށެވެ. ދަރިންނާއި ވާހަކަ ދައްކާ ދަރިންގެ ވާހަކަތައްވެސް އަޑުއަހާށެވެ.\nއަދި ދެމަފިރިން ވެސް އޮފީހުގެ މަސައްކަތްތައް ގޭގައި ކުރަން ޖެހޭނަމަ އެއް ވަގުތެއްގައި ދެމީހުން މަސައްކަތް ނުކޮށް ، ވަކިވަކިން މަސައްކަތް ކުރެވޭނެ އިންތިޒާމެއް ހަމަޖެއްސޭތޯ ބަލާށެވެ. މިގޮތަށް ކަންތައް ކުރުމުން ދަރިފުޅަށް ވެސް ހިތް ފަސޭހަ ވަގުތުތަކެއް އިންތިޒާމް ވެވިގެން ދާނެއެވެ.


މި މިނިސްޓްރީއަށް ޕްރޮޖެކްޓް ކޯޑިނޭޓަރ މަޤާމުގައި މަސައްކަތްކުރެއްވުމަށް ކޮންޓްރެކްޓް އުސޫލުން މީހަކު ބޭނުންވެއްޖެއެވެ.\nސެކްޝަން: ޕްރޮޖެކްޓް ޑިޕާޓްމެންޓް\nމުސާރަ: މަހަކު: 10,000 ރުފިޔާ\nވަޒީފާ އަދާކުރަންޖެހޭ ތަން: މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވަރމެންޓް\nބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމެންޓް / ޕްރޮޖެކްޓް މެނޭޖްމެންޓް ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ޙާސިލްކޮށްފައިވުމާއެކު އެޑްމިނިސްޓްރޭޓިޝަން / ޕްރޮޖެކްޓް މެނޭޖްމެންޓްގެ ދާއިރާގައި2އަހަރު ދުވަހު މަސައްކަތު ތަޖުރިބާ ލިބިފައިވުން.\nބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމެންޓް / ޕްރޮޖެކްޓް މެނޭޖްމެންޓް ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ޙާސިލްކޮށްފައިވުން.\nމާލޭގައި ގުދަން ކުރެވިފައިވާ ފުޓްސަލް ދަނޑުގެ މެޓީރިއަލް ރަށްރަށަށް ފޮނުވުމުގެ ލޮޖިސްޓިކް މަސައްކަތް ރާވާ އެކަމާއި ގުޅޭ އިދާރީ މަސައްކަތް ކުރުން.\nފުޓްސަލް ދަނޑުތަކާއި ގުޅިގެން ރާއްޖެއައިސް އުޅޭ ބޭރު މީހުންގެ ވިސާ ކަންތައްފަދަ ސަރުކާރުގެ އިދާރާތަކުން ނަގަންޖެހޭ ހުއްދަތައް ހޯދުމަށް ކުރަންޖެހޭ އިދާރީ މަސައްކަތްތައް ކުރުން.\nރަށްރަށަށް ގެންދެވޭ ތަކެތި މަސައްކަތް ފެށުމާއި ހަމައަށް ރައްކާތެރި ގޮތަކަށް ބެލެހެއްޓުމަށް ކައުންސިލާއި ގުޅިގެން ކުރަންޖެހޭ އިދާރީ މަސައްކަތްތައް ކުރުން.\nމަސައްކަތް ކުރުމަށް ދާ މީހުން ރަށަށް ގޮސް ތިބެވޭނޭ އިންތިޒާމް ހަމަޖެއްސުމަށް ކައުންސިލާއި ގުޅިގެން ކުރަންޖެހޭ އިދާރީ މަސައްކަތްތައް ކުރުން.\nމަސައްކަތް ހިނގަމުންދާއިރު ދިމާވާ ކަންކަން ހައްލުކޮށް އެކަން ކަމަށް ކުރަންޖެހޭ އިދާރީ މަސައްކަތް ކުރުން.\nމަސައްކަތް ހިނގަމުންދާއިރު އެމަސައްކަތްތައް ބަލާ މޮނިޓަރ ކުރުން.\nމަސައްކަތް ނިންމުމަށްފަހު ކުރަންޖެހޭ އެންމެހާ އިދާރީ މަސައްކަތްތައް ކުރުން\nރާއްޖޭގެ އެއްވެސް މުއައްސަސާއެއްގައި ނުވަތަ ޝަރުޢީ ކޯޓެއްގައި އެއްވެސް މައްސަލައެއް ހިނގަމުންދާނަމަ އެކަން ނުވަތަ ނެތް ކަން އަންގައިދިނުމުގެ ގޮތުން ވަޒީފާއަށްއެދި ހުށަހަޅާ ފަރާތުން ހުށަހަޅުއްވާ ސިޓީ.\nތަޢުލީމާއި/ ތަމްރީން %50\nމަސައްކަތުގެ ތަޖްރިބާ % 20\nއިންޓަރވިއު % 30\nވަޒީފާއަށް އެދި ހުށަހަޅުއްވާ ފޯރމް، ސިޓީ އަދި ލިޔުންތައް ހުށަހަޅާނީ 21 އޮކްޓޯބަރ 2019 ވާ ހޯމަ ދުވަހުގެ13:00 ގެ ކުރިން، މި މިނިސްޓްރީގެ(މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް، ވެލާނާ ބިލްޑިން3ވަނަ ފަންގިފިލާ) ކައުންޓަރަށެވެ. މި މުއްދަތުގެފަހުން މި އިޢުލާނާއި ގުޅިގެން ހުށަހަޅުއްވާ އެއްވެސް ލިޔުމެއް ބަލައި ނުގަނެވޭނެ ވާހަކަ ދަންނަވަމެވެ.\nވަޒީފާއަށް އެދި ގިނަފަރާތް ތަކަކުން ހުށަހަޅައިފިނަމަ ޝޯރޓްލިސްޓްކޮށް، ގިނަވެގެން7ދުވަހުގެ ތެރޭގައި އިންޓަރވިއުއަށް ދެންނެވޭނެއެވެ. އިންޓަރވިއުއަށް ދަންނަވައި އޮންނަ ދުވަހަށް އިންޓަރވިއުއަށް ހާޟިރުނުވެއްޖެނަމަ ފަހުން އިންޓަރވިއުއެއް ނުދެވޭނެއެވެ.\nމި ޢިއުލާނާ ގުޅިގެން މަޢުލޫމާތު ސާފުކުރެއްވުމަށްގުޅުއްވާނީ 3347329 ނަންބަރު ފޯނަށެވެ.